ނޮވެމްބަރު ތިނެއްގެ ތިންތިނެއް މަތިމައްޗަށް އަޔަސް އަޅުގަނޑު ހަމަގައިމުވެސް ފިލާނުދާނަން – ރައީސް ނަޝީދު – Maldivian Democratic Party\n11 އޮކްޓޯބަރު 2009\nނޮވެމްބަރު ތިނެއްގެ ތިންތިނެއް މަތިމައްޗަށް އަޔަސް އަޅުގަނޑު ހަމަގައިމުވެސް ފިލާނުދާނަން – ރައީސް ނަޝީދު\n11 އޮކްޓޫބަރ 2009\nއިދިކޮޅު ފަރާތްތަކުން މިއަންނަ ނޮވެމްބަރު މަހުގެ ތިންވަނަ ދުވަހު ބަޣާވާތެއް ގެނެސް ސަރުކާރު ވައްޓާލަން މަސައްކަތް\nކުރެއްވި ނަމަވެސް އެންމެ ފިޔަވަޅެއްވެސް ފަހަތަށް ޖެހި ވަޑައިނުގެން ސަފުގެ އެންމެ ކުރީގައި ހުންނަވާނޭ ކަމުގައި ރައީސުލް ޖުމްހޫރިއްޔާ މުހައްމަދު ނަޝީދު ވިދާޅުވެއްޖެއެވެ. ރައީސް ނަޝީދު މިހެން ވިދާޅުވީ އެމްޑީޕީ ހަރުގޭގައި ހޮނިހިރު ދުވަހުގެރޭ ބޭއްވި ޖަލްސާއެއްގައި ވާހަކަފުޅު ދައްކަވަމުންނެވެ.\nރޭގެ ޖަލްސާގައި ވާހަކަފުޅު ދައްކަވަމުން، އިދިކޮޅު ފަރާތްތަކުން ބަޣާވާތެއް ރާވަން އުޅުނު ކަމުގައި ވިޔަސް އެކަމާ ކުޑަކޮށްވެސް ކަންބޮޑުވެ ވަޑައިނުގަންނަވާ ކަމަށާއި، އެފަދަ ބަޣާވާތެއް ރާވާނެކަމަށް ބުނާ ބައެއްގެ ފަހަތުގައި މާގިނަބަޔަކު ނެތްކަމަށްވެސް ރައީސް ވިދާޅުވިއެވެ. އަދި ތިރީސް އަހަރުގެ ތެރޭގައި އާރާއި ބާރާއި ވެރިކަމުގެ އެންމެހާ މުއްސަނދިކަމާއެކުވެސް އެމްޑީޕީ ބަލިކުރެވިފައި ނުވާތީ އެފަދަ ބަޔަކަށް މިސަރުކާރު ގުޑުވާލެވިދާނެ ކަމަށް ޤަބޫލުފުޅު ނުކުރެއްވޭ ކަމުގައި އެމަނިކުފާނު ވިދާޅުވިއެވެ.\n“އެމްއެންޑީއެފަށް އެނެމެ ރަގަޅަށް އެނގިވަޑައި ގަންނަވާނީ ނޮވެމްބަރު ތިނެއްގެ ތިންތިނެއް މަތިމައްޗަށް އަޔަސް އަޅުގަނޑު ހަމަގައިމުވެސް ފިލާނުދާނަން. އަޅުގަނޑުމެން ކަންކަން ނުކޮށް މިތިބެނީ އަޅުގަނޑުމެން ޖެހިލުންވާތީކީއެއް ނޫން. އަޅުގަނޑުމެންނަށް ބުއްދިވެރިގޮތް ވިސްނޭތީ.” ރައީސް ނަޝީދު ވިދާޅުވިއެވެ.”އަޅުގަނޑު އަނެއްކާވެސް ވާދަވެރި ހުރިހާ ފަރާތަކަށް ޔަޤީންކޮށް އަރުވަނީ ތިޔަބޭފުޅުން ހަފްތާއަކު ދެފަހަރު ބަޣާވާތް ރޭވިޔަސް އަޅުގަނޑު ހަމައަޅާވެސް ނުލާނަން”\nއެމްޑީޕީގެ އެތައް ސަތޭކަ ސަޕޯޓަރުންނާ މުޚާޠަބު ކުރައްވައި ވާހަކަފުޅު ދައްކަވަމުން ރައީސް ނަޝީދު ވިދާޅުވީ “އަޅުގަނޑު ދަންނަވާނީ ހަމަ މަރުފައްޔޭ ތިޖައްސަވަނީ. ތިކަމާ ނޫޅުއްވައްޗޭ. ތިކަމާ ނަމަނަމަ ނޫޅުއްވައްޗޭ.މީގެ ދެ އަހަރު ކުރީގައި ތޮއްޑޫގައި އަޅުގަނޑުބުނިން މިސަރުކާރު ބަދަލުކުރާން ވެއްޖެކަމަށް. އަދި އެކަމާގުޅިގެން އަޅުގަނޑުގެ މައްޗަށް އޭރުއޮތް ސަރުކާރުން ދައުވާކުރި ބަޣާވާތެއް ހިންގަން އުޅުނު ކަމަށް.. މިސަރުކާރާ އޭރުގާ އޮތް ސަރުކާރާހުރި ތަފާތަކީ މިދެންނެވީ. ހަމަތޮއްޑޫގެ އިއްޒަތްތެރި މެންބަރަށް ބަޣާވާތް ރާވަމުން ގެންދެވިދާނެ. އަޅުގަނޑުމެނެއް ދައުވާއެއް ނުކުރާނަން. އަޅުގަނޑުމެންނަށް ޔަގީން އެބޭފުޅުންނާއެކު އެކަންކުރާކަށް ދޮޅަހެއްހާ މީހުންވެސް ނެތްކަން.”\nއެމްޑީޕީގެ ފަސް ވައުދު ފުއްދުމުގެ ގޮތުން މިހާތަނަށް ސަރުކާރުން އަޅުއްވާފައި ހުރި ބައެއް ފިޔަވަޅުތަކަށް ވެސް ރައީސްގެ ވާހަކަފުޅުގައި އަލިއަޅުއްވާލެއްވިއެވެ. އެގޮތުން ރާއްޖޭގެ ރަށްތައް ދަތުރުފަތުރުގެ ނިޒާމުން ގުޅާލުމަށް އެމްޑީޕީން ވެފައިވާ ވައުދުގެ ދަށުން މެދު ދެކުނު ޕްރޮވިންސްގައި އެޚިދުމަތް ވަރަށް އެކަށީގެންވާ ގޮތެއްގައި ކުރިޔަށްދާކަމާއި، ބޭސް ފަރުވާއަށް ސަލާންޖެހުން ނައްތާލުމުގެ ވައުދުގެ ދަށުން ހިންގަވާ މަދަނަ ޕްރޮގްރާމްގެ ކާމިޔާބީ ރައީސް ފާހަގަ ކުރެއްވިއެވެ.\nމީގެ އިތުރުން ދުނިޔޭގެ ބާރުގަދަ ގައުމުތައް ދިވެހި ސަރުކާރަށް ތާޢީދުކޮށް ދިވެހި ސަރުކާރާ އެކު ވާކަމަށާއި އެހެން ކަމުން އިންތިޚާބަކާ ނުލައި މިސަރުކާރު ގުޑުވައެއް ނުލެވޭނޭ ކަމުގައި ރައީސް ވިދާޅުވިއެވެ. އަދި ސިޔާސީ ޕާޓީއެއްގެ ހަގީގީ ކުލަ އެޕާޓީއެއްގައި ޖެހިގެންދާނީ އެމްޑީޕީ ކަންކުރަމުން އައި އުސޫލުން ކަންތައްކޮށްގެން ކަމުގައި ވިދާޅުވެ، އެމްޑީޕީ ކުރިޔަށް ދިޔަ މިސްރާބުން ހިނގަމުން ދިއުމަށް ވާދަވެރި ސިޔާސީ ޕާޓީތަކަށް ރައީސް ގޮވާލެއްވިއެވެ. އަދި އެގޮތަށް އަމަލުކޮށްފި ކަމުގައިވާނަމަ އެމްޑީޕީއަށް މިއަދު އާދެވިފައިވާ ހިސާބަށް އެހެން ޕާޓީތަކަށްވެސް އާދެވިދާނެ ކަމަށާއި، އެހެން ނަމަވެސް ވެރިކަން ބަދަލުކުރެވޭނީ އިންތިޚާބަކަށްފަހު ކަމުގައި ރައީސް ނަޝީދު ވިދާޅުވިއެވެ. ރޭގެ ޖަލްސާގައި ޚާރިޖީ ވަޒީރު ޑރ. ޝަހީދު ވެސް ވަނީ މިމޭރުމުން ވާހަކަފުޅު ދައްކަވާފައެވެ. އެމަނިކުފާނު ވިދާޅުވީ ކަންކަން ކޮޕީ ކުރުމަކީ އެކަމަކަށް ސަނާ ކިޔުން ކަމަށާއި ޑީއާރުޕީން މިއަދު އެމްޑީޕީ ކޮޕީކުރަމުން ދިއުމުން ދޭހަވަނީ އެޕާޓީން އެމްޑީޕީއަށް ސަނާކިޔުން ކަމުގައެވެ.\nމިޖަލްސާގައި ރައީސް ވަނީ އެމަނިކުފާނުގެ ފުރާނަފުޅަށް ގެއްލުންދިނުމަށް ބަޔަކު މަސައްކަތް ކުރިނަމަވެސް ހިތްވަރާ އަޒުމާއެކު އެންމެ ކުރީ ސަފުގާ ހުންނަވާނޭ ކަމުގެ ޔަގީންކަން ދިވެހިރައްޔިތުންނަށް ދެއްވާފައެވެ. “އަޅުގަނޑު މަރާލެވިދާނެ. އެހެންނަމަވެސް ކުޑަތަންކޮޅެއްވެސް އަޅުގަނޑު ފަހަތަކަށް ނުޖެހޭނަން. އަޅުގަނޑުގެ ޖިސްމަށް، ޖާނަށް، މުދަލަށް، އަޅުގަނޑުގެ ގެދޮރަށް ގެއްލުންދެވިދާނެ. އެހެން ނަމަވެސް މިގައުމަށް، މިދައުލަތަކަށް ކުޑަވެސް ގެއްލުމެއް ނުދެވޭނެ.” އެމްޑީޕީގެ އެތައް ސަތޭކަ ސަޕޯޓަރުންނާ މުޚާޠަބު ކުރައްވައި ރައީސް ވިދާޅުވިއެވެ.”މިރާއްޖޭގެ ޑިމޮކްރެސީ މިއޮތީ އަޅުގަނޑުމެންގެ ތަރުތީބުގާ ހަރުދަނާކުރަން ފެށިފަ. ހަމަ އެކަކަށްފަހު އަނެކަކު ހުންނާނެ. ހުރިހާކަމެއް ހިނގަމުންދާނީ ގާނޫނުގައިވާ ގޮތުގެ މަތިން. ގާނޫނީ ދައުލަތެއް ހިންގަމުންދާ އިމުގެތެރޭގަ. އަޅުގަނޑުމެން އެކަމަކާ އެއްވެސް ހާލެއްގާ ކަންބޮޑުވާނެ ކަމެއް ނެތް.”\nރޭގެ ޖަލްސާގައި ރައީސް ނަޝީދުގެ އިތުރުން އެމްޑީޕީގެ ޗެއަރޕާސަން އަލްއުސްތާޛާ މާރިޔާ އަހުމަދު ދީދީ އާއި، އެމްޑީޕީގެ ގައުމީ މަޖިލީހުގެ މެންބަރު އަދި ރާއްޖޭގެ ޚާރިޖީ ވަޒީރު ޑރ. އަޙުމަދު ޝަހީދު އާއި، އެމްޑީޕީގެ ޕާލަމެންޓްރީ ގްރޫޕްގެ ބައެއް މެންބަރުން ވާހަކަފުޅުދެއްކެވިއެވެ. ޕާލަމެންޓްރީ ގްރޫޕުގެ މެންބަރުންވަނީ މާދަމާ މަޖިލީހުގައި ކުރިޔަށް ގެންދިއުމަށް ހަމަޖެހިފައިވާ ކުރީގެ ރައީސްގެ އިނާޔަތުގެ ބިލު މިހާރު އޮތްގޮތަށް ފާސްވިޔަ ނުދިނުމުގެ ގޮތުން އިހްތިޖާޖު ކުރުމަށް ދިވެހި ރައްޔިތުންގެ ކިބައިން އެދިފައެވެ. މިޖަލްސާއަކީ މިފަހުގެ ތާރީޚެއްގައި އެމްޑީޕީގެ ހަރުގޭގައި ބޭއްވި އެންމެ ފޯރިގަދަ އަދި އެންމެ ގިނަބަޔަކު ހާޒިރުވި ޖަލްސާއެވެ.


ޤިޔާމާތްވުމުގެ ޢަލާމާތްތަކުގެ ތެރެއިން | ޙެޔޮބަސް\nHome ދީން ޤިޔާމާތްވުމުގެ ޢަލާމާތްތަކުގެ ތެރެއިން\n“އަޅުއަންހެނާ އޭނާގެ ސާހިބާ ވިހާނެއެވެ. އަދި ތިބާއަށް ހުސްފަޔާ އޮރިޔާންހާލުގައި އުޅުނު ބަކަރިހުއިހައްޕާ މީހުންތައް އުސް އިމާރާތްތައް އެޅުމުގައި ވާދަކުރާނެއެވެ.” ( ރިވާކުރެއްވީ މުސްލިމު)\n“ތިބާޔަށް ހުސްފަޔާއި ބަނޑުހައި ހޫނުކަމާއި ފަޤީރު ކަމުގައި ތިބި ބަކަރިހުއިހައްޕާމީހުންތައް މީސްތަކުންގެ ވެރިންގެ ގޮތުގައި ތިބޭތަން ފެންނާނެއެވެ. އެއީ ގިޔާމަތް ވުމުގެ އެއްއަލާމާތެވެ.” އެހިނދު އެބައިމީހުންނަކީ ކޮންބައެއްތޯ ސުވާލުކުރެވުމުން ރަސޫލުﷲ ޞައްލަﷲ އަލައިހި ވަސައްލަމަ ޖަވާބުދެއްވިއެވެ. “އެއީ ޢަރަބިންނެވެ.”\n“އެއްވެސް ޝައްކެއްނެތް ގޮތުގައި އުސް އިމާރާތްތަކުން ފައިދާ ލިބިގަތުމަށްޓަކައި އެފަދަ ޢިމާރާތްތައް އެޅުމަކީ މަނާކަމެއް ނޫނެވެ. ނަމަވެސް އެކަމަށް ދެއްކުންތެރިކަމާއި ކިބުރުވެރިކަމާއި ބޮޑާކަން ނުވަންނަ ނަމައެވެ\nމިހެން މިކަންތައްވެފައި އޮއްވައި މިމަހު ސައޫދީ އަރަބިއްޔާގައި ވަނީ ބުރުޖު ޚަލީފާއަށްވުރެ ދެގުނަ އުސް ޓަވަރެއް އަޅަން ނިންމައިފައެވެ. މިއީ އަދި ކުރިން އަޅަން ރޭވިފައިހުރި ޓަވަރުތަކަށްވުރެ އެތައްތަނެއް އުސް ޓަވަރެކެވެ. މި ޓަވަރު އަޅަން ނިންމައިފައިވަނީ ސައޫދީ އަރަބިއްޔާގެ ޖިއްދާގައެވެ. މިއީ 1600 މީޓަރުގެ އުސް ޓަވަރެކެވެ. އެއީ ބުރުޖު ޙަލީފާގެ ދެގުނައެވެ. މިތަނުގެ އެންމެ މައްޗަށް ލިފުޓުގައި އެރެނީ 12 މިނިޓުން ކަމަށްވާއިރުގައި އުސްމިނުގައި މޭލެއް ހުންނާނެކަމަށްވެއެވެ\nހަވާލާ: ނިހާޔަތުލް ޢާލަމް ޑރ.އަރީފީ.\nPrevious articleމިސްކިތުގައި ޢީދު ނަމާދު ކުރުމީ މައްސަލައެއް ނޫނެވެ\nNext articleވިސްނާލުން މުހިންމު ކަމެއް- ޙައްޖުވެރިންނަށް\nދީން Oct 24, 2012


Dho?! Najumaatha: Hitthah kathili adu\nނަޖުމާއްތަ: ހިތްތައް ކަތިލި އަޑު\nވާހަކަ ކިޔުމަކީ ނަޖުމާއްތަގެ ހާއްސަ ހުނަރެވެ. އެ އަޑުން ކިޔައިދިން ހަފުތާގެ ވާހަކަ ދިވެހިން ދުވަހަކު ވެސް ހަނދާނެއް ނުނެތޭނެ އެވެ.\nއޭނާއަކީ ރާއްޖޭގެ ރޭޑިއޯ ބްރޯޑްކާސްޓިންގެ ދާއިރާގެ އެންމެ މުހިންމު އެއް އަޑެވެ. ޚަބަރުކިޔުމާއި ތަފާތު އެކި ޕްރޮގްރާމްތައް އޭގެ އެންމެ ފުރިހަމަ ހަމަތަކުގައި އަހަރެމެންނާ ހިސާބަށް ގެނެސްދިން އެއް އަޑެވެ. މެދުނުކެނޑި 40 އަހަރު ދިވެހިރާއްޖޭގެ އަޑުގައި ޚިދުމަތްކުރިއިރު، އޭނާގެ އަޑުން ގެނެސްދީފައިވާ ރީތި ދިވެހި ވާހަކަތައް އަދިވެސް އަހަރެމެންނަށް އިވޭކަހަލަ އެވެ.\nމިއީ ނަޖުމާ ހުސެއިން އެވެ. އެންމެންގެ "ނަޖުމާއްތަ" އެވެ. އުމުރުން 72 އަހަރު ވިޔަސް އެއީ ޒުވާން އަޑެކެވެ.\nReading of Shameema Yahya's 'Zakham' by Ma for @lavafoshi and directed by @toniclivestudio #excitement #thegoldenvoice #ramazan #moonifoohifiluvun pic.twitter.com/VNGYqfJbEm\n— Leela (@leelamad) April 21, 2018\nނަޖުމާއްތަ ލަވަ ފޮށި އެޕަށް ވާހަކައެއް ރިކޯޑްކޮށްދެނީ-- ޓްވިޓާ ވީޑިއޯ: ލީލާ\nފުރަތަމަ ވަޒީފާ، މެދުނުކެނޑި 40 އަހަރު\nނަޖުމާއްތަގެ އަޑު އެންމެ ފުރަތަމަ އިވެން ފެށީ 1970ގަ އެވެ. އޭރު އޭނާގެ އުމުރުން 21 އަހަރެވެ. ދިވެހިރާއްޖޭގެ އަޑުގެ އެނައުންސަރެއްގެ ވަޒީފާއަށް އޭނާ ކުރިމަތިލިއިރު ރޭޑިއޯ ބްރޯޑްކާސްޓިން އަކީ ކޮބައިކަމެއް، ނުވަތަ މިއީ ކިހާވަރެއްގެ ކަމެއްކަން ވެސް ނޭނގެއެވެ. މިއީ ނަޖުމާއްތަގެ ވެސް ފުރަތަމަ ވަޒީފާއެވެ.\n"އޭރު ދެން ހަމަ އިއުލާނުކޮށްލީމަ ވަނީ. އެދުވަސްވަރު އޮންނަނީ ވަރަށް މަދު ގަޑިކޮޅެއް ފުރާލީމަ ވަރަށް ބޮޑު މުސާރައެއް ލިބޭ ގޮތަށް. ދެން އަސްލު ރޭޑިއޯ ބްރޯޑްކާސްޓިންއަކަށް އެއްވެސް ޝައުގުވެރިކަމެއް ވެސް އޭރަކު ނެތް. ދެން ހަމަ ދިރިއުޅުމުގެ ދަތިހާލު ހުންނަގޮތުން ގިނައިން ލާރި ލިބޭ ކަމެއް ކުރަންވެގެން. ތިން ކުދިން ތިބޭ އޭރު. އެހެންވެ ގޭގައި ވެސް ކޮންމެވެސް ވަރަކަށް އުޅެވޭނެތާ ދޯ؟،" ނަޖުމާއްތަ ރޭޑިއޯގެ ވަޒީފާއަށް ދިޔަ ގޮތް ކިޔައިދެމުން ބުންޏެވެ.\nޚަބަރު ކިޔުން؛ އާ ތަޖުރިބާއެއް\nއެއީ ގާތްގަނޑަކަށް މީގެ ފަންސާހަކަށް އަހަރުކުރިއެވެ. ނަޖުމާއްތަ ބުނާގޮތުން އޭރު މަސައްކަތް ފެށުނުއިރު އެނައުންސަރުންނަށް އޮންނަ މަސައްކަތްތަކަކީ ޚަބަރުކިޔުމާއި ލަވަ އައިޓަމެއް ހުށަހެޅުމާއި ރިކޯޑްކޮށްފައި ހުންނަ އިޝްތިހާރުތަކެއް ގެނެސްދިނުމެވެ. މި މަސައްކަތްތަކުގެ ތެރެއިން ނަޖުމާއްތައަށް އެންމެ ވަރުގަދަ ހަނދާނަކީ ވަޒީފާއަށް ނުކުތް ފުރަތަމަ ހަފުތާގައި ޚަބަރުކިޔަން ޖެހުމެވެ.\n"ވަރަށް ބިރުގަތް އޭރު ޚަބަރު ކިޔަން. އެއީ ކިހިނެއް ކުރަންޖެހޭ ކަމެއްކަމެއް ވެސް ނޭނގޭނެތާ ދޯ. ދެން އޭރު އަޑުން ގެންނެވި އޮސްޓްރޭލިއާގެ ރޭޑިއޯ ބްރޯޑްކާސްޓިން ދާއިރާގެ ޕްރޮފެސަރަކު އަޅުގަނޑުމެންނަށް ޓްރެއިނިން ދޭން. ދެން އޭނަ ޓްރެއިނިންގެ ތެރެއިން ޚަބަރު ރިކޯޑު ކޮށްފަ މި ބުނަނީ އަޅުގަނޑާ ދިމާލަށް ކަލޭ ތިޔަ ހަޅޭއްލަވަނީއެއް ނޫންހޭ. ކީއްކުރަންހޭ ތި ހަޅޭއްލަވަނީ. އޭނަ އަސްލު އެންމެ ފުރަތަމަ މައުޟޫ އަޅައިދިނީ ރޭޑިއޯ ބްރޯޑްކާސްޓިންއާ ބެހޭގޮތުން. ދެން އެނައުންސަރެއްގެ ކިބައިގައި ހުންނަންޖެހޭ ކަންކަންވެސް،" ނަޖުމާއްތަ ކިޔައިދިނެވެ.\nމި ނޫނަސް މި ދާއިރާއިން އެކި ތަމްރީނުތައް ހެދުމުގެ ފުރުސަތު ރާއްޖެ އާއި ރާއްޖޭން ބޭރުން އޭރު ނަޖުމާއްތައަށް ވަނީ ލިބިފައެވެ. މިގޮތުން އޮސްޓްރޭލިއާގެ ސިޑްނީގައި ތިން މަސް ދުވަހުގެ ރޭޑިއޯ ބްރޯޑްކާސްޓިން ކޯހެއް 1980ގައި ފުރިހަމަކޮށްފައިވާއިރު، އިންޑިއާ، ލަންކާ، ބަންގްލަދޭޝް އަދި ބްރޫނާއިން ވެސް މި ދާއިރާގެ ކުރުމުއްދަތުގެ ކޯސްތަކެއް ފުރިހަމަކުރި އެވެ.\nފުރަތަމަ ފުޓުބޯޅަ ކޮމެންޓްރީ؛ ހަނދާނަކުން ނުފިލާނެ!\nއެހާ ގިނަދުވަހު ރޭޑިއޯގައި ޚިދުމަތްކުރި އިރު އެހެން އެނައުންސަރުންނެކޭ އެއްފަދައިން ނަޖުމާއްތަގެ އަޑު ނީވޭ ޕްރޮގްރާމެއް ވެސް މަދުވާނެއެވެ. މި މަސައްކަތުގައި 1985 ވަނަ އަހަރާ ހިސާބަށް އައިއިރު ވަރަށް ބޮޑަށް މިކަމުގެ ތެރެއަށް ވަދެވި ތަމްރީން ވިއެވެ. އަދި ކޮންމެ ހަފުތާއަކަށް 12 ޕްރޮގްރާމް ކޮންމެ މީހަކުވެސް ތައްޔަރުކުރަންޖެހޭއިރު، ކޮންމެ މީހަކު ވެސް ހުރިހާ ވައްތަރެއްގެ ޕްރޮގްރާމެއް ތައްޔާރުކުރުމަށް އިސްބޭފުޅުން ހިތްވަރުދެއްވައެވެ. މިގޮތުން ނަޖުމާއްތަ އޭނާގެ ފުރަތަމަ ފުޓުބޯޅަ ކޮމެންޓްރީގެ މަތިން ހަނދާން އާ ކޮށްދިނެވެ.\n"ކަން ދިމާކުރި ގޮތުން އެއީ އަޅުގަނޑުގެ ދަރިފުޅު މައުރޫފް (މާއްޓޭ) ވެސް ކުޅުނު މެޗެއް. ކޮމެންޓްރީ ދޭން ފަށާފައި މައުރޫފް (ގޯލް ބަލަހައްޓަނިކޮށް) މީހަކު އައިސް ޖެހިގަތީމަ އޭނަ ވެއްޓުނުތަނާހެން ލައިވް ކޮށް އަޅުގަނޑަށް ބުނެވުނީ ޔާރައްބީ! މަގޭ ދަރިފުޅާ އޭ. ހަމަ އޮޓަމެޓިކުން ބުނެވުނީ. އެހިސާބުން ދެން ނުފޮނުވާ ކޮމެންޓްރީއަކަށް،" ސަމާސާ ރާގަަކަށް ނަޖުމާއްތަ އެ ހަނދާންތައް އާކުރި އެވެ.\nނަޖުމާއްތަ ގެނެސްދިން ޕްގްރާމްތަކުގެ ތެރެއިން މިހާތަނަށް އެންމެ ގިނަ ބަޔަކަށް ކަމުދިޔަ އެއް ޕްރޮގްރާމަކީ ހަފުތާގެ ވާހަކަ އެވެ. އެހެން ބައިވަރު އެނައުންސަރުންނާ ވެސް އެކީ ޑްރެމެޓައިޒްކޮށް ހުށަހަޅައިދިން ވާހަކަތަކަކީ މުޅި ރާއްޖޭގެ މަގުބޫލުކަން ހޯދި ޕްރޮގްރާމެކެވެ.\nނަމަވެސް ނަޖުމާއްތަގެ ޕާސަނަލް ފޭވަރިޓަކީ ސިއްޚީ ޕްރޮގްރާމްތަކެވެ. އެދުވަސްވަރަކީ މާ ގިނަ ސިއްޚީ މައުލޫމާތުތަކެއް ލިބެން ހުރި ދުވަސްވަރަަކަށް ނުވުމާ އެކު އެ ޕްރޮގްރާމްތައް ގެނެސްދިނުމުން އަމިއްލައަށް ވެސް ވަރަށްބޮޑު ހިތްހަމަޖެހުމެއް ލިބޭ ކަމަށް ނަޖުމާއްތަ ބުންޏެވެ.\nނަޖްމާއްތަ އޭނާގެ މާމަ ދަރިންނާ އެކު ނަގާފައިވާ ފޮޓޯއެއް\nމިއީ ގައިމުވެސް އެންމެ ގިނަބަޔަކަށް ނަޖުމާއްތަގެ ސްޓާ ކޮލިޓީއެވެ. އޭނާގެ އެ ހިތްގައިމު އޮމާން އަޑުން ގެނެސްދޭ ވާހަކަތަކެވެ. ނަޖުމާއްތަ ބުނިގޮތުގައި، ކޮންމެ ވާހަކައެއް ވެސް އޭނާ ކިޔައިދެނީ އެއް ފަހަރުންނެވެ. އަދި އެ ނުކުންނަ ޖަޒުބާތުތަކާއި އަސަރުތަކަކީ ހަމަ އޮޓޮމެޓިކުން އަންނަ އިހުސާސްތަކެވެ.\n"އެންމެ ކުޑައިރުއްސުރެ ވެސް ކާފައަށް ސިޔަރަތު ކިޔައިދޭން އިންނަ ހަނދާންވޭ ކޮންމެ ދުވަހަކު ހެން. އެހެންވެ ވަރަށްބޮޑަށް ތާނަ ފަރިތަވެފައި ހުރީ. ދެން ބައްޕައަކީ ވަރަށް ވާހަކަ ކިޔުމަށް ޝައުގުވެރިވާ ބޭފުޅެއް. އެހެންވެ ވަރަށް ގިނައިން ވާހަކަ ފޮތް ގެންނަވާނެ، ދޮންމަންމަ ދޮން ނިޔަދުރެއް ފަދައޭ، އެ ވާހަަކަ ބައްޕައަށް ކިޔައިދިން އިރު ބައްޕަ އަށް ރޮވުނު ހަނދާނެއްވެސް ހުރޭ،" ވާހަކަ ކިޔުމުގެ ހުނަރު ތަރައްގީވި ގޮތް ނަޖުމާއްތަ ކިޔައިދިނެވެ.\nނަޖުމާއްތަ މާމަ ދަރިންނާ އެކު\nއެނައުންސަރެއްގެ ގޮތުގައި ނަޖުމާއްތަ އަޑުގައި ފެށި ދަތުރު ކިތަންމެހާ ވެސް ކާމިޔާބުވެފައި ދިގެވެ. ސީނިއާ އެނައުންސަރުގެ ވަޒީފާ އާއި ޕްރޮޑިއުސަރެެއްގެ މަގާމުގެ އިތުރަށް އޯގަނައިޒާއެއްގެ މަގާމާއި ބޮޑެތި ބަދަލުތަކެއް އަޑަށް އައިސް 2005 ވަަނަ އަހަރު ދީނުގެ އަޑު ސެކްޝަންގެ އިސްމީހެއްގެ މަގާމާއި 2007 ގައި އެޑްމިން ޑިރެކްޓާގެ މަގާމު ވެސް ނަޖުމާއްތަ ވަނީ އަދާކޮށްފައެވެ. އެއަށްފަހު، އަޑުން އެއްކޮށް ރިޓަޔާ ކުރީ 2013 ވަނައަހަރު އެވެ.\nރިޓަޔާ ކުރުމަށް ފަހު، އޭނާގެ ހަ ކުދިންނާއި މާމަ ދަރިންނާ އެކު އާއިލީ ކަންކަމައިގެން އުޅުނަސް، މި ދާއިރާއަށް ހުންނަ ޝައުގާ ވެސް އެކީ، އެއްވެސް އަގަކާ ނުލައި ނަޖުމާއްތަ މިހާރު ދަނީ ބައެއް މީހުންގެ އެދުމަށް ވާހަކަ ރިކޯޑް ކޮށްދެމުންނެވެ. މިގޮތުން ދާދިފަހުން، ލަވަފޮށި އެޕަށް ޝަމީމާ ޔަހްޔާގެ ޒަޚަމް ވާހަކަ ކިޔައިދިނެވެ.


ކައުންސިލް އިދާރާގެ މަގުފާރުގެ ކުލަ އާކޮށްދޭނެ ފަރާތެއް ބޭނުންވެއްޖެ -2- R. Fainu Council\nކައުންސިލް އިދާރާގެ މަގުފާރުގެ ކުލަ އާކޮށްދޭނެ ފަރާތެއް ބޭނުންވެއްޖެ - 2\nފައިނު ކައުންސިލް އިދާރާ 7:03 PM އިޢުލާން\nމިއިދާރާގެ މަގުފާރުތަކުގެ ކުލައާކޮށްދޭނެ ފަރާތެއް ހޯދުމަށްކުރި ނަމްބަރ IUL-311/311/2016/82 އިޢުލާން ގުޅިގެން ހުށައަޅާފައިވާ އަގު ބޮޑުކަމަށް ފެންނާތީ، އެއިޢުލާން ބާތިލްކޮށް އަލުން އެމަސައްކަތް ކޮށްދޭނެފަރާތެއް ހޯދުމަށް ބޭނުންވެއެވެ.\nމިމަސައްކަތާއި ގުޅޭ މަޢުލޫމާތު ދިނުން އޮންނާނީ 20 ޑިސެމްބަރ 2016 ވާ އަންގާރަ ދުވަހުގެ މެންދުރު 13:00 ގައި މިއިދާރާގައެވެ. އަދި އަންދާސީ ހިސާބުތައް ކެނޑުން އޮންނާނީ 22 ޑިސެމްބަރ 2016 ވާ ބުރާސްފަތި ދުވަހުގެ މެންދުރު 13:00 ގައި މިއިދާރާގައެވެ. މަޢުލޫމާތު ސާފުނުކޮށް ހުށަހަޅާ އަންދާސީ ހިސާބުތައް ބަލައިނުގަނެވޭނެވާހަކަ ދަންނަވަމެވެ. އަދި މަޢުލޫމާތު ސާފުކުރުމަށް އެހެން ފަރާތެއްގެ ބަދަލުގައި ވަޑައިގަންނަވާއިރު ބަދަލުގައި ވަޑައިގަންނަވާކަން އެނގޭނެފަދަ ލިޔުމެއް ގެންނަވަންވާނެއެވެ. މިކަމަށް އެދި ކުރިމަތިލެވޭނީ ދިވެހިރާއްޖޭގެ ވިޔަފާރި ޤާނޫނުގެ ދަށުން ރަޖިސްޓަރީ ކުރެވިފައިވާ ކުންފުނިތަކަށާއި، އަމިއްލަ ފަރުދުންގެ ވިޔަފާރި ޤާނޫނުގެ ދަށުން ރަޖިސްޓަރީވެފައިވާ ފަރާތްތަކަށެވެ. މިކަމާއި ގުޅޭގޮތުން އިތުރު މަޢުލޫމާތު ސާފުކުރެއްވުމަށް ރަސްމީ ގަޑީގައި 6580072 ނަމްބަރ ފޯނާއި ގުޅުއްވުން އެދެމެވެ.\nކައުންސިލް އިދާރާގެ މަގުފާރުގެ ކުލަ އާކޮށްދޭނެ ފަރާތެއް ބޭނުންވެއްޖެ -2Reviewed by ފައިނު ކައުންސިލް އިދާރާ on 7:03 PM Rating: 5


Turf Dhandu Thakakee Plastic Kamah Vidhaalhuve Raees Nasheed Ge Kanboduvun - Vaguthu\nޓާފް ދަނޑުތަަކީ ޕްލާސްޓިކް ކަން ފާހަގަ ކުރައްވައި ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ކަންބޮޑުވުން ފާޅުކުރައްވައިފިއެވެ.\nޔޫތު މިނިސްޓަރު އަހުމަދު މަހުލޫފް މަޖިލީހަށް ހާޒިރުކުރައްވާ ކުޅިވަރުގެ ދާއިރާއާ ގުޅޭ ސުވާލުތައް ކުރި އިރު ގިނަ މެމްބަރުން ވަނީ އެ ރަށްރަށުގެ ޓާފް ދަނޑު ނުނިމިވާތީ އެކަމާ މެދު ސުވާލު ކުރައްވައިފައެވެ. އަދި ޓާފް ދަނޑެއް ނެތް ރަށްރަށުގެ މެމްބަރުން ވަނީ އެފަދަ ވަސީލަތެއް ގާއިމްކޮށްދެވޭނީ ކޮން އިރަކުންތޯ ސުވާލު ކުރައްވައިފައެވެ.\nމެމްބަރުންގެ ސުވާލުތަކާ ގުޅިގެން ރައީސް ނަޝީދު ވިދާޅުވީ، ޓާފް ދަނޑުތަކަށް ވުރެ ބޮޑަށް ކުޅިވަރުގެ ވަސީލަތެއްގެ ގޮތުގައި ބަލަންވީ މީހުން ކަމަށެވެ. އަދި ޓާފް ދަނޑުތަކަކީ މަދު ދުވަަސްކޮޅެއްގެ ތެރޭގައި ހަލާކުވާ އެއްޗެއް ކަމަށާައި، އެ ނޫން ގޮތެއް ހޯދަން ޖެހޭ ކަމަށް ރައީސް ނަޝީދު ވިދާޅުވިއެވެ. ރައީސް ނަޝީދު ވަނީ ޓާފް ދަނޑުގެ ބަދަލުގައި ވިނަ ދަނޑުތައް ބޭނުން ކުރުމަށް ވެސް އިރުޝާދު ދެއްވައިފައެވެ.\n" ކުޅިވަރުގެ އެންމެ ބޮޑު ވަސީލަތަކީ އެއީ އިންސާނާ. އަޅުގަނޑަށް މި އަޑު އިވެނީ ޓާފް އަޅާ ވާހަކައަކާ ތަންތަނުގައި ޕްލާސްޓިކް އަޅާ ވާހަކައަކާ އަނެއް ވާހަކައަކާއި އަނެއް ވާހަކަ އަކާ. ތިން އަހަރު ތެރޭ ތީގެއިން ޓާފް ދަނޑެއް ޗަކައަށް ބަދަލުވޭ،" ނަޝީދު ވިދާޅުވިއެވެ.\nނަޝީދުގެ އެ ވާހަކަތަކާ ގުޅިގެން މަހްލޫފް ވަނީ ޓާފް ދަނޑު އެޅުމަކީ ސަރުކާރުގެ ވިސްނުމެއް ނޫން ކަމަށް ވިދާޅުވެފައެވެ. އެކަން ކުރަން ޖެހެނީ ރަށްރަށުން އެކަމަށް އެދެމުންދާތީ ކަމަށް ވެސް އޭނާ ވިދާޅުވިއެވެ.\n"ޓާފް ދަނޑުތައް އެޅުމަކީ އަޅުގަނޑުމެންގެ ވިސްނުމެއް ނޫން. ޓާފް ދަނޑަކީ ރަށުން އަންނަ ޑިމާންޑާ އެކީ އަޅުގަނޑުމެން ކުރާ ކަމެއް. ތިން އަހަރުު ފަހަކުން ނޫން 10 އަހަރު ފަހުން ވެސް މިތަކެތި ނައްތާލުމަށް މަސައްކަތް ކުރާނެ ގޮތެއް އެބަ ހޯދަން ޖެހޭ. ވެމްބްލީގައި ވެސް ވިނަ ދަނޑުގައި މެޗް ކުޅޭތަން އެބަ ފެނޭ. އެކަމަކު ކޮންމެ ދުވަހަކު ގޮސް މެޗް ކުޅެން ފެށީމަ އެތަން ބަލަހައްޓަން އުނދަގޫވާނެ." އޭނާ ވިދާޅުވިއެވެ.\nމަހްލޫފް ވަނީ އެ ޓާފް ދަނޑުތަކުގައި ބޭނުން ކުރާ ކާޕެޓްތައް ނައްތާލުމަކީ ދިމާވާނެ ވަރަށް ބޮޑު އުނދަގުލެއް ކަން ސިފަ ކުރައްވައިފައެވެ.\nފެބުރުއަރީ 22, 2021 15:33\nމީނަގެ ކޮއްކޮ އީވާ މަޖްލީހުގަ3ދައުރު ހަމަވާއިރުވެސް ކަންމަތީ ކުދީންނަށް ދަނޑެއް ހަދާ ނުލެވުނެވެ. އެމީހުން މީނަ ހޮވަން ނުކުރާ ކަމެއް ނެތެވެ. އެކަމު ކޮންމެ ފަހަރަކު ދަނޑު ހަދާދޭން ވައުދު ވެ އެވެ. ދަނޑެއް ނުހެދުނެވެ. ވިސްނަބަލާށެވެ.\nފެބުރުއަރީ 22, 2021 18:28\nދޮންވެލި އަޅަންވީނު؟ ޖަޒީރާ ކޮށްލަން


Kulli nurakkaluge haalathu France in3mahah ithuru kuranee\nކުއްލި ނުރައްކަލުގެ ހާލަތު ފްރާންސުން ތިން މަހަށް އިތުރު ކުރަނީ\nފްރާންސުގެ ގާނޫނު އަސާސި ބަދަލުކޮށް މިހާރު އިއުލާނުކޮށްފައިވާ ކުއްލި ނުރައްކަލުގެ ހާލަތު ތިން މަސް ދުވަހަށް އިތުރު ކުރާނެ ކަމަށް އެގައުމުގެ ރައީސް ފްރާންސުވާ އޮލެންޑާ ވިދާޅުވެއްޖެއެވެ.\nއޮލެންޑާ އިތުރަށް ވިދާޅުވީ އައިއެސްގެ "ފަނާ ކޮށްލުމަށް" އެގައުމުން ކުރަން ޖެހުނު ކޮންމެ ކަމެއް ކުރާނެ ކަމަށެވެ.\n129 މީހުން މަރާލި ޕެރިސް ހަމަލާގެ ޒިންމާ އައިއެސްއިން ނެގުމާއި އެކު ފްރާންސުން ދަނީ އައިއެސްއާއި ދެކޮޅަށް އަސްކަރީ އަދި ސިޔާސީ ކެންޕޭނެއް ފަށާފައެވެ.\nފްރާންސްގެ ގާނޫނު ހަދާ މަޖިލީހުގައި ވާހަކަފުޅު ދައްކަވަމުން އޮލެންޑާ ވިދާޅުވީ މިފަދަ ހާލަތްތަކުގައި ކުއްލި ނުރައްކަލުގެ ހާލަތު އިއުލާނު ނުކޮށް ވެސް އަޅަން ޖެހޭ ފިޔަވަޅުތައް އެޅޭނެ ގޮތަކަށް ގާނޫނުތައް ބަދަލު ކުރަން ޖެހޭ ކަމަށެވެ. މި ހަމަލާއާއި ގުޅިގެން ރައީސް ހުށަހެޅުއްވި ކަންކަމުގެ ތެރޭގައި ކުރިއަށް އޮތް ދެ އަހަރު އަމްނު ބެލެހެއްޓުމަށް އިތުރު ފަސް ހާސް ފުލުހުން ކަނޑައެޅުމާއި މި މުއްދަތުގައި ޑިފެންސް ބަޖެޓުން އެއްވެސް އަދަދެއް އުނި ނުކުރުން ހިމެނެއެވެ. މީގެ އިތުރުން ގައުމީ ސަލާމަތަށް ނުރައްކަލެއް ކަމަށް ފެންނަ ކޮންމެ މީހަކު ވީ އެންމެ އަވަހަކަށް ޑީޕޯޓު ކުރެވޭނެ އިންތިޒާމު ތަކެއް ކަނޑައެޅުމާއި، ހަތިޔާރު އެތެރެކުރާ ފަރާތްތަކަށް މިހާރަށް ވުރެ ހަރުކަށި އަދަބުތަކެއް ކަނޑައެޅުން ހިމެނެއެވެ.\nއައިއެސްއާއި ދެކޮޅަށް ކުރާ ހަނގުރާމަ ވަރުގަދަ ކުރުމަށް ފްރާންސުގެ ރައީސް ވަނީ އެމެރިކާގެ ރައީސް ބަރަކް އޮބާމާއާއި ރަޝިޔާގެ ރައީސް ލާޑީމިއާ ޕުޓިންއާ ވަރަށް އަވަހަށް ބައްދަލު ކުރައްވާނެ ކަމަށް ވިދާޅުވެފައެވެ. އަދި ސީރިއާއާއި އިރާގުގައި އައިއެސްއާ ދެކޮޅަށް ކުރާ ހަނގުރާމައަށް އިތުރު ހަތިޔާރާއި ސިފައިން ފޮނުވާނެ ކަމަށް އޮލެންޑާ ވިދާޅުވިއެވެ.\nއައިއެސްއިން ބުނެފައި ވަނީ އެ ޖަމާއަތުން ޕެރިސްގައި ހަމަލާ ދިނީ ފްރާންސުން އެ ޖަމާއަތާ ދެކޮޅަށް ދޭ ހަމަލާ ތަކުގެ ބަދަލު ހިފުމުގެ ގޮތުން ކަމަށެވެ. އަދި ފްރާންސުން އެ ޖަމާއަތާ ދެކޮޅަށް ހަމަލާ ދިނުމުގައި ދެމި އޮންނަ ނަމަ، އިތުރު ހަމަލާތައް އެގައުމަށާއި ދެން ހަމަލާ ތަކުގައި ބައިވެރިވާ އެމެރިކާއާއި ރަޝިޔާ ފަދަ ގައުމުތަކަށް ވެސް ދޭނެ ކަމަށެވެ.\nޕެރިސް -- ބީބީސީ


Barcelona aai Juventus adhi Dortmund ah molheh - AO News\nބާސެލޯނާ އާއި ޔުވެންޓަސް އަދި ޑޯޓްމަންޑަށް މޮޅެއް\nރޭގެ މެޗުގައި ލަނޑުޖެހުމަށްފަހު ޔުވެންޓަސްގެ ކުޅުންތެރިން އުފާ ފާޅުކުރަނީ. --ފޮޓޯ: ޓުވިޓާ\nޔުއެފާ ޗެމްޕިއަންސް ލީގުގައި ރޭ ކުޅުނު މެޗުތަކުން ބާސެލޯނާ އާއި ޔުވެންޓަސް އަދި ބޮރޫޝިއާ ޑޯޓްމަންޑް މޮޅުވެއްޖެއެވެ.\nޔޫކްރޭންގެ ޑައިނަމޯ ކިއޭވް އަތުން އަމިއްލަ ދަނޑުގައި ބާސެލޯނާ މޮޅުވީ 2-1 އިންނެވެ. ރަށުން ބޭރުގައި ހަންގޭރީގެ ފެރެންޝްވަރޯސް އަތުން 4-1 އިން ޔުވެންޓަސް މޮޅުވިއިރު، ޑޯޓްމަންޑް ވަނީ ބެލްޖިއަމްގައި ކްލަބް ބްރޫޖް 3-0 އިން ބަލިކޮށްފައެވެ.\nރޭގެ ނަތީޖާއާއެކު ބާސެލޯނާ ވަނީ ސައްތައިގެ ރެކޯޑަކާއެކު ގްރޫޕުގެ އެއްވަނައިގައި ތިން ޕޮއިންޓްގެ ލީޑެއް ނަގާފައެވެ. މިހާތަނަށް ކުޅުނު ތިން މެޗުން ނުވަ ޕޮއިންޓާއެކު ބާސެލޯނާ އެއްވަނައިގައި އޮތްއިރު، އޭގެ ތިން ޕޮއިންޓް ފަހަތުން ދެވަނައިގައި އޮތީ ޔުވެންޓަސް އެވެ. ތިންވަނައިގައި އޮތް ކިއޭވް އާއި ފުލުގައި އުޅޭ ފެރެންޝްވަރޯސް އަށް ލިބިފައިވަނީ އެއް ޕޮއިންޓެވެ.\nބާސެލޯނާގެ ކޭމްޕް ނޯ ގައި ރޭ ކުޅުނު މެޗު ފެށިގެން ފަސްވަނަ މިނެޓުގައި އެ ޓީމަށް ލިބުނު ޕެނަލްޓީއަކުން ލީޑްނަގައިދިނީ ކެޕްޓަން ލިއޮނަލް މެސީ އެވެ. މިއީ މެސީ އަށް ކިއޭވްގެ ޑެނީސް ޕޮޕޯފް ކުރި ފައުލަކަށް ރެފްރީ ދިން ޕެނަލްޓީއެކެވެ. މި ގޯލާއެކު މެސީ ވަނީ މި މުބާރާތުގެ ގްރޫޕް ސްޓޭޖުގައި 71 ލަނޑުޖަހައި ރެކޯޑެއް ގާއިމްކޮށްފައެވެ.\nޑައިނަމޯ ކިއޭވްއާ ދެކޮޅަށް ބާސެލޯނާ ކުޅުނު މެޗުގެ ތެރެއިން. –ފޮޓޯ: ޓުވިޓާ\nބާސެލޯނާ އިން ރޭގެ މެޗުގައި ޖެހި ދެވަނަ ލަނޑު، މެޗުގެ 65 ވަނަ މިނެޓުގައި ކާމިޔާބުކޮށްދިނީ ޖެރާޑް ޕީކޭ އެވެ. މިއީ އެ ޓީމުގެ ޒުވާން ފޯވާޑް އަންސޫ ފާޓީ ނަގައިދިން ހުރަހަކުން ލިބުނު ބޯޅައެއް ބޮލުން ފޮނުވާލައިގެން ޕީކޭ ކާމިޔާބުކުރި ގޯލެކެވެ. އޭގެ 10 މިނެޓުފަހުން، ކިއޭވްގެ ވިކްޓޮ ސިގަންކޯވް ވަނީ ފަރަގު ކުޑަކޮށްދީފައެވެ.\nމި ގްރޫޕުގައި ރޭ ކުޅެވުނު އަނެއް މެޗުގައި ފެރެންޝްވަރޯސް ކޮޅަށް ޔުވެންޓަސް އިން ޖެހި ހަތަރު ގޯލްގެ ތެރެއިން ދެލަނޑުޖަހައިދިނީ ސްޕެއިނުގެ ފޯވާޑް އަލްވާރޯ މޮރާޓާ އެވެ. އަނެއް ގޯލް ޕައޮލޯ ޑީބާލާ ޖެހިއިރު ފަހު ގޯލަކީ ފެރެންޝްވަރޯސް ލަޝާ ޑުވާލީ އަތުން ބައިކޮޅަށް ވަތް ގޯލެކެވެ. ފެރެންޝްވަރޯސް އިން ޖެހި ހަމައެކަނި ލަނޑު، މެޗުގެ ފަހު މިނެޓުގައި ކާމިޔާބުކޮށްދިނީ ފްރޭންކް ބޮލީ އެވެ. މި މެޗުގައި ޔުވެންޓަސްގެ ޕޯޗުގަލް ތަރި ކްރިސްޓިއާނޯ ރޮނާލްޑޯ ކުޅުނުއިރު ގޯލެއް ކާމިޔާބުކުރެވޭގޮތެއް ނުވިއެވެ. ނަމަވެސް، ރޮނާލްޑޯ ވަނީ ގޯލެއް ޖެހުމަށް އެހީތެރިވެދީފައެވެ.\nމި މުބާރާތުގައި ރޭ ކުޅެވުނު ފާހަގަކޮށްލެވޭ އެހެން މެޗުތަކަށް ބަލާއިރު، ޑޯޓްމަންޑް ވަނީ ބްރޫޖް އަތުން 3-0 އިން މޮޅުވެފައެވެ. މި މެޗުގައި އެ ޓީމުން ޖެހި ތިންލަނޑުގެ ތެރެއިން ދެލަނޑުޖަހައިދިނީ ނޯވޭގެ ފޯވާޑް އާލިން ބްރައުޓް ހާލަންޑް އެވެ. އެ ޓީމުގެ އަނެއް ލަނޑުޖަހައިދިނީ ތޯގަން ހަޒާޑް އެވެ. ރޭގެ މެޗަށްފަހު މި ގްރޫޕުގައި އެއްވަނައިގައި އޮތީ ޑޯޓްމަންޑް އެވެ. އެ ޓީމު އޮތީ ހަ ޕޮއިންޓާ އެކު އެއްވަނައިގައި އެވެ. ދެވަނައިގައި ފަސް ޕޮއިންޓާ އެކު އޮތް ލާޒިއޯ ވަނީ ޒެނިތު ސެއިންޓް ޕީޓަސްބާގާ ދެކޮޅަށް ކުޅުނު މެޗުން 1-1 އިން އެއްވަރުވެފައެވެ. ގްރޫޕުގެ ތިންވަނައިގައި ހަތަރު ޕޮއިންޓާ އެކު ބްރޫޖް އޮތްއިރު ޒެނިތު އޮތީ އެންމެ ޕޮއިންޓަކާ އެކު ފުލުގައެވެ.\nބާސެލޯނާބޮރޫޝިއާ ޑޯޓްމަންޑްކުޅިވަރުދުނިޔެޔުއެފާ ޗެމްޕިއަންސް ލީގުޔުވެންޓަސް


25,000 meehun valhuli meehaa ah India ge sharafuveri award eh\nވަޅުލާނެ މީހެއް ނުވި 25،000 މީހުން ވަޅުލި މީހާއަށް އިންޑިޔާގެ ޝަރަފުވެރި އެވޯޑެއް\nއިންޑިއާގެ ފާއިޒްއާބާދަށް ނިސްބަތްވާ ޝަރީފު ޗާޗާ ފާއިތުވީ 25 އަހަރު ވަނީ ވަރަށް ބޮޑު އިންސާނީ ޚިދުމަތެއް މުޅި އިންސާނިއްޔަތަށް ކޮށްދީފަ އެވެ. ވަޅުލާނެ މީހަކު ނެތި މަގު މަތީގައި ކުނިވެ ޖަނަވާރުތައް ކަމުންދިޔަ އެތައް ހަށިގަނޑުތަކަކާއި ހޮސްޕިޓަލުތަކުގައި މަރުވާ މީހުންގެ ތެރެއިން ހަވާލުވާނޭ މީހަކު ނުވާ މީހުންގެ ތެރެއިން 25،000 މީހުންގެ ހަށިގަނޑަށް އޭގެ އެންމެ ފަހުގެ އިހްތިރާމް އަދާކޮށް ޖަނާޒާ ބޭއްވުމުގެ ހުރިހާ ކަމެއް ޝަރީފް ޗާޗާ މިހާތަނަށް ކޮށްދީފައި ވެއެވެ. އަދި އޭނާގެ މި އިންސާނީ ޚިދުމަތުގެ އަގު ވަޒަންކޮށް އިންޑިޔާ ސަރުކާރުން ދޭ އެންމެ ޝަރަފުވެރި އެއް އެވޯޑު ކަމަށްވާ ޕަދްމާ ޝްރީ މި އަހަރު ލިބޭ މީހުންގެ ލިސްޓުގައި ޝަރީފު ޗާޗާ ވަނީ ހިމެނިފަ އެވެ.\nއުމުރުން މިހާރު 82 އަހަރު ވެފައިވާ ޝަރީފަކީ ބައިސްކަލް މެކޭނިކެއްގެ މަސައްކަތުން ލިބޭ ފައިސާއިން ދިރިއުޅޭ މީހެކެވެ. މަރުވާ މީހުން ވަޅުލުމާއި އެންދުމުގެ މަސައްކަތް ޝަރީފު ފެށީ މީގެ 25 އަހަރު ކުރިންނެވެ. އޭނާއަށް މިމަސައްކަތް ފެށެން މެދުވެރިވީ އޭނާގެ ޒާތީ ދިރިއުޅުމުގައި ހިނގި ވަރަށް ހިތާމަވެރި ހާދިސާ އަކަށް ފަހުގަ އެވެ.\nޝަރީފުގެ 25 އަހަރުގެ ފިރިހެންދަރިއެއް ގެއްލިފައި ނުފެނި ވަރަށް ގިނަ ދުވަސްތަކެއްވި އެވެ. އޭނާގެ މަރުވެފައިވާ ހަށިގަނޑު ފެނިފައިވަނީ 1992 ވަނަ އަހަރު އެވެ.\nޝަރީފު ބުނި ގޮތުގައި މުހައްމަދު ރާއީސް ޚާނަކީ އޭނާގެ އެންމެ ދޮށީ ފިރިހެން ދަރިފުޅެވެ. ކެމިސްޓެއްގެ ވަޒީފާއަށް ސުލްތާންޕޫރު ކިޔާ ރަށަކަށް ދިޔަ ފަހުން ދަރިފުޅުގެ ޚަބަރެއް ނުވެ މަހެއްހާ ދުވަސް ވީ ކަމަށާއި އެންމެ ފަހުން ފެނުނުއިރު ކޮންމެވެސް މީހަކު އޮތީ އޭނާ މަރާލާފައި ގޯންޏަކަށް ލާފައި އޮތުމުގެ ސަބަބުން މުޅިން ކުނިވެ ފުޅަ އަޅާފައި ކަމަށް ޝަރީފު ކިޔައިދިނެވެ.\n"އެ ދުވަހު އަހަރެން ނިންމިން މަގުމަތީގައި އެއްވެސް އިންސާނެއް މަރުވެފައި ޖަނަވާރުން ކެއުމަށް ދޫކޮށްލާފައި ނުބާއްވަން،" ޓައިމްސް އޮފް އިންޑިއާއަށް ކުރިން ދީފައިވާ އިންޓަވިއު އެއްގައި ޝަރީފު ބުނެފައި ވެއެވެ.\nޝަރީފު ގަބޫލުކުރާ ގޮތުގައި ކޮންމެ އިންސާނަކަށް ވެސް މަރުވުމަށްފަހު އިއްޒަތާއި ކަރާމަތާއި ރައްކާތެރިކަމާއެކު ޖަނާޒާގެ ކަންތައްތައް ކުރެވެން ޖެހޭނެ އެވެ. އެއީ ކޮންމެ ދީނަކަށް ނިސްބަތްވާ މީހަކަށް ވިޔަސް އެވެ.\nއޭގެ ފަހުން ކޮންމެ ދުވަހަކުވެސް އޭނާ ކައިރި ހޮސްޕިޓަލުތަކާއި މޯޗަރީތައް އަދި ރޭލްވޭ ސްޓޭޝަންތަކާއި ޕޮލިސް ސްޓޭޝަންތައް ޗެކްކޮށް އެ ތަންތަނުގައި މަރުވެ، ހަވާލުވާނެ މީހަކުނެތް މީހުންގެ ގަބުރު ހުރިނަމަ އެ ގަބުރުތަކާ ހަވާލުވެ މުސްލިމެއް ނަމަ ހިނަވާ ކަފުން ކޮށް އަދި ކަށުނަމާދުކޮށް ވަޅުލަ އެވެ. އެހެން ދީނަކަށް ނިސްބަތްވާ މީހެއް ނަމަ އެމީހެއްގެ ހަށިގަނޑު އަންދާލަ އެވެ.\nމަރުވެފައިވާ މީހެއްގެ ހަށިގަނޑާ ހަވާލުވާނެ މީހަކު ނެތި 72 ގަޑިއިރު ވެއްޖެނަމަ މިހާރު ސަރުކާޜުގެ ކަމާ ބެހޭ އިދާރާ ތަކުން ވެސް ގުޅަނީ ޝަރީފު ޗާޗާ އާ އެވެ.\nމަރުވެފައިވާ މީހުންގެ ޖަނާޒާގެ ކަންތައްތައް ޝަރީފު ޗާޗާ ކުރަނީ އެ ސަރަހައްދުގައި ހުންނަ ގަބުރުސްތާނެއްގެ ތެރޭގައި ހުންނަ ކުޑަ ކޮޓަރިއެއްގެ ތެރޭގަ އެވެ. އެ ކޮޓަރީގެ ބޭރުގައި ޖަހާފައިވަނީ "ހަވާލުވާނެ މީހަކު ނެތް ގަބުރު ހިނަވާ ތަން" މިހެންނެވެ.\nއެންމެ މީހަކު ވަޅުލަން ވެސް ޝަރީފު ޗާޗާ އަތުން 5،000 ރުޕީސް ޚަރަދުވާއިރު އަންދާލާ މީހުންނަށް 3،500 ރުޕީސް ޚަރަދު ވެއެވެ. ގަބުރުސްތާނުގަޔާއި އަންދާ ތަނުގައި ޝަރީފު ޗާޗާގެ ވަރަށް ގިނަ އެކުވެރިން ތިބެ އެވެ. އެހެންވެ ޝަރީފު ޗާޗާ އަށް އެކުވެރިންގެ ފަރާތުން އެހީތެރިކަން ލިބެ އެވެ.\n"ބައެއް ފަހަރަށް އެމީހުން ކުރާ މަސައްކަތަށް ވެސް އެމީހުން ފައިސާ ނުނަގާނެ. ޚާއްސަކޮށް ކުޑަކުދިންގެ ޖަނާޒާއަށް،" ޝަރީފު ޗާޗާގެ ބުނެފައި ވެއެވެ.\nޝަރީފު ވަނީ އެކްސިޑެންޓެއްގައި ވަރަށް ބޮޑަށް އަނިޔާވި މީހަކު ހޮސްޕިޓަލަށް ގެންގޮސްގެން އެމީހާގެ ފުރާނަ ވެސް ސަލާމާތް ކޮށްދީފަ އެވެ.\nއިންޑިޔާގެ ރައްޔިތުންނަށް އެ ގައުމުގެ ސަރުކާރުން ދޭ އެންމެ ފަޚުރުވެރި އެއް އެވޯޑު ޕަދްމާ ޝްރީ މިފަހަރު ޝަރީފު ޗާޗާ އަށް ދޭން ނިންމާފައިވަނީ އޭނާގެ މި ޚިދުމަތްތަކުގެ އަގު ވަޒަން ކުރުމުގެ ގޮތުންނެވެ.\nބެންގަލޫރޫ ފުލުހުން ސްޓްރެސް ފިލުވަނީ ޒުންބާ ހަދައިގެން\n105 އަހަރު ވީއިރުވެސް އައްމާ ކިޔެވުމުގައި


BREAKING NEWS: 17 Thanakaai 11 Meehun Balaa Faaskoh Fuluhunge Operation Ninmaalaifi - Vaguthu\nކޮވިޑް-19: ޔޫރަޕްގެ ހާލަތު ގޯހުން ގޯހަށް! - 18 ގަޑިއިރު ކުރިން\nރިޟްވާންގެ މަރު: ފުލުހުންގެ ކުރިއަށްގެންދިޔަ އޮޕަރޭޝަން ނިންމާލައިފި، މީހަކު ހައްޔަރެއް ނުކުރޭ\nBREAKING: 17 Thanakaai 11 Meehun Balaa Faaskoh Fuluhunge Operation Ninmaalaifihttps://t.co/kfKx5sMEnP\n— Vaguthu Online (@VaguthuOnline) September 11, 2019\nފުލުހުން ވިދާޅުވީ، އޮޕަރޭޝަން ނިންމާލީ ކޮމިޝަނުން ފުލުހަށް ހަވާލުކޮށްފައިވާ ހުރިހާ ކޯޓު އަމުރެއް ތަންފީޒު ކުރުމަށްފަހުގައި ކަމަށް.\nމި އޮޕަރޭޝަނުގައި މާލެ ސިޓީ އާއި އައްޑޫ ސިޓީއިން ޖުމްލަ 17 ތަނަކާއި 11 މީހަކު ވަނީ ފާސްކޮށްފައި\nފުލުހުން ވިދާޅުވީ، މިއީ ހަމައެކަނި ބަލާ ފާސްކުރުމުގެ އޮޕަރޭޝަނެއް ކަމަށް.\nމަރުތަކާއި ބެހޭ ކޮމިޝަންގެ އެދުމުގެ މަތިން ފުލުހުން ހިންގި ބޮޑު އޮޕަރޭޝަން ނިންމާލައިފި. އޮޕަރޭޝަން ނިންމާލިއިރު އެއްވެސް މީހަކު ހައްޔަރެއް ނުކުރޭ.\nފައިން ޑައިން ރެސްޓޯރެންޓުން ގެންގޮސްފައި ވަނީ ކޮމްޕިޔުޓަރ ސިސްޓަމްގެ ސީޕީޔޫ - ވަގުތު އިމޭޖްސް: އިބްރާހިމް ޝާބިލް\nފައިން ޑައިން ރެސްޓޯރެންޓު ކައިރީގައި ފުލުހުން - ވަގުތު އިމޭޖްސް: އިބްރާހިމް ޝާބިލް\nފައިން ޑައިން ރެސްޓޯރެންޓު ފާސް ކުރުމަށްފަހު ފުލުހުން ހިނގައްޖެ- ވަގުތު އިމޭޖްސް: އިބްރާހިމް ޝާބިލް\nފައިން ޑައިން ޗެކް ކުރުމަށްފަހު ފުލުހުން ގޮސް، ފުލުހުން އެތަނުން ގެންގޮސްފައި ވަނީ، ފައިން ޑައިން ކޮމްޕިޔުޓަރ ސިސްޓަމްގެ ސީޕީޔޫ\nބޮޑުރަސްގެފާނު މަގު ފައިން ޑައިން ކެފޭ ފުލުހުން ބަލާ ފާސް ކުރުން އަދިވެސް ކުރިއަށް - ވަގުތު އިމޭޖްސް: އިބްރާހިމް ޝާބިލް\nހިތަދޫގައި ފާސް ކުރަމުން ދަނީ ފިހާރައެއް\nއެއްވެސް ފަރާތަކުން މި މަސައްކަތަށް އެހީތެރިވެވޭފަދަ މަޢުލޫމާތެއް ދެއްވަން ބޭނުންވާނަމަ 3322111 ނުވަތަ 119 އަށް ގުޅުއްވާ މަޢުލޫމާތު ހިއްސާކުރުމަށް ފުލުހުން ވަނީ އެދިފައި.\nމި އޮޕަރޭޝަނުގައި ފުލުހުންގެ ކްރައިމް އިންވެސްޓިގޭޝަން ކޮމާންޑާއި، ފޮރެންސިކް ސަރވިސް ޑިޕާޓްމަންޓާއި، ސްޕެޝަލިސްޓް އޮޕަރޭޝަންސް ޑިޕާޓްމަންޓާއި އަދި ޑިވިޜަނަލް ޕޮލިސިންގ ކޮމާންޑުގެ ފުލުހުން ބައިވެރިވޭ.\nފުލުހުން އިއްޔެ އިން ފެށިގެން ކުރިއަށްގެންދާ މި އޮޕަރޭޝަން ކުރިއަށްދާއިރު އައްޑޫ އާއި މާލޭގެ ސަލާމަތީ ކަންކަން ވެސް ފުލުހުން ވަނީ އިތުރަށް ވަރުގަދަކޮށްފައި\nބޮޑުރަސްގެފާނު މަގު ފައިން ޑައިން ކެފޭ ފުލުހުން ބަލާ ފާސް ކުރަނީ - ފޮޓޯ މީސް މީޑިއާ\nބޮޑުރަސްގެފާނު މަގު ފައިން ޑައިން ކެފޭ ފުލުހުން ބަލާ ފާސް ކުރަނީ\nފުލުހުންގެ ތަރުޖަމާން ޗީފް އިންސްޕެކްޓާ އޮފް ޕޮލިސް އިޒްމިއާ ޒާހިރު: މި އޮޕަރޭޝަނަކީ މީހުންނާއި ތަންތަން ބަލާފާސްކުރުމުގެ އޮޕަރޭޝަނެއް. މިއަދުގެ އޮޕަރޭޝަން އަދިވެސް ކުރިއަށްދޭ.\nފުލުހުންގެ ތަރުޖަމާން ޗީފް އިންސްޕެކްޓާ އޮފް ޕޮލިސް އިޒްމިއާ ޒާހިރު: ފުލުހުން ކަނޑުމަގުން ހިންގި އޮޕަރޭޝަނެއްގައި މާލޭ ސަރަހައްދުގައި އޮތް ބޯޓެއްގައި ހުރި މީހަކު ބަލައި ފާސްކޮށްފައިވޭ.\nފުލުހުންގެ ތަރުޖަމާން ޗީފް އިންސްޕެކްޓާ އޮފް ޕޮލިސް އިޒްމިއާ ޒާހިރު: ފުލުހުން ފަށާފައިވާ ބޮޑު އޮޕަރޭޝަނުގެ ތެރެއިން މިއަދުގެ މިހާތަނަށް ފަސް ތަނެއް ބަލައި ފާސްކޮށްފި. މީހަކު ހައްޔަރެއް ނުކުރޭ\nހިތަދޫގައި ފާސް ކުރާ ގެ ހުރި ސަރަހައްދު ބަންދު ކޮށްފަަައި - ވަގުތު އިމޭޖެސް: ޝާފިރު\nއައްޑޫ ސިޓީ ހިތަދޫ ގެއަކަށް ފުލުހުން ވަދެ ފާސް ކުރަން ފަށައިފި.. ފާސް ކުރަމުން ދަނީ ހިތަދޫ ދެކުނު ދާއިރާގައި ހުރި ގެ އެއް\nފުލުހުން މިއަދު ބަލާ ފާސްކޮށްފައި ވަނީ މ. ލެގޫންވިއު، ހެ. ފެހިއާބާދުގޭގެ އިތުރުން ބިގްމޭން ރެސްޓޯރެންޓް\nމިއަދު ފުލުހުން ޖުމްލަ ހަ ތަނެއް ބަލައި ފާސް ކުރުމަށް ވަނީ ހަމަޖެހިފައި... މީގެ ތެރެއިން މިހާތަނަށް ބެލުނީ ތިން ތަނެއް ކަަމަށް މައުލޫމާތު ލިބޭ... މިއިން އެއްވެސް ތަނަކުން މީހަކު ހައްޔަރުކޮށްފައެއް ނުވޭ.... ނަމަވެސް ބައެއް ތަކެތި ގެންގޮސްފައި ވޭ\nފުލުހުންގެ ކަނޑުމަތީގެ އޮޕަރޭޝަން ނިންމާލިކަން އަންގާފައެއް ނުވޭ. ފުލުހުން ކަނޑުމަތީގައި އޮޕަރޭޝަން ކުރިއަށްގެންދަނީ ސީދާ ކީއްކުރަން ކަން ސާފެއް ނުވޭ..... ނޫސްވެރިޔާ އަހުމަދު ރިޟްވާން އަބްދުﷲ މަރާލި ކަމަށް ރިޕޯޓްގައި ބުނެފައި ވަނީ ކަނޑުމަތީގައި\nމިއަދު ފުލުހުން އިތުރު ތަންތަންވެސް ބަލާ ފާސް ކުރާނެ ކަމަށް ބެލެވޭ... މީގެ ތެރޭގައި ބައެއް ވިޔަފާރިތައްވެސް ހިމެނޭ\nފުލުހުން ވަނީ ހ. ފެހިއާބާދޫގެ ބަލައި ފާސްކޮށް އެގެއިން ބައެއް ތަކެތި ގެންގޮސްފައި، ފުލުހުން މިހާރު ވަނީ އެގެއިން ނުކުމެފައި\nފުލުހުން މިހާރު ވަނީ ބިގް މޭން ރެސްޓޯރެންޓުން ނުކުމެފައި. ފުލުހުން އެ ރެސްޓޯރެންޓުން ބައެއް ތަކެތި ގެންދިޔަ،... އެތަނުން ގެންގޮސްފައި ވަނީ ކޮން އެއްޗެއްސެކަން ޔަގީނެއް ނޫން...\nބިގްމޭން ރެސްޓޯރެންޓުގެ ބޭރުގައި މޫނު ނިވާކޮށްގެން ފުލުހުން އެބަ ތިބި، ރެސްޓޯރެންޓް ތެރޭގައި ތިބި މީހުން ވަނީ ބޭރަށް ނެރަފައި. އެ ސަރަހައްދުގައި ފުލުހުންގެ ފޮރެންސިކް ޓީމެއް ދަނީ ހަރަކާތްތެރިވަމުން.\nބިގްމަން ކެފޭއަށް ވެސް ފުލުހުން ވަދެއްޖެ.\nމިއަދުގެ އޮޕަރޭޝަންގައި ފުލުހުން ހަރަކާތްތެރިވަނީ – ފޮޓޯ: ޕޮލިސް\nމިއަދު ކަނޑުމަތީގައި ވެސް ހަތިޔާރާއި އެކު އޮޕަރޭޝަން ކުރިއަށްގެންދާ ކަމަށް އެމްއެންޑީއެފް އިން މައުލޫމާތު ދެއްވާ. ނަމަވެސް އިތުރު ތަފްސީލެއް ނުދެއްވާ.\nމިއަދު މާލޭގެ ތިން ގެއެއް ފާސްކުރަމުން އެބަގެންދާ. މިއަދުގެ އޮޕަރޭޝަންގައި ވެސް ފުލުހުންނާއި އެކު ސިފައިން ހަތިޔާރާއި އެކު ހަރަކާތްތެރިވޭ.\nރިޟްވާން މައްސަލައިގެ އޮޕަރޭޝަން ކުރިއަށްދާކަން ފުލުހުން ވެސް ވަނީ ކަށަވަރު ކޮށްދީފައި. ފުލުހުން ވިދާޅުވީ އިއްޔެ ހަވީރުން ފެށިގެން ކުރިއަށް ގެންދާ އޮޕަރޭޝަންގައި އަދި މީހަކު ހައްޔަރު ނުކުރާކަމަށް.\nއިތުރު ތަނަކަށް ފުލުހުން ވަދެ ފާސްކުރަން ފަށައިފި. މައުލޫމާތު ލިބިފައިވާ ގޮތުގައި މިހާރު ފާސްކުރަމުން ދަނީ ހީނާމާގެ ކައިރީ ހުރިތަނެއް.\nމަރު ކޮމިޝަނުން އާއްމުކުރި ރިޕޯޓްގައި މިނިވަން ފިކުރާއި ދެކޮޅު މީހެއްގެ ގޮތުގައި ފާހަގަކޮށްފައިވާ އިސްމާއިލް އަބްދުލްރަހީމް އާދަމް (އިސޫ) ގެ ގެއަށް ފުލުހުން ވަދެ އެގެ ފާސްކުރަމުން އެބަގެންދެއެވެ.\nއިސޫ އަކީ ސީރިއާ އަށް ދިއުމަށް ތުރުކީ ބޯޑަރު ހުރަސްކުރަން އުޅެނިކޮށް ޑީޕޯޓް ކޮށްލި މީހެކެވެ. އޭނާގެ މައްޗަށް އެމައްސަލައިގައި ދައުވާ އުފުލި ނަމަވެސް ތުރުކީ ސަރުކާރުގެ ލިޔުމެއް ނުލިބިގެން ދައުވާ ފަހުން ބާތިލް ކުރީއެވެ.\nއިސޫ އަކީ މަރު ކޮމިޝަނުން އެކުލަވާލި ރިޕޯޓްގައި ފުރުގާން މިސްކިތްދޮށުގައި ހަރަކާތްތެރިވާ ޖިހާދީ ފިކުރުގެ ޖަމާއަތުގެ މެންބަރުންގެ ތެރޭގައި ހިމެނޭ ކަމަށް ލިސްޓް ކޮށްފައިވާ މީހެކެވެ. އަދި އޭނާ އަކީ 2011 ވަނަ އަހަރު ރާއްޖޭގައި ދީނީ މިނިވަންކަން ދިނުމަށް ބޭއްވި މުޒާހަރާ އާއި ދެކޮޅަށް ނިކުތް މީހެއް ކަމަށް ވެސް އެރިޕޯޓްގައި ބުނެފައިވެއެވެ.\nމޭޑޭގައި ހައްޔަރު ކުރި އިރު އަތުގައި އޮތް މަރުތަކާ ގުޅޭ ކަރުދާސްތައް އަތުލި: އިމްރާން\nކޮވިޑް-19: ރާއްޖޭގައި ފައްސިވެފައި ތިބި މީހުންގެ އަދަދު ހާހަކުން ދަށަށް\nސެޕްޓެމްބަރު 11, 2019 10:39\nސަރު ކާރުން މިހުންގެ ސަމާލުކަން ހޯދަން އުޅޭ އުޅުމެއް.\nސެޕްޓެމްބަރު 11, 2019 10:43\nބަލަގަ އޮޅުވާ ނުލައްޔާ! މިހާރު ތި ކުޅުއްވަނީ މީހުންގެ ފިކުރާ އިނގޭތޯ. މިނިވަން ފިކުރެއް ނޫން އިސްލާމް ދީނާއި ދެކޮޅަށް މަސައްކަތްކޮށް އިސްލާމް ދީނަށް ހަޖޫ ޖަހައި މީހުންގެ ފިކުރު އިނގޭތޯ.\nސެޕްޓެމްބަރު 11, 2019 10:54\nމިނިވަން ފިކުރެއް ނޫން. އެއީ އިސްލާމް ދީނާ ދެކޮޅު ފިކުރު ކިޔާ.. ޒާތްޒާތަށް ނަން އޮޅުވާލައިގެން، ލާދީނީ ނުކިޔަންވެގެން މިހާރު މިކިޔަނީ މިނިވަން ފިކުރު. އަހަރެމެން ނިކަން ރަނގަޅަށް ދެނެހުރިން ތިއީ ޒައިނިސްޓުން ނެރުނު ފިކުރެއް ކަމަށް. ތިޔަށް ކިޔަނީ އެތިޒަމް. ބުއްދިއެއްނުވާ ޖަނަވާރުން ގޮތަށް އުޅޭ ފިކުރު.\nސެޕްޓެމްބަރު 11, 2019 10:56\nއެތީސްޓުންނާ ދެކޮޅު ފިކުރޭ ލިޔެބަލަ... މި ނޫސްތަކުންވެސް އޮޅުވާލުމަށް އެކިއެކި ނަންދީ ވާވައްދަނީ.. ﷲ އަށް ބިރުވެތި ނުވާ ހަވާނަފުސުގެ ފިކުރޭ ކިޔަސް ރަނގަޅުވާނެ.. މިއީ ޝައިޠާނާގެ އައުވާނުން ގެނެސްގަންނަ ޖާހިލިއްޔަތު. ވަލުޖަނަވާރުގެ އުސޫލުތައް.. އަމައެއް ބަފައެއް ދަރިއެއް ނެތި ޖިންސީ ގުޅުން ހިންގާ ފިކުރު... އަންހެނުން4މީހުންނާ އިނދެގެން އުޅޭ ފިކުރު..\nމިހުންގެ ސަމާލުކަން ހޯދަން އުޅޭ އުޅުމެއް.\nސެޕްޓެމްބަރު 11, 2019 11:02\nމިނިވަން ފިކުރަކީ ކޮބާތަ؟ ރީތި ކޮށްލަން ދޯ\nމިނިވަން ފިކުރޭ ތި ކިޔަނީ. މަށް މާނަ ކުރެވެނީ ލާދީނީ ފިކުރު. މި\nލާދީނީ ސަރުކާރުން ވަރަށް ފޯރި އެބަހުރި މިތާ ލާދީނީ ފިކުރު ބާއްވަން. މުސްލިމު ދިވެހިން މީ. މަޑުންް ނުތިބޭނެ ކަން ހަދާން ބަހައްޓާތި\nސެޕްޓެމްބަރު 11, 2019 13:04\nމީނައެކަނިތަ ގެއްލިފައިވަނީ ކިތައްމީހުންގެއްލިވައިވޭތަ ކީއްވެތަ އެހެންމީހުން ހޯދަންނޫޅެނީ ބަލައެއްނުގަނެވޭތިކުރާ ކަންތައްތަކެއް ކަނޑައެޅިގެން ސަރުކާރާއި އެމްޑީޕީން ހިންގާ ބޮޑު ޕޮރޮޕަގެނޑައެއްތިއީ ދިވެހިރައްޔިތުން ގަބޫލުކުރާކަމެއްނޫން ތިކަމަކީ\nސެޕްޓެމްބަރު 11, 2019 11:47\nކޮންމިނިވަންފިކުރެއް. ފާހިޝް ކަންކަން ނުހިންގިގެން ތިއުޅެނީ މިބިމުގަ...ދިވެހިން ސަމާލުވާން އެބަޖެހޭ މިކަމަށް....\nސެޕްޓެމްބަރު 11, 2019 12:15\nމުޖޫނައީމު ބުނިތާ ދެނެއް ނުހުއްޓުވޭނޭ ސުއޫދުމެންގެ "މިނިވަންފިކުރާ" ދެކޮޅަށް ވައްކަޅިން ބަލާލިޔަސް ނިމުނީ.\nސެޕްޓެމްބަރު 11, 2019 12:30\nއަހަރެން ހަމަ ހައިރާންވޭ "މިނިވަން ފިކުރޭ ކިޔާތީ'' ކޮން މިނިވަން ފިކުރެއްތަ އެއީ ކޮންތާކުން އުފެދިގެންއައި އެއްޗެއްތަ، ކީއްވެތަ ނުކެރީ އިސްލާމްދީނާއި ދެކޮޅު ފިކުރޭ، ނޫނީ ޢައިރު މުސްލިމް ފިކުރޭ ކާކު ހިތްހަމަ ޖައްސަންތަ މިނިވަން ފިކުރޭ ތިކިޔަނީ ކިހައި ދެރަކަމެއްތީ.. އަހަރުމެން މުސްލިމުންގެ ފިކުރާއި ކުޅެންނޫޅޭ، ހަމަ ބުނެވޭނީ މީ ފިކުރީ ހަނގުރާމައޭ...\nހުސް ޑްރާމާ.. ރައްޔިތުން ގަޅި ހެއްދުން ކަމަކީ. ރިޟުވާނުގެ އާއިލާއަށް މަލާމަތްކުރުން މިއީ.\nސެޕްޓެމްބަރު 11, 2019 12:36\nތިޔަޢީ މިނިވަން ފިކުރެއް ނޫން. ތިޔަފިކުރަކީ ލާދީނީ ފިކުރު. ޢަންނި ގެފިކުރު. ތިޔަ ފިކުރައް ކިޔަންޖެހޭ އެންމެ ހެޔޮ ނަމަކީ ކެނެރީގޭ މުހައްމަދު ނަޝީދު ގެ ލާދީނީ ފިކުރު\nސެޕްޓެމްބަރު 11, 2019 12:49\n"ރިޟްވާންގެ އޮޕަރޭޝަން މިއަދު ކަނޑުމައްޗާއި އެއްގަމުގައި ވެސް ކުރިއަށް ގެންދޭ". އެހެންޏާ މީސްމީހުންގެ އޮޕަރޭޝަން ކުރަނީ ހޮސްޕިޓަލުގަ ނޫންތަ.\nޝަހިންދާ ބިންތި އިބުރާ\nސެޕްޓެމްބަރު 11, 2019 12:57\nއެތިސްޓުންގެ ގެތައް ތި ގޮތަށް ފާސް ނުކުރަނީ ކީތްވެބާ؟ މީ އިސްލާމީ ޤައުމެއެއް 100 ޕަސެންޓް. ދެން މިހާރު ވަރަށް ޑްރާމާއަކާ ވައްތަރު. 02 ފެކުޝަން އުފެދުނީމަ ސަމާލުކަން އެހެން ދިމާއަކަށް އަބުރާލަނީ ބާއޭވެސް ހިތައް އަރާ. ކެނެރީގޭ ކައްޒާބުގެ ގެ ފާސްކޮށްބަލަ. ލައްކަ އެއްޗެހި ފެންނާނެ.\nސެޕްޓެމްބަރު 11, 2019 12:59\nތިޔައީ މިކުޅޭ ފިލްމުގެ އެޕްސޯޑެއް! ތިޔައީ ސަމާލުކަންހޯދަން ހިންގާ ޖަރީމައެއް! ތިކަން ބަލައެއްނުގަނެވޭ!\nސެޕްޓެމްބަރު 11, 2019 13:03\nމިނިވަން ފިކުރާއި ދެކޮޅު މީހެއްގެ ގޮތުގައި ފާހަގަކޮށްފައިވާ އިސްމާއިލް އަބްދުލްރަހީމް އާދަމް (އިސޫ) ގެ ގެއަށް ފުލުހުން ވަދެ އެގެ ފާސްކުރަމުން އެބަގެންދެއެވެ.\nވިނިވަން ފިކުރަކީ މުރުތައްދު ފިކުރު\nއިސްލާމް ދީނުގައި ނޯވޭ މިނިވަން ފިިކުރެއް\nސެޕްޓެމްބަރު 11, 2019 13:16\nމިޔަދު ހޯދަނީ ރިޟުވާނުގެ ބޮޑީތަ؟\nސެޕްޓެމްބަރު 11, 2019 13:18\nމިއީ ގޭސް އެނބުރުން. ކަމެއް މާ ބޮޑުކަމެއް ވެގެން ނުވަތަ ކުރަން އުޅޭނަމަ ރައީސްބެ ކެމްޕޭން ދަތުރެއް ނުކުރާނެ.. އެންމެ ކުޑަމިނުން ކަންކަން ހިނގާގޮތް ބަލާލަން މަޑު ކުރީސް.\nސެޕްޓެމްބަރު 11, 2019 13:20\nހަނދާއި މާސް ތަރިޔާ ހިސާބަށް ތި ޚާއްޞަ އޮޕަރޭޝަން ފުޅާކުރައްޗޭ! އޭރުން މީހުންނަށް އެގޭނެ އެބަ ކަމެއް ކުރާކަން!\nސެޕްޓެމްބަރު 11, 2019 13:55\nތިޔަކަމާއި އަސްލު ގުޅުން ހުރި މީހުން ހައްޔަރު ކޮށްބަލަ...ފާޑު ފާޑުގެ ޑުރާމާ ނުކުޅެ.\nސެޕްޓެމްބަރު 11, 2019 14:02\nވައިގެ ތެރޭގަ ނުޖައްސަންތަ!\nސެޕްޓެމްބަރު 11, 2019 14:16\nބިގުމޭން ފާސްކުރަން ވަނީ އެހެންމީހެެްގެ ނަމުގަ އޮއްްްް ހުއްދަ އެއް ހިފައިގން\nސެޕްޓެމްބަރު 11, 2019 14:35\nކަން ވާކަން ދެއްކެން އުޅޭސަރުކާރެއް.\nސެޕްޓެމްބަރު 11, 2019 14:36\nވައިގެތެރޭގަވެސް ތިޔަ އޮޕަރޭޝަން ހިންގަންވީނު. ކުއްލިއަކަށްތޯ މިހާރު ހުރިހާކަމެއް ފެންމަތިވީ. ވ ސަޅިގޭމެއް. ރައްޔިތުންގެ ފޯކަސް ބަދަލުކޮށްލަން.\nސެޕްޓެމްބަރު 11, 2019 14:52\nމިމީހުން މިއުޅެނީ ޤައުމުގެ އަމާންކަންނަގާލަންވެގެން މިފަހަރު މިބައިގަނޑު މިތާނގަ ދެފިކުރު އުފައްދާނެ އެއީ ލާދީނީފިކުރާއި ހަރުކަށިފިކުރު އެކަމަކު އަހަރެމެންދިވެހިން ހުސްނުއްސޫދުގެ މިނިވަން ލާދީނީފިކުރާ ދެކޮޅުކަން ހަނދާންކުރާތި\nސެޕްޓެމްބަރު 11, 2019 14:56\nތިޔަފެންނަނީ 43 މިލިޔަން ރުފިޔާގެ މަސައްކަތް.ގޮތްދެއްކުން. ކާފިރުން ކިތައްމެ ރުޅިއަޔަސް މި އިސްލާމްދީން މިބިމުންފުހެވިގެންނުދާނެ.އަދުއްވުން ބަލިވެނިކަމެތިވަމުން ގޮތްހުސްވެގެންމިދަނީ\nސެޕްޓެމްބަރު 11, 2019 16:35\nސެޕްޓެމްބަރު 11, 2019 17:37\nމީ ކިތައް މިލިއަން ރުފިޔާ ހަރަދުވާ ޕުރޮޖެކުޓެއްބާ\nސެޕްޓެމްބަރު 11, 2019 18:29\nސެޕްޓެމްބަރު 11, 2019 19:08\nކެނެރީގޭ ބުއްދާ ހަދާންކުރާތި ދުވަހެއް އަންނާނެ ކަލެޔަށް ޖާވާބުދާރީވެވޭނެބާ އެދުވަހަކުން. ބޮޑުލާދީނީ ބުއްދާގަނޑު.\nސެޕްޓެމްބަރު 11, 2019 19:13\nޗަންދުރަޔާން2ބޭނުން ކޮއްގެން ވައިގެ މަގު ވެސް ބަލާ ފާސް ކުރަން ވާނެ\nސެޕްޓެމްބަރު 11, 2019 20:55\nދީނީ މިނިވަން ކަން ހޯދަން ނިކުތް މީހުންގެ މައުލޫމާތު ހާމަ ކުރަން ވީއެވެ.\nސެޕްޓެމްބަރު 11, 2019 21:16\nމިނިވަން ފިކުރެއްނޫން.ލާދީނީ' ލާގައުމީ' ލާމަރުކަޒީ..\nސެޕްޓެމްބަރު 11, 2019 22:08\nބަލަ މަމިބުނަނީނު މީހަކު ހައްޔަރެއް ނުކުރާނޭ. ގަންޖާ ފެކްޝަންގެ މުރުތައްދުން ހައްޔަރު ކުރާނެހެން ހީވޭތަ؟ ކަމެއް ކުރާކަން ދައްކާލަނީ. ސަޕްލިމެންޓްރީ ބަޖެޓް ވަގަށް ނަގަން ވަގުތު ހޯދަނީ ވަގުންތައް\nސެޕްޓެމްބަރު 12, 2019 07:17\nބަލާފާސް ކުރަން އަދިވެސް ތަންކޮޅެއް އަވަސް. ހުރިހާކަމެއް ހާމަކޮށް ފޮރުވާނެ އެއްޗެއް ފޮރުވާ ތުބުނޅި ބާލައި ހަދަންވެސް ފުރުސަތު ދީ އަދި ވިޔަފާރިތައްވެސް އެހެން މީހުންގެ ނަމަށް ބަދަލުކުރީމަ ފާސްކުރުން ރަނގަޅުވާނެ.\nސެޕްޓެމްބަރު 16, 2019 08:36\nޑްރާމާ ހާދަހާ އަވަހަކަށޭ ނިންމާލީ. ކިތައް އެޕިސޯޑުތޯ ؟ މަމެން މިތިބީ ޑްރާމާ ބަލަން ރެޑީވެގެން.


ކައިވެނީގެ މުހިންމުކަން(2ވަނަ ބައި) | ޙެޔޮބަސް\nHome އިޖްތިމާއީ ކައިވެނީގެ މުހިންމުކަން(2ވަނަ ބައި)\nކައިވެނީގެ މުހިންމުކަން(2ވަނަ ބައި)\nކައިވެންޏަކީ ކީރިތި ޤުރުއާނުންނާއި ކީރިތި ރަސޫލާގެ ސުންނަތުން ޘާބިތުވާ، ޝަރުޢުގައި އޭގެ ޙުކުމްތައް ބަޔާންވެގެންވާ ދީނީ އަޅުކަމެކެވެ. އަދި ދުނިޔެވީފައިދާތައްވެސް އެކަމުން ލިބިގެންދާ މުޢާމަލާއެކެވެ.\nކީރިތި ޤުރުއާނުގައި މާތް ﷲ ވަޙީ ކުރައްވާ ފައިވެއެވެ.﴿وَإِنْخِفْتُمْأَلاَّتُقْسِطُواْفِىٱلْيَتَامَىٰفَٱنكِحُواْمَاطَابَلَكُمْمِّنَٱلنِّسَآءِمَثْنَىٰوَثُلاَثَوَرُبَاعَفَإِنْخِفْتُمْأَلاَّتَعْدِلُواْفَوَاحِدَةًأَوْمَامَلَكَتْأَيْمَانُكُمْذٰلِكَأَدْنَىٰأَلاَّتَعُولُواْ﴾މާނައީ:”ޔަތީމުންނާމެދު ޢަދުލުވެރި ނުވެވޭނެކަމަށް ތިޔަބައިމީހުންނަށް ހީވެ، ބިރުގެންފިނަމަ (އެބަހީ: ތިޔަބައިމީހުންގެ ބެލުމުގެ ދަށުގައިވާ ޔަތީމު އަންހެން ކުދިންނާ ކައިވެނި ކުރުމުގައި، ޢަދުލުވެރި ނުވެވޭނެކަމަށް ހީވާނަމަ، އެނޫން) އަންހެނުންގެ ތެރެއިން، ތިޔަބައިމީހުން ހިތްރުހޭ ބަޔަކާއި ކައިވެނީ ކުރާށެވެ. ދެމީހުނާއެވެ. ނުވަތަ ތިންމީހުންނާއެވެ. ނުވަތަ ހަތަރު މީހުންނާއެވެ. ފަހެ، ޢަދުލުވެރި ނުވެވޭނެކަމަށް ބިރުގެންފިނަމަ، އެކަކާއެވެ. ނުވަތަ ތިޔަބައިމީހުންނަށް މިލްކުވެގެންވާ އަޅުއަންހެނުންނާއެވެ. އެގޮތް ތިޔަބައިމީހުން އަނިޔާވެރިނުވުމާ ގާތްކަން ބޮޑެވެ.”\nއަދި ހަމައެފަދައިން ކީރިތި ރަސޫލާ ޙަދީޘް ކުރައްވާފައިވެއެވެ.(يامعشرالشبابمناستطاعمنكمالباءةفليتزوجفإنهأغضللبصروأحصنللفرجومنلميستطعفعليهبالصومفإنهلهوجاء)މާނައީ: “އޭ ޒުވާނުންނެވެ! ތިޔަބައިމީހުންގެ ތެރެއިން ކައިވެނި ކުރުމަށް ކުޅަދާނަވާ މީހުން ފަހެ ކައިވެނި ކުރާހުށިކަމެވެ. އެއީ ލޮލަށް ރައްކާތެރިކަން ބޮޑުވެފައި، ޖިންސީ ގުނަވަންވެސް އެންމެ ރައްކާތެރިކަން ބޮޑު ގޮތެވެ. އަދި މީހަކާ އިނުމަށް ކުޅަދާނަކަން ލިބިފައިނުވާ މީހާގެ މައްޗަށް އޮތީ ރޯދަހިފުމެވެ. ފަހެ ހަމަކަށަވަރުން އެއީ އޭނާ ނުބައިކަންތައްތަކުން ދުރުކޮށްދޭ އައްޑަނައެކެވެ.”\nކައިވެނި ޝަރުޢު ކުރެއްވުމުގެ ޙިކުމަތް\nމާތް ﷲ އުފައްދަވާފައިވާ ޚަލްޤުތަކުން އެތަކެތީގެ ދަރިފަސްކޮޅު ދެމެހެއްޓުމަށްޓަކައި ދެޖިންސުގެ ގުޅުމަކީ ވަރަށް މުހިންމު ކަމެކެވެ. ކީރިތި ޤުރުއާނުގެ ޒާރިއާ ސޫރަތުގެ 49 ވަނަ އާޔަތުގައި މާތް ﷲ އަންގަވަނީ މިފަދައިންނެވެ.﴿وَمِنكُلِّشَيْءٍخَلَقْنَازَوْجَيْنِلَعَلَّكُمْتَذَكَّرُونَ﴾މާނައީ: “ކޮންމެ އެއްޗަކުން ތިމަންރަސްކަލާނގެ (އަންހެން ފިރިހެން) ދޭތި އުފެއްދެވީމެވެ. އެއީ ތިޔަބައިމީހުން ހަނދުމަ ކުރުމަށްޓަކައެވެ.”\nT ކައިވެންޏަކީ އެންމެހާ ފާޙިޝް ޢަމަލުތަކުން ދުރުހެލިކޮށްދޭ ހަތިޔާރެކެވެ.\nޖިންސީ އެދުމަކީ އެއްމެ ވަރުގަދަ އަދި އިންސާނުން އެކަމަށް ކެއްތެރިވާން އެންމެ އުނދަގޫ އެއްކަމެވެ. އަބަދުވެސް އިންސާނާއަށް މަޖުބޫރު ކުރާނީ އެކަން ފުރިހަމަ ކުރުމުގެ މަގެއް ހޯދުމަށެވެ.އެފަދަ މަގެއް ނުފެނިއްޖެނަމަ ގިނަމީހުން ހަމަނުޖެހޭ ގޮތްވެދެެއެވެ. އަދި ނުބައިމަގުވެސް އިޚްތިޔާރު ކުރެއެވެ. މިފަދަ އެެދުންތައްެ ރަނގަޅު ގޮތުގައި ފުރިހަމަކޮށް ނަފްސަށް ހަމަޖެހުމެއް ހޯދުމަށް އިސްލާމްދީން ކައިވެނި ހުއްދަ ކުރެއްވިއެވެ. އަދި މާތް ﷲ ވަނީ ޒިނޭއާއި ކައިރިނުވުމަށާއި އަދި ޒެނޭއާއި ކައިރިވެވޭފަދަ އެންމެހާ ޢަމަލުތަކުން ދުރުހެލިވެތިބުމަށް ޢަމުރު ކުރައްވާފައެވެ. މާތް ﷲ ވަޙީ ކުރައްވާފައިވެއެވެ. ﴿وَلاَتَقْرَبُواْالزِّنَىإِنَّهُكَانَفَاحِشَةًوَسَاءسَبِيلاً﴾މާނައީ: “އަދި ތިޔަބައިމީހުން ޒިނޭއާއި ކައިރިނުވާށެވެ! ހަމަކަށަވަރުން، އެއީ ހުތުރުކަން ބޮޑުވެގެންވާ ފާފައެއްކަމުގައިވިއެވެ. އަދި މަގެއްގެގޮތުން އެކަންތައް ހާދަހާ ނުބައިވެގެން ވެއެވެ.” އަދިވެސް ވަޙީ ކުރައްވާފައިވެއެވެ.﴿قُلْلِّلْمُؤْمِنِينَيَغُضُّواْمِنْأَبْصَارِهِمْوَيَحْفَظُواْفُرُوجَهُمْذٰلِكَأَزْكَىٰلَهُمْإِنَّٱللَّهَخَبِيرٌبِمَايَصْنَعُونَ﴾މާނައީ: “މުއުމިނު ފިރިހެނުންނަށް، އެއުރެންގެ ބެލުންތައް ތިރިކުރުމަށާއި، އެއުރެންގެ ފަރުޖުތައް (އެބަހީ: ޖިންސީ ގުނަންތައް) ރައްކާތެރި ކުރުމަށް ކަލޭގެފާނު ވިދާޅުވާށެވެ! އެގޮތް އެއުރެންނަށްޓަކައި، ޠާހިރުކަން ބޮޑެވެ. ހަމަކަށަވަރުން، ﷲ އީ، އެއުރެން ކުރާކަންތައް މޮޅަށް ދެނެވޮޑިގެންވާ ރަސްކަލާންގެއެވެ.”\nއިސްވެދިޔަ އާޔަތްތަކުގައިއަންގަވާފައިވާފަދައިން ޢަމަލުކުރާނޭމަގު މާތްﷲ ވަނީ ދައްކަވައިދެއްވާފައެވެ. އާދޭހެވެ. އިންސާނާ ހެއްދެވި ރަސްކަލާނގެ އޭނާގެ ތަބީޢަތުގައި ޝަހުވަތްތެރިކަން ލެއްވިފަދައިން އެކަންފުއްދާނޭ މަގުވެސް ވަނީ އަންގަވާދެއްވާފައެވެ. މިކަމަށްޓަކައި ކަނޑައަޅުއްވާފައިވާ ހަމައެކަނި މަގަކީ ކައިވެންޏެވެ. މުޖުތަމަޢަށް ގެއްލުމެއްނުދީ މީހަކަށް އޭނާގެ ޖިންސީ ހަކަތަތައް ބޭރަށް ނެރެވެން އޮތީ މިމަގުންނެވެ. ޖިންސީ އެދުންތައް ޙާޞިލު ކުރެވެންއޮތީ މިވަޞީލަތުންނެވެ. އަންހެނަކާއި ފިރިހެނަކު ގުޅުވައިދޭ ފިޠުރީ މަގަކީ ވެސް މިއީއެވެ. ދެމީހުން ބައްދަލުކޮށްދޭ ޠަބީޢީ ތަނަކީވެސް ކައިވެންޏެވެ. އެދެމީހުންނަށް ނަފްސީ އަދި ޙިއްޞީ އަރާމު ލިއްބައިދެނީވެސް ހަމަ ކައިވެންޏެވެ. ދެމީހުންގެ ގުޅުންތައް ބަދަހިކޮށްދޭ އިޖުތިމާޢީ ވަޞީލަތަކީވެސް ކައިވެންޏެވެ.ފަހެ، ޖިންސީ ޣަރީޒާތައް ފުއްދުމަށްޓަކައިކައިވެނީގެ މަގު އިޚްތިޔާރު ކުރުން ލައްވާފައިވަނީ ތިމާގެ ޢިއްފަތްތެރިކަމާއި، އިންސާނީ މުޖުތަމަޢު ފަސާދައާއި ނުބައިކަމުގެ ތެރެއަށް ވެއްޓިގެން ދިޔުމުން ސަލާމް ކުރުމުގެގޮތުންނެވެ. ރަނގަޅު ޖައްވަކާއި ވެއްޓެއް އަދި އިންސާނީ ކާއިނާތު އުފެދި ބޮޑުވުމަށް ރަނގަޅު ބިމެއް ހޯދައި ދިނުމުގެ މަސައްކަތާއި ގެރެންޓީ ދިނުމަށްޓަކައެވެ.މާތް ﷲ ޥަޙީކުރަށްވާފައިވެއެވެ. ﴿وَمِنْآيَاتِهِأَنْخَلَقَلَكُممِّنْأَنفُسِكُمْأَزْوَاجاًلِّتَسْكُنُوۤاْإِلَيْهَاوَجَعَلَبَيْنَكُممَّوَدَّةًوَرَحْمَةًإِنَّفِىذٰلِكَلَآيَاتٍلِّقَوْمٍيَتَفَكَّرُونَ﴾މާނައީ:ތިޔަބައި މީހުންނަށްޓަކައި ހަމަތިޔަބައިމީހުންގެ ނަފްސުތަކުން އަނބިންހެއްދެވިކަމީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންވާ ކަމެކެވެ. އެއީ ތިޔަބައިމީހުން އެކަނބަލުންގެ ފަރާތުން ހަމަހިމޭންކަން ލިބިގަތުމަށްޓަކައެވެ. އަދި އެކަލާނގެ ތިޔަބައިމީހުންގެ މެދުގައި ލޯތްބާއި އޯގާވެރިކަން ލެއްވެވިއެވެ. ހަމަކަށަވަރުން މިކަމުގައި ވިސްނާ ފިކުރުކުރާ ބަޔަކަށް ހެކިތަކެށް ވާކަން ކަށަވަރެވެ.”\nހަމައެފަދައިން ކީރިތި ރަސޫލާގެ ޙަދީޘެއްގައިވެއެވެ.”عَنْأَبِيالزُّبَيْرِقَالَقَالَجَابِرٌسَمِعْتُالنَّبِيَّصَلَّىاللَّهُعَلَيْهِوَسَلَّمَيَقُولُإِذَاأَحَدُكُمْأَعْجَبَتْهُالْمَرْأَةُفَوَقَعَتْفِيقَلْبِهِفَلْيَعْمِدْإِلَىامْرَأَتِهِفَلْيُوَاقِعْهَافَإِنَّذَلِكَيَرُدُّمَافِينَفْسِهِ”މާނައީ: ޖާބިރުގެފާނުގެ އަރިހުން ރިވާވެގެންވިއެވެ. އެކަލޭގެފާނުން ވިދާޅުވިއެވެ. ސަލާމާއި ޞަލަވާތްލެއްވި އިތުރުއެކަލޭގެފާނު ޙަދީޘްކުރައްވަނިކޮށް ތިމަން އަޑުއެއްސެވީމެވެ. “އަންހެނަކު ރީތިވެގެން ތިމާގެ ހިތުގައި އަށަގެންފިނަމަ، ތިމާގެ އަމިއްލަ އަނބިމީހަގެ ގާތަށް އައިސް އެނދުދާން ކުރާހުށިކަމެވެ. އޭރުން އޭނާގެ ހިތުގައިވާ ކަންތައް ފިލައިގެން ހިނގައިދާނެއެވެ.”\nއަޅުގަނޑުމެން އެންމެބޮޑަށް ހަނދާންބަހައްޓަންވީކަމަކީ، ޒިނޭއަކީ ބޮޑެތިފާފައިގެ ތެރޭގައި ހިމެނޭ މުޑުދާރު ޢަމަލަކަށް ވުމާއެކު، ބައްޕަޔަކު ނޭންގޭގޮތުގައި އިންސާނަކު އުފަންވުމަކީ އިންސާނިއްޔަތަށް ލިބޭ ވަރަށް ބޮޑު ނިކަމެތިކަމެކެވެ. އަބުރުނެތް ދަރިންތަކަކުން އިންސާނީ މުޖުތަމަޢުގެ ހަމަހިމޭންކަން ގެއްލި ފަސާދަވެ ދިޔުމީ ވަރަށް ގާތުގައިވާ ކަމެކެވެ. އިސްލާމްދީން މަސައްކަތްކުރަނީ މާއްދީ އެދުންތަކަށް ނުހެއްލޭ އިންސާނުންތަކެއް ބިނާކުރުމަށެވެ. އަދި މާތް ﷲ، މީސްތަކުން އެފިޠުރަތެއްގެ މަތީގައި އުފައްދަވާފައިވާ ފިޠުރަތާއި އެއްގޮތްވާ ގޮތުގެމަތިން ދުނިޔޭގައި އުޅުމެވެ.\nT ކައިވެންޏަކީ ދަރިން ވިހެއުމަށް އެންމެ ރަނގަޅު ވަޞީލަތެވެ. އަދި ހެޔޮގޮތުގައި ނަސްލު ގިނަކޮށް ނަސަބު ރައްކާތެރިކޮށްދޭ އެންމެ ރަނގަޅު ވަޞީލަތެވެ. އެއީ އިސްލާމީ މުޖުތަމަޢުގައި ރަނގަޅު ޞާލިހު އަދި ތަހުޒީބު ނަސްލެއް ދެމިއޮތުމަށާއިއިންސާނީ ނަސްލު ޝަރުޢީ ހަމަތަކާއެއްގޮތަށް ހެޔޮގޮތުގައި ދެމެހެއްޓުމަށްޓަކައެވެ.\nT ކައިވެނީގެ ސަބަބުން މައިވަންތަކަމާއި ބަފައިވަންތަކަމުގެ ލޯބި ދަރިފުޅާމެދު އުފެދި އެއްބަޔަކު އަނެއްބަޔަކަށް ރަޙުމްކޮށް އޯގާތެރިވެ އުޅެއެވެ. މިއޯގާވެރިކަމާ ނުލައި އިންސާނިއްޔަތުކަން ފުރިހަމަ ނުވާނެއެވެ.\nT ކައިވެނީގެ ސަބަބުން އިންސާނާގެ ފިކުރުތަކާއި ޝުޢޫރުތަކަށް ބަދަލު އާދެއެވެ. އަދި ދަރިން ލިބި އެކުދީން ބަލާބޮޑު ކުރުމުގެ މަސްއޫލިއްޔަތު އުފުލާން ޖެހުމުން އެކުދީންނަށްޓަކައި ކުރަންޖެހޭ ކަންތައްތައް ކުރުމުގައި އިންސާނާ މުރާލިވެއެވެ.\nT ކައިވެނީގެ ސަބަބުން ގޭތެރޭގެ ކަންތައްތައް ބެހި ވަކިނިޒާމެއްގެ ދަށުން ދެމަފިރިން އެމީހުންގެ މަސައްކަތްތަކުގައި މަސްޣޫލުވެދެއެވެ.\nދަރީން ލިބިޢާއިލާތައް ގުޅި އެއްބަޔަކު އަނެއްބަޔަކަށް އެހީތެރިވެދީ އުޅުމުން ކަންތައްތައް ފަސޭހައިން ޙައްލުވެއެވެ. އަދި އޭގެ ސަބަބުން އެކުވެރި މުޖުތަމަޢެއް އުފެދޭނެއެވެ.\nسورة النساء : 3\nسورة النور : 30\nPrevious articleކުފުރުގެ ވައްތަރުތައް\nNext articleރާއްޖޭގައި އާދަޔާ ޙިލާފައް މަރުވަމުންއަންނަ މަސް\nއިޖްތިމާއީ Apr 10, 2012


Dho?! Zoona ge parenting tips, Moodhah vure shauguveri\nޒޫނާގެ ޕޭރަންޓިން ޓިޕްސް، މޫދަށް ވުރެ ޝައުގުވެރި\nރާއްޖޭގެ މަޝްހޫރު ޑައިވިން އިންސްޓްރަކްޓަރު ޒޫނާ ނަސީމްގެ ދިރިއުޅުން މޫދާ ގުޅިފައިވާ މިންވަރާއި ކެރިއަރުގެ ކާމިޔާބީގެ ވާހަކަ ވަރަށް ގިނަ މީހުންނަށް މިހާރު އެނގޭނެ އެވެ. އެކަމަކު މީގެ ހަތް އަހަރު ކުރިން މަންމައަކަށް ވި، މި ޑައިވިން އިންސްޓްރަކްޓަރުގެ ދިރިއުޅުމުން ފިލާވަޅެއް ނެގެން އޮތީ، ފީނަން މޫދަށް ފައިބަން ބޭނުންވާ މީހަކަށް އެކަންޏެއް ނޫނެވެ. އޭނާގެ ތަފާތު ދިރިއުޅުމާ އެއްވަރަށް، ދަރިން ބެލުމުގައި ގެންގުޅޭ އެޕްރޯޗް ވެސް ހަމަ އެހާ ތަފާތީ އެވެ.\nއާއިލާއެއް ފަށަން ޒޫނާ އަށް އުޅެވުނީ އާންމުކޮށް ދިވެހި އަންހެނުން ދަރިން ހޯދާ އުމުރަށްވުރެ މާ ފަސްވި ފަހުންނެވެ. އޭނާ ބޭނުންވީ ވެސް އެގޮތެވެ. އާއިލާއެއް ބިނާކުރުމުގެ ކުރިން، ކެރިއަރުގައި ހާސިލްކުރަން ބޭނުންވި ބައެއް ކަންކަން ހާސިލްކޮށް، ހަމަޖެހިގެން އާއިލާއެއް ފެށޭ ވަރަށް ފައިސާ އާއި ތަޖުރިބާ ހޯދައިގެން ފުރަތަމަ ދަރިފުޅު ހޯދަން ތައްޔާރުވި އިރު އުމުރުން 37 އަހަރެވެ.\n"ފުރަތަމަ ދަރިފުޅު ލިބިގެން ރިސޯޓު ދޫކޮށްލާފައި މާލެ ބަދަލުވީ ވެސް ދަރިންނަށް އެ މީހުން ބޭނުންވާ ވަގުތު ދެވޭނެ ދިރިއުޅުމެއް ހޯދަން. އެހާ ދުވަސް ވަންދެން މަސަައްކަތްކުރީ ވެސް އެހެންވެ. އިރާދަކުރެއްވިއްޔާ އެކަން ކާމިޔާބުވި، މަސައްކަތް ކޮށްގެން،" ސާޅީސް ތިން އަހަރުގެ ޒޫނާ ބުންޏެވެ.\nޒޫނާ އާއި އާއިލާ.\nޒޫނާގެ ފުރަތަމަ ދަރިފުޅު ފާތިމާ އަށް މިހާރު7އަހަރެވެ. ހަގު ދަރިފުޅު އައިމިނަ އަށް ހަތަރެކެވެ.\nމި ހިމަނާލަނީ ޒޫނާގެ "ލެސް ސްކްރީން ޓައިމް" ޕޭރެންޓިން އެޕްރޯޗްގެ ބައެއް ވާހަކަތަކާއި ޓީވީ އާއި ސިޓީ ލައިފްގެ ސައިޑް އިފެކްޓްތަކާ ދުރުން ދަރިން ގެންގުޅުމުގައި ފޮލޯކުރާ ބައެއް ކަންތައްތަކެވެ.\nއެންމެ މުހިންމީ ލައިފް ސްކިލްސް\nޒޫނާގެ ނަޒަރުގައި ތުއްތު ކުދިންނަށް އެންމެ ބޭނުންވަނީ އެ ކުދިންގެ ސިކުނޑި ބޮޑުވަމުން އަންނަ އިރު ވަށައިގެންވާ މާހައުލުގައިވާ ކަންތައްތަކަށް ވިސްނައި ފިކުރުކޮށް އެ ކަންކަން ތަޖުރިބާ ކުރުމުގެ ފުރުސަތެވެ. އެންމެ ކުޑައިރު ހަމައެކަނި ފޮތާއި ޑިޖިޓަލް ޓެބްލެޓްތަކަށް ކުދިން ހޭނުވުމުން އެ ކުދިން ހަގީގީ ދިރިއުޅުމާ ބީރައްޓެހިވާ ކަމަށް އޭނާ ގަބޫލުކުރެ އެވެ.\n"ބައެއް ފަހަރު މަޖާ ކަމެއް އޮވެއްޖިއްޔާ ސްކޫލް ހުޅުވާފައި އޮތަސް، މާމަ އާއި ކާފަ ކައިރިއަށް ރަށަށް ވެސް ކުދިން ފޮނުވާލަން. އެއީ އަޅުގަނޑު ގަބޫލުކުރާ ގޮތުގަ އެވަރު ކުދިންނަށް އެންމެ މުހިންމީ ލައިފް ސްކިލްސް. މާމަ ނޫނީ ކާފަ ކައިރި އަށް ފޮނުވާލީމަ އެ ދަސްވާ ކަންކަން މިހާރުގެ ސްކޫލް ސިސްޓަމުން ކިޔަވައެއް ނުދެވޭ. އޭގެ މާނަ އަކީ ކުދިންނަށް ކިޔަވައި ނުދިނުމެއް ނޫން. ކުދިން ކުޑަ އިރު އެބަ ޖެހޭ އެކްސްޕްލޯ ކުރުމުގެ ފުރުސަތު ދޭން،" ޒޫނާ ބުންޏެވެ.\nA post shared by @xoonti on Oct 13, 2019 at 5:12am PDT\nއާންމުކޮށް އިންސްޓަގްރާމް ބަލާ މީހަކަށް ޒޫނާގެ ޕޭރެންޓިން ލައިފް ވަރަށް ޝައުގުވެރި ކަމަށް ފެންނާނެ އެވެ. ބައެއް ދުވަސް ދުވަހު ކެއުން ޕެކް ކޮށްގެން ގޮސް ވިލިނގިލީ ބީޗުގައި ޓެންޓު ޖަހައިގެން ތިބެ ވެސް ނިންމާލަފާނެ އެވެ. ނުވަތަ އަމިއްލަ އަށް ކޮންމެވެސް ކަހަލަ ކްރާފްޓް ޑެމޯއެއް ހަދާފައި އެ އެއްޗެއް ހެދުމުގައި ކުދިން ބިޒީކޮށްލާފައި ތިއްބާ ފެނިދާނެ އެވެ. މިއީ މުޅިން ވެސް ކުދިން ޓީވީ އާއި ސްކްރީނާ ދުރުކޮށްގެން ގެންގުޅެން އޭނާ ކުރާ ކަންކަމެވެ.\n"ވަރަށް ފަހުން ދެ ކުދިން ގޮވައިގެން ދޯންޏެއްގައި ދިޔައިން ދިގު ދަތުރުވަރެއްގަ ވެސް. ފަޅު ރަށްރަށުގަ ޓެންޓު ޖަހައިގެން ވެސް އުޅުނިން އެ މީހުން ގޮވައިގެން. އެމީހުން ވަރަށް އެކްސްޕްލޯ ކުރޭ. ޝައުގުވެރިވޭ. އާ ކަންކަން ދަސްކުރޭ. އެވަރަށް ސުވާލު ވެސް ކުރާނެ،" ޒޫނާ ބުންޏެވެ.\nޒޫނާގެ ދެ ކުދިން ވެސް މޫދަށް ވަރަށް ފަރިތަ އެވެ. ކިތަންމެ ކުޑަޔަސް، އެ ދެ ކުދިން ވެސް މިހާރު މޫދު ދިރިއުޅުމަށް ހޭނިއްޖެ އެވެ.\nޒޫނާ އާއި އާއިލާ: ޒޫނާގެ ދެމަފިރިންނެކޭ އެއްގޮތަށް ކުދިން ވެސް މޫދަށް ވަރަށް ފަރިތަ.\nމި ހުރިހާ ކަމެއް ޒޫނާ ކުރަނީ ހަމަ މަސައްކަތް ވެސް ކުރަމުންނެވެ. އެކަމަކު ބެނުންވާ ގޮތަށް ދަރިން ތަރުބިއްޔަތު ކުރެވެނީ އޭނާގެ ފިރިމީހާގެ އެއްބާރުލުންވެސް ހަމަ އެއްވަރަކަށް ލިބިގެންނެވެ.\nބައިވެރިއަކު ހޮވާއިރު، އެ މީހަކީ މަސައްކަތާއި ދިރިއުޅުމުގެ ކަންކަމުގައި އަތްގާތްކޮށްދޭ މީހެއްތޯ ޔަގީންކުރަން އޭނާ ނަސޭހަތްދޭން ބޭނުންވަނީ އެހެންވެގެންނެވެ.\nގޭތެރޭގެ ކަންތައްތަކުގައި ބައިވެރިކުރުން\nކިތަންމެ ކުޑަޔަސް، ގޭތެރޭގެ މަސައްކަތްތައް ޒޫނާ ދަރިންނަށް ދަސްކޮށްދެ އެވެ. މިއީ އަލަށް ދަރިން ހޯދާ މައިން ވެސް އިސްކަން ދޭންޖެހޭ ކަމެއްގެ ގޮތުގައި އޭނާ ފާހަގަކުރި އެވެ.\n"މިސާލަކަށް ރޮށި ފިހަން އުޅޭ އިރު ވެސް އެތަނުން އެކަކު ލައްވައި ފުށް މޮޑެން ފުރުސަތު ދެން. ވަރަށް ކުޑަ ވަގުތު ކޮޅެއްގައި އަވަހަށް ކޮށް ނިންމާލަން ބޭނުންވިޔަސް، ކޮންމެވެސް ވަރެއްގެ ކެތްތެރިކަމެއް ބަހައްޓައިގެން އެމީހުން އިންވޯލް ކުރަން މަސައްކަތް ކުރަން. އޭރުން އެނގޭނެ މަންމަ ކުރާ މަސައްކަތް ވެލިއު ކުރަން،" ޒޫނާ ބުންޏެވެ.\nA post shared by @xoonti on Jun 4, 2019 at 8:27pm PDT\nގަޑިއަށް ކާން ދިނުމާއި އަވަހަށް ނިންދެވުން\nދުވަހުގެ ޝެޑިއުލް ކޮންމެ ގޮތަކަށް އޮތަސް، އަބަދުވެސް އެއް ގަޑިތަކެއްގައި ކުދިންނަށް ކާން ދިނުމަކީ މުހިއްމު ކަމެކެވެ. އެހެން ނޫނީ ކެއުމުގެ ޕެޓާން އޮޅުން ބޮޅުންވެ، ކާ ގަޑިތަކުގައި އެކުދިން ނުކާން ބޮޑާ ހޭކުން ކަހަލަ ކަންކަން ދިމާވާނެ އެވެ.\nކެއުމުގެ ވަގުތަކީ ވެސް އާއިލާ އެއްތަންވާ ވަގުތަކަށް ހަދަން ޒޫނާ އިސްކަންދެ އެވެ. ދެމީހުންގެ ޑައިވިން ވަގުތުތައް ދަރިން ބެލުމަށް ފުށުނާރާ ހެން ބަހާލައިގެން އުޅޭއިރު ވެސް، ކާ މޭޒަށް އެންމެން އެއްކޮށް އަރަން ޒޫނާގެ ދެމަފިރިން އިސްކަން ދެ އެވެ.\n"ރަނގަޅު ކެއުމެއް ހުރުން ވެސް މުހިއްމު. އަޅުގަނޑުމެން ވަރަށް ނުދަން ރެސްޓޯރެންޓްތަކަށް. ކުދިން ވެސް ބޭނުމެއް ވެސް ނުވޭ. އެމީހުންނަށް ގޭތެރެ މާ މަޖާ. އަސްލު ކޮންމެހެން އަގުބޮޑެތި އެއްޗެހި ގަނެފައި ނުދިނަސް، ރަނގަޅު ތަރުކާރީ ކޮޅަކާ އެއްޗެހި ހިމަނާފައި ބެލެންސްޑް މީރު ކެއުމެއް ދެވުނީމަ އެކަން ނިމުނީ. ދެން ޖަންކް ފޫޑް ވަރަށް ނުދެން،" ޒޫނާ ބުންޏެވެ.\nA post shared by @xoonti on May 27, 2019 at 9:41pm PDT\nދުވާލު ގަޑީގައި ކިޔެވުމުގެ އިތުރަށް މަޖާ ވަގުތު ތަކެއް ހޭދަކުރުމަށްފަހު ކުދިން އަވަހަށް ނިންދަވޭތޯ ޒޫނާ ބަލައެވެ. ދުވާލު ހަތަރުދަމު ކުދިންނާއެކު އުޅެފައި އެ ދެމަފިރިން އަމިއްލަ ކަންކަމަށް ވަގުތު ހުސްކުރަނީ ރޭގަނޑު އެވެ.\n"ހަތްގަޑި ބައި ހާއިރު ކުދިން ނިދާނެ. ނިދާފަ ފަތިހަށް ހޭލާނެ. އެހެން އެންމެ ކުޑައިރުއްސުރެ އާދަ ކުރުވާތީ މިހާރު ވަރަށް ފަސޭހަ،" ޒޫނާ ބުންޏެވެ.\nޓީވީ، ޓެބްލެޓަށް ނޯ، ނޯ!\nދަރިން ތަރުބިއްޔަތުކުރުމުގައި ޒޫނާގެ އައިޑޮލް އަކީ އޭނާގެ މަންމަ އެވެ. ހުރިހާ ކުދިން ބަލައި ބޮޑުކޮށްފައި އެ ތިބީ ދުވަހަކު އައިޕެޑެއް ދީގެނެެއް ނޫނެވެ. އޭނާ އަށް ވެސް އެކަން ނުވާންވީ ސަބަބެއް ނެތެވެ. ކުޅިވަރާއި އަމަލީ ފަންނަށް ދަރިން ހޭނުވިޔަސް ކޮންމެވެސް ވަރަކަށް ކުދިންނަށް ޓީވީ ދައްކަ އެވެ. މެންދުރު 2:00 އިން ފެށިގެން އަސްރު ބަންގިއާ ހަމައަށް އެއީ "ކާޓޫން ޓައިމް" އެވެ. އެ ނިމުނީ އެވެ.\n"ނުޖެހޭ އިލޮށިފަތި ނަގައިގެން ހުންނާކަށް. އަސުރަށް ބަންގި ދިނީމަ އެ ދެ މީހުންނަށް އެނގޭނެ، ޓީވީ ނިއްވާލާފައި ނަމާދުކުރަން ދާން. މިހާރު ބޮޑުވާ ވަރަކަށް އަމުދުން ބުނާކަށް ވެސް ނުޖެހޭ. އެއީ އެ ދެ ކުދިން ކުރަން ޖެހޭ ކަމެއް ކަން އޮންނަނީ އެނގިފަ،" ޒޫނާ ބުންޏެވެ.\nA post shared by @xoonti on Feb 15, 2018 at 9:39am PST\n"މިހާރު ދިމާވާ އެންމެ ބޮޑު މައްސަލައަކީ، ބެލެނިވެރިންގެ މައްޗަށް ހުކުމް ކުރަނީ ކުދިން. އަހަރެމެން ކުޑައިރު، މަންމަ ބަލާ ގޮތަކުން ވެސް އެނގޭ ކިޔަމަންތެރި ވާން. އެއީކީ އަނިޔާކުރާތީ އެއް ނޫން. އެއީ މައިންބަފައިންނަށް އިހުތިރާމްކުރަން ދަސްކޮށްދެވޭތީ. ތަރުބިއްޔަތުކުރަން ޖެހޭ ގޮތަކީ އެއީ ކަމުގަ އަޅުގަނޑު ދެކެނީ. މަންމަ އަށް، ބައްޕަ އަށް، ކުދިންގެ މައްޗަށް ބަސް ކިޔެން ވާނެ. އެގޮތަށް ތަރުބިއްޔަތު ކުރެވިއްޖެ ނަމަ ކުދިން ރަނގަޅު ވާނެ."


Salman ah nooni music thahyaarukoh nudheynan: Himesh\nސަލްމާން ހާން އާއި ހިމޭޝް\nއެކްޓަރު-މިއުޒިކް ޑައިރެކްޓަރު އަދި ލަވަކިޔުންތެރިޔާ ހިމޭޝް ރޭޝަމްޔާ މިހާރު ތައްޔާރުވަމުންދަނީ އޭނާގެ އާ ފިލްމު "ހެޕީ ހާޑީ އައުރް ހީރް" ރިލީޒް ކުރުމަށެވެ. ހިމޭޝް ލީޑް ރޯލު ކުޅެފައިވާ މި ފިލްމުގެ ޑައިރެކްޓަރަކީ ރާކާ އެވެ. ބަތަލާ އަކީ ސޯނިއާ މަން އެވެ. މި ފިލްމުގެ ވާހަކަ އެންމެ ގިނައިން ނޫސްތަކުގެ ސުރުހީތަކަށް އަރާފައިވާ މި ފލްމަކީ އިންޓަނެޓް ސެންސޭޝަން ރާނޫ މޮންޑަލް ލަވަކިޔުންތެރިއެއްގެ ގޮތުގައި ބޮލީވުޑަށް ތައާރަފްވާ ފިލްމަށް ވުމެވެ.\nފިލްމު ޕްރޮމޯޓްކުރުމުގެ ގޮތުން ޓޯކް ޝޯ އެއްގައި ވާހަކަ ދައްކަމުން ހިމޭޝް ބުނީ ސަލްމާން ޚާންގެ ފިލްމުތަކަށް ނޫނީ އޭނާ މިއުޒިކް ތައްޔާރުކޮށް ނުދޭނެ ކަމަށެވެ. ހިމޭޝް އަށް ބޮލީވުޑުން ފުރަތަމަ ބްރޭކް ދިނީ ސަލްމާނެވެ. އެހެންވެ އޭނާ އަބަދުވެސް ސަލްމާނަށް ޝުކުރުއަދާކޮށް އޭނާގެ އިހްސާންތެރިކަން ގަބޫލުކުރެ އެވެ.\n"ސަލްމާން އަހަންނަށް ފުރުސަތު ދިނީ އެއްވެސް މީހަކަށް އަހަންނަށް މިއުޒިކް އުފެއްދިދާނެކަމަށް ގަބޫލު ނުކުރެވިފައި ހުއްޓާ،" ހިމޭޝް ބުންޏެވެ.\nސަލްމާނާ އޭނާގެ ފުރަތަމަ ބައްދަލުވީ ދުވަހުގެ ހަނދާން އާ ކުރަމުން ހިމޭޝް ބުނީ އޭނާގެ ބައްޕަ ވިޕިން ރޭޝަމްޔާ އަކީ ޕްރޮޑިއުސަރެއް ކަމަށާއި ސަލްމާނާއެކު އޭނާގެ ބައްޕަ އެއް ފިލްމެއްގައި މަސައްކަތް ކުރި ދުވަސްވަރު ހިމޭޝް އާއި ސަލްމާނާ ދިމާވީ ކަމަށެވެ. އަދި ހިމޭޝްގެ ކިބައިގައި ހުރި ހުނަރު ދެނެގަނެވުނީ ސަލްމާނަށް ކަމަށް ވެސް އޭނާ ބުންޏެވެ.\nސަލްމާން ނޫން މީހަކަށް މިއުޒިކް ތައްޔާޜުކޮށް ނުދޭން ހިމޭޝް ހުވާ ކޮށްގެން ހުރި ކަމަށާއި އެއީ ސަލްމާން އެދެފިނަމަ ނޫނެކޭ ބުނަން ނުކެރޭނެތީ ކަމަށް ހިމޭޝް ބުންޏެވެ.\n"މިހާރު ވަރަށް ހުނަރުވެރި ގިނަ މިއުޒިކް ޑައިރެކްޓަރުންތަކެއް އެބަ އިންޑަސްޓްރީގައި މަސައްކަތް ކުރޭ. އެހެންވެ އަހަރެންގެ ފިލްމުތަކަށް ނޫނީ މިއުޒިކް ތައްޔާރުކުރަން އަހަރެން ބޭނުމެއް ނުވޭ. ނަމަވެސް ސަލްމާން އެދިއްޖެނަމަ އޭނާއަށް ކޮށްދޭނަން،" ހިމޭޝް ބުންޏެވެ.\nހިމޭޝްގެ "ހެޕީ ހާޑީ އައުރް ހީރް" ރިލިޒްކުރަން ހަމަޖެހިފައިވަނީ މި މަހުގެ 31 ވަނަ ދުވަހު އެވެ.\nމައިނޭ ޕިޔާރް ކިޔާގެ އެއް މިއުޒިކް ޑައިރެކްޓަރަކު މަރުވެއްޖެ\nޕަވަންދީޕާއި ސަލްމާނާ ގާތް ގުޅުމެއް


ހާސިލް ވުމަށް އެދި2– Esfiya\nހިތާމަ އެހެނިހެން June 26, 2019\nމޭރީ ބްރައުން އިން ކައިޒީން ނުކުމީ ނުހަނު ބާރަށް ހިނގަމުންނެވެ. ސަބަބަކީ ޒިރާން ގުޅާފައި ގެއަށް އައުމަށް ބުނުމުންނެވެ. ސުކޫލް ނިންމާލާފައި ގެއަށްވެސް ނުގޮސް ކައިޒީން ދިޔައީ އޭނާގެ އެކުވެރި ދެ ކުދިން ގޮވައިގެން މޭރީ ބްރައުންއަށެވެ. ފޯނަށް ބަލަމުން ދިޔަ ކައިޒީން މީހެއްގެ ގައިގައި އަޅާގަނެފައި އޭނަގެ އަތުގައި ހުރި ފޮތްތަކާއި ފޯން ވެސް ބިތްމައްޗަށް ވެރުނެވެ. އަދި އެމީހާގެ އަތުގައި ހުރި އެއްޗެހިވެސް ބިންމައްޗަށް ވެރުނެވެ.\nކާރުން ނުކުމެގެން އާރިފާގެ އަތުގައި ހިފައިގެން އިނާޝް ދިޔައީ ނުހަނު ބާރަށް ހިނގަމުންނެވެ. އީނާޝް ހުރީ ހުޅުމާލެއަށް ނުދެވިގެން ކެތް މަދު ވެފައިއެވެ. އެހެންކަމުން އީނާޝް ބާރަށް ހިނގަމުން ދިޔައީ މީހަކަށްވެސް ބަލާނުލައިއެވެ. އާރިފާ މިހާރު އެތަށް ބުރަކު މަޑުން ހިނގަން ބުނެފިއެވެ. ނަމަވެސް އީނާޝް އަކީ އެހައި ފަސޭހައިން ގޮތްދޫކުރާ މީހަކަށް ނުވުމުން އެހިނގުން މަޑު ކުރާކަށް ނޫޅެއެވެ. އެގޮތަށް ބާރަށް ހިނގަފައި ދިޔަ އީނާޝް ޖެހުނީ ކުރިމަތިން ނުހަނު ރީތިކޮށް ހިނގައިފައި އައި އަންހެން ކުއްޖެއްގެ ގައިގައެވެ. އެއާއިއެކު އީނާޝްގެ ކޮނޑުގައި އަޅުވާފައި އޮތް ބޮޑު ދަބަސްވެސް ބިން މައްޗަށް ވެއްޓުނެވެ. ”އާހް މަޢާފު ކުރޭ..” އެކުއްޖާގެ އެއްޗެހިތައް ބިންމަތީ ބާއްވާފައި ބެލީ އަވަހަށް އީނާޝްގެ ދަބަސް ނަގައި ދެވޭތޯއެވެ. އަދި އަވަސް އަވަހަށް މަޢާފަށްވެސް އެދުނެވެ. ”ކޮން ނަމެއް ކިޔަނީ؟” އީނާޝްގެ އަތަށް ދަބަސް ދީފައި ވެރުނި އެއްޖެހިތަށް ނަގަން ގުދުވެލި ކުއްޖާގެ ބުރަކަށި ތެދުކޮށްލީ އާރިފާ ސުވާލު ކުރުމުންނެވެ. ”ކައިޒީން.. އާންމު ކޮށް މީހުން ކިޔައި އުޅެނީ ކައި..” ”ތީ ކައި ޓްރޭޑާރސްގެ ބޮޑު މީހާގެ ދަރުފުޅުތަ؟” ކައިޒީން ހިނިތުންވެލައިފައި އާރިފާއަށް ޖަވާބު ދިން ގޮތުން ހުރީ ހައިރާންވެފައިއެވެ. އަދި ހަމަ އެސިކުންތުގައި ކައިޒީންގެ ފައިން ފެށިގެން ބޮލާ ހަމައަށް އާރިފާ ބަލައިލިއެވެ. އަދި ސިކުނޑީގައި މޮޅު ރޭވުމެއްވެސް ރާވައިލިއެވެ. ”އާރިފާ.. މިއީ އަހަރެންގެ ދަރިފުޅު އީނާޝް..” ސަލާމަށް އަތްދިއްކޮށްލަމުން އާރިފާ ތަޢާރަފުވެލިއެވެ. ކައިޒީންވެސް ބަދަލުގައި ހިނިތުންވުމެއް ރައްދުކުރަމުން ސަލާމްކޮށްލިއެވެ. އަދި އީނާޝް އަށް ވެސް ސަލާމަށް އަތް ދިއްކޮށްލިއެވެ. ނަމަވެސް އެއަތް ތިރިކޮށްލަން ޖެހުނީ އެތަށް އިރަކު ސަލާމަށް އަތް ދިއްކޮށްގެން ހުރުމުންވެސް އިނާޝް ސަލާމް ނުކުރުމުންނެވެ. އޭގެ ބަދަލުގައި އީނާޝް ލޯ އަޅައިލާފައި އެނެއްފަރާތަށް ބޯ އަނބުރާލީއެވެ. އީނާޝްއަކީ މީހުންނާ މާ ގަޔާވާ ކުއްޖެއްނޫނެވެ. މަންމައާއި ބައްޕަގެ ލޯބި ނުލިބުމުން ކަމަށްވެސް ވެދާނެއެވެ. ”ހާދަ ހިތްހެޔޮ ކުއްޖެކޭ ދޯ ތީ..” އާރިފާ ކައިޒީން އާ ވާހަކަދައްކަމުން ދިޔަލެއް ލޯބިކަމުން އީނާޝް ހުރީ އެކަމާ ހަސަދަވެރިވެފައެވެ. އަދި އާރިފާ ކައިޒީންގެ ބޮލުގައި ފިރުމަމުން ދިޔަގޮތުން އީނާޝްގެ ބޮލުގައިވެސް އާރިފާ އެގޮތަށް ފިރުމާލާނެ ނަމައޭ އީނާޝްގެ ހިތަށް އެރިއެވެ. އަދި ވަރަށް ދެރަވެފައި ހުރެ އާރިފާގެ މޫނަށް ބަލަން އީނާޝް ހުރީ ފެންކަޅިވެފައިވާ ދެލޮލުންނެވެ. ”ދައްތާ.. ހިނގާބަ އަޅުގަނޑުމެން ގެއަށް ގޮސްލަން ބިޒީ ނޫނިއްޔާ..” ”ހޫމް.. ހިނގަދާން..” އާރިފާ ކައިޒީންގެ ގެއަށް ދާން ވަރަށް އަވަހަށް އެއްބަސްވިއެވެ.\nހަމައެވަގުތުގައި އީނާޝް އާރިފާ ގޮވައިގެން ތަންކޮޅެއް ދުރަށް ޖެހިލިއެވެ. ”މަންމާ.. އަހަރެމެން ވީ މިތަނުން އަވަހަށް ދާށޭ.. އެހެންނޫނީ އެމީހާ ގަނޑަށް ފެނިދާނޭ..” އާރިފާ ކައިޒީންގެ ގެއަށް ދާން އެއްބަސްވުމުން އީނާޝް ހުރީ ނުހަނު ރުޅިއައިސްއެވެ. ”އީނާޝް.. ކަލޭ ނުދަންނާ ދޭ ހުޅުމާލޭގައި ހުރި ބޮލަށް ވެއްޓިފައި ހުރި ގެއަށް.. މަ ގޮސް ދާނަމޭ ކައިޒީންއާ އެއްކޮށް އެގެއަށް.. އެކަމަކު އެނބުރި ނުއެއް އަންނާނަން.. އަހަރެންނަށް އެގޭގައި އުޅެން ލިބިއްޖާ އީނާޝްވެސް ޖެހޭނީ އަހަރެންނާއިއެކު ހަމަ އެގޭގައި އުޅެން..” އާރިފާ ދަތްކުޑި ވިކާލައިފައި ވަރަށް ސިއްރު ސިއްރުން އީނާޝްގެ ކަންފަތް ބުޑުގައި އާރިފާ ބޭނުންވާ ގޮތް ބުނެލިއެވެ. އަަދި އެއް ބުމަ ހިއްލާލައިގެން އީނާޝް އާ ދިމާއަށް ބަލަން ހުރީ އީނާޝް ބުނާނެ އެއްޗަކަށް ދޭނެ ރައްދެއް ވިސްނައިލާށެވެ. ”މަންމާ.. މޮޔަވެގެންތަ ތިއުޅެނީ..” ”އާން މަ މިއުޅެނީ މޮޔަވެގެން.. އެވެސް ކަލޭއާއި ހެދި.. އިނާޝް ވިސްނައިލަބަލަ.. ކައިޒީން އެއީ މާލޭގެ އެންމެ މަޝްހޫރު އެއް ފިހާރައިގެ ބޮޑު މީހާގެ ދަރިއޭ.. ފަހަރުގައި އަހަރެމެން އެގެއަށް ދިޔުމުން މޮޅުގޮތެއް ވެސް ވެދާނެއްނު.. އެހެންވެ އޭ އެގެއަށް ދާން މަ އެއްބަސް ވީ..” އާރިފާ ރުޅިވެރި ކަމާއިއެކު ފެށި ވާހަކަ ނިންމާލީ ހަސަދަވެރިކަމާއި ކަމާއިއެކީއެވެ. ހަމައެއާއިއެކު އީނާޝް ވެސް މަންމަ މިތާ ހުންނާށޭ ކިޔައި ބަސް ސްޓޭޝަން އާއި ދިމާއަށް ދާން ހިނގައިގަތީ ދެފަރާތަށް ބޯހޫރު ވާލަމުންނެވެ. ނަމަވެސް އާރިފާ އެކަމާ މާ ބޮޑަށް އަޅާނުލައި ކައިޒީން އާ ދިމާއަށް ގޮސް ކައިޒީންގެ ކޮޑުގައި އަތް އަޅާލަމުން ދާން ހިނގާށޭ ބުނެލިއެވެ. ”އީނާޝް ނުދަނީތަ.. ދައްތާ..” އީނާޝް ނާންނާތީވެ ކައިޒީން ހުރީ ކުޑަކޮށް ދެރަވެފައިއެވެ. ”ކުޑަކަމެއްގައި ދާން ޖެހިގެން އެދިޔައީ..” އާރިފާ އަވަސް އަވަހަށް ދޮގެއް ހަދާލަމުން ކައިޒީންގެ ސުވާލަށް ޖަވާބުދިނެވެ. އިރުކޮޅަކު ދެމީހުން އެތާ ވާހަކަ ދައްކާލަން ތިބެފާ ކައިޒީންމެން ބަލާއައި ޕްރައިވެޓް ކާރަށް ދެމީހުންވެސް އެރިއެވެ.\nއީނާޝް ބަހުގައި އިނެގެން ދިޔައީ ގިސްލަ ގިސްލާފައި ރޮމުންނެވެ. ކުރިމަތީގައި ހިނގާ އެއްވެސް ކަމަކަށް އަދި މީހުން ބަލާ ބެލުމަކަށްވެސް ސަމާލުކަމެއް ނުދެއެވެ. ”މަންމާ ކީއްވެ؟ ކީއްވެ މަންމާ؟ އަހަރެންގެ ކޮން ކުށެއް އޮވެގެން މަންމަ އަހަރެންނަށް ތިހެން ތިހަދަނީ؟ އަހަރެން މަންމައަށް ކީއްކޮށްގެން މަންމަ އަހަރެންނަށް އެހާ އަނިޔާ ތިދެނީ؟ އަހަރެންގެވެސް އޮންނަނީ ހިތެކޭ މަންމާ..” މިހުރިހާ ބަހެއްވީ އީނާޝްގެ ހިތުތެރޭގައިއެވެ. ހުސް ޖަވާބު ނުލިބޭ ސުވާލުތަކެވެ. އާރިފާ ކައިޒީންގެ ބޮލުގައި ފިރުމިތަން އަދިވެސް އީނާޝްއަށް ދަނީ ސިފަވަމުންނެވެ. ކައިޒީންގެ ބަދަލުގައި އެތާ ހުންނަން ޖެހޭނީ އިނާޝްއޭ އިނާޝްގެ ހިތަށް އެރިއެވެ. އެކަމާ އީނާޝްގެ ހިތުގައި ކައިޒީންއާއި މެދު ހަސަދަވެރިވިއެވެ. ނަމަވެސް އީނާޝް ރޯ ރުއިމަކަށް އެއްވެސް ބަދަލެއް ނާދެެއެވެ. ”ކޮއްކޯ ކީއްވެ ތި ރޮނީ؟” އީނާޝް އިން ސީޓާއި ޖެހިގެން އިން ސީޓްގައި އިން މެދު އުމުރުގެ މީހާ އީނާޝް ގެ ގާތު އެހިއެވެ. ނަމަވެސް ޖަވާބެއްނުދީ އީނާޝް އެތަނުން ތެދުވެގެން ދިޔައީ އެވަގުތަކީ އޭނާގެ ގޭ އިންނަ ހިސާބަށް ބަސް ހުއްޓުނު ވަގުތަށް ވުމުންނެވެ. އަތުގެ ނުފުށުން ލޮލުގައި ހުރި ކަރުނަތަށް ފުހެލަމުން އީނާޝް ބަހުން ނުކުމެގެން ހުރި ސީދަލަށް ދިޔައީ އޭނާގެ ގެއަށް އަވަހަށް ދިޔުމަށެވެ.\nއިސްޖަހައިލައިގެން ހިނގަމުން ދިޔަ އީނާޝް ހުއްޓުން އެރީ މީހެއްގެ ގައިގައި ޖެހުމުންނެވެ. އެއީ އީނާޝް އެންމެ ރުޅި އަންނަ އީނާޝްގެ ދޮންބައްޕަ ސޮބާހުއެވެ. އީނާޝް އަވަހަށް ދުއްވައިގަތީ ސޮބާހުގެ އަތުގައި ނުޖެހެންވެގެންނެވެ. ނަބާހުގެ ގާތު ސޮބާހު ހިފަހައްޓަން ބުނުމުން އެކަން ނުކުރުމުން އީނާޝް ދިޔައީ ހިތާހިތުން ނަބާހުއަށް ކުދި ކިޔަމުންނެވެ. ސޮބާހުވެސް އީނާޝްގެ ފަހަތުން އޭނާއަށް ދުވެވޭ އެންމެ ބާރަށް ދުއްވައިގަނެވެ. ސޮބާހުއަށް ވަރަށް ފަސޭހައިން އީނާޝް އަތުލައިގަނެވެ. ”ކޮބާ ކަލޭގެ މަންމަ؟” އޭން ކޮބާހޭ ކަލޭގެ މަންމަ؟” ސޮބާހު އީނާޝް ބިންމައްޗަށް ވައްޓާލަމުން ނުހަނު ބާރަށް އާރިފާ ކޮބާއިހޭ އެހިއެވެ. ”ނޭނގޭ މަށަކަށް..” ”ކަލޭއަކަށް ނޭނގެއޭ.. ބަލަ ކަލޭއެއް ނޫންތަ ކަލޭގެ މަންމަ ގޮވައިގެން ގެއިން ނިކުތީ.. މިހާރު ބުނަންވީ ކޮބައިކަން އޭނަ.. ކޮންތާކަށް އޭނާ ދިޔާ..” ސޮބާހުގެ ރުޅި ދިޔައީ އިތުރަށް ގަދަވަމުންނެވެ. ”މިބުނީނު މަށަކަށް ނޭނގޭ.. މިކިޔާއެއްޗެއް ނޭނގެނީތަ؟” އީނާޝްވެސް ހުރީ ރުޅިއައިސް ގެން މުޅިމޫނުވެސް ރަތްވެފައިއެވެ. ”ކަލޭއަށް ކަލޭގެ މަންމަ ވީތަނެއް ނުބުނެވެންޏާ ޖެހޭނީ އަހަރެންގެ ގޭގައި އުޅެން.. އެހެންނޫނީ ބުނޭ އޭނާ ވީ ތަނެއް؟” އީނާޝް ޖަވާބެއް ނުދީ ބިންމަތީގައި ރީތިކޮށް އިއްތާ އިނުމުން ސޮބާހު ގޮސް އީނާޝް ގެ އިސްތަށިގަނޑުގައި ހިފައި ކޮޅަށް ނަގައި ކުރިމަތީގައި ކާރެއް އޮތުމުން އެއަށް އެރިއެވެ. އީނާޝްވެސް ގަދަކަމުން އެއަށް އެރުވިއެވެ. ”އަހަރެންގެ އަތުން ދޫކުރާށޭ.. ކަލޭއަކަށް ނޯންނާނެ އަހަރެންގެ ގައިގަައި އަތްލުމުގެ އެއްވެސް ހައްގެއް.. މިހާރު ދޫކުރޭ.. އަހަރެންގެ އަތުގައި ނުހިފެހެއްޓިއަށް ގޮސްދާނަމޭ ކަލޭގެ ގެއަށް..” އިނާޝްއަށް ދެން ސޮބާހުގެ ކައިރިން ސަލާމަތް ނުވެވޭނެތީ ސޮބާހުގެ ގެއަށް ދިޔުމަށް އެންމެ ފަހުން އެއްބަސްވިއެވެ. ހުޅުމާލެއާއި މާލެއާއި ދެމެދު ގުޅާލެވިފައިވާ ބުރިޖުން ކާރު ދުއްވާފައި ދިޔައިރުވެސް އެކާރުގެ އެތެރޭގައި ވަނީ ހިމޭންކަމެވެ. ސޮބާހުވެސް އީނާޝްގެ އަތުން ދޫކޮށްލުމުން މާ ވަރަކަަށް ގަދަ ހަދާކަށް އީނާޝްއެއް ނޫޅެއެވެ.\nސޮބާހު ގެއަށް ލާފައި ގޮސް ފާހަނާއަށް ނަބާހު ވަނީ އެތަށް އިރަކު ސޮބާހުއަށް ވިސްނޭތޯ ނަސޭހަތް ދޭން އިނެފައިއެވެ. ނަމަވެސް ނަބާހުއަށް ފާހަނާއިން ނުކުމެވުން އިރު ސޮބާހު ލޮލަށް ފެންނަންވެސް ނެތެވެ. އެހެންކަމުން ނަބާހު މުޅި މާލޭގައި އެ ދުއްވަނީ އޭނާގެ ބައްޕަ ސޮބާހު ފެނޭތޯއެވެ. ނަބާހު ގޭ ކުރިމައްޗަށް ސައިކަލު މަޑުކޮށްލި ވަގުތަކީ ކަޅު ކުލައިގެ ކާރެއްވެސް އައިސް ގޭގެ ދޮރު މައްޗަށް މަޑު ކޮށްލި ވަގުތެވެ. އެހެންކަމުން ނަބާޙު ސައިކަލުގައި މަޑުކޮށްލައިގެން އިނީ ކާރުގައި ތިބީ ކޮން ބައެއްތޯ ބަލާއިލުމުގެ ޝައުގުވެރިކަން ހުރިލެއް ބޮޑުކަމުންނެވެ.\nކައި ޓްރޭޑާރސްގެ ކުރިމައްޗަށް ހުއްޓުނު ކަޅުކުލައިގެ ޕްރައިވެޓް ކާރުން ނުކުތް ކައިޒީން އާއި އާރިފާ ފެނި އެތަށް ބަޔަކު ދިޔައީ އެދެމީހުންނާ ދިމާއަށް ބަލަމުންނެވެ. ކައިޒީންގެ ގެއަށް ވަނެވެން އިންނަނީ ކައި ޓްރޭޑާރސްގެ އެތެރެއިން ގޮހެވެ. އެ ފިހާރައަށް އާރިފާ ދިޔަ ފުރަތަމަ ފަހަރު ކަމުން އާރިފާ ހުރީ އާޝޯހުވެފައިއެވެ. ތުންތުންމަތިން އާރިފާއަށް ވަނީ ކައި ޓްރޭޑާރސްގެ ވާހަކަ އަޑުއިވިފައިއެވެ. ނަމަވެސް މިހާ ފުރިހަމަވެފައި ރީތިވާނެ ކަމެއް ދުވަހަކުވެސް އާރިފާގެ ހިތަކަށް ނާރައެެވެ. ފިހާރަ އެތެރެއިން ލާފައި ކައިޒީން ނުކުމި ދޮރުން އާރިފާ ނުކުމީ އެތާގެ ފުރިހަމަކަމާއި މެދު ތައުރީފު ކުރަމުންނެވެ. އެގޭ އެތެރެއަށް ބަލާއިލި ކޮންމެ މީހެއްގެ އަގައިން ވެސް ”ސޮނި” ފައިބާނޭ އާރިފާގެ ހިތަށް އެރިއެވެ. އޭނާވެސް ހުރީ ހަމަ އެހާލުގައިއެވެ.\nގޭގެ ސިޓިންގް ރޫމުގައި ހުދު ކުލަ ލާފައި ހުރި އިރު ސީލިންގް ގައިވެސް ހުރީ ހަމަ އެކުލައިއެވެ. ސިޓިންގް ރޫމްގެ މެދަށް ވާގޮތަށް ހަތްދިހަ ފަސް އިންޗީގެ ފަތި ޓީވީއެއް ހަރުކުރެވިފައި ވާއިރު ޓީވީގެ ކުރިމައްޗަށް ވާގޮތަށް އެންމެ މި ޒަމާނުގެ ކަޅު ކުލައިގެ ސޯފާސެޓެއް ހުއްޓެވެ. ޓީވީގެ ދެކައިރިއަށް ވާގޮތަށް ސައިޑް ޓޭބަލް މަތީ ޗޮކުލެޓް ކުލައިގެ ބިއްލޫރި ވާސްއަކަށް އެކި ކުލަ ކުލައިގެ މާއަޅާފައި ހުއްޓެވެ. އަދި އެއްކައިރިއެއްގައި ދެމީހުންނަށް އިއްތޭވަރުގެ އުނދޯއްޔެއްވެސް ހުއްޓެވެ. ހުސްކޮށް އިން ފާރެއްގައި ބޮޑު މާގަނޑެއް ކުރަހާލާފައި ވާއިރު އެތަން ނުހަނު ފުރިހަމައެވެ. ބަލާއިލި ކޮންމެ ދިމާއަކުންވެސް ފެންނަނީ މުއްސަނދި ކަމާއި ތަރުތީބު ކަމާއި ސާފު ތާހިރު ކަމެވެ. އާރިފާއަށް ހުރީ ބުނާނެ އެއްޗެއްވެސް ނޭނގިފައިއެވެ. ”ދައްތާ ކޮޅަށް ނުހުރެ ތިތާ އިށީންދޭ..” ކައިޒީން އިށީންނާށޭ ބުނެލުމުން އާރިފާ އެކި ތަންތަނަށް ބޯ ދިއްކުރަމުން ގޮސް ސޯފާގައި އިށީންދެލިއެވެ.\nއޭގެ ދެމިނެޓް ފަހުން ކައިޒީން އައީ އޭނާގެ ބައްޕަ ޒިރާން ގޮވައިގެންނެވެ. ކަޅުކުލައިގެ ފަޓްލޫނެއް ލާއިފައި ހަމަ އެކުލައިގެ ގަމީހެއް ލައިފައި ހުރިއިރު ޒިރާން އެކޭ އެންމެ ޒުވާން ފުރައިގެ ކުއްޖެކޭ އެއްވެސް ތަފާތެއް ނެތެވެ. ގަމީހުގެ އަތުކުރި އުޅަބޮށްޓާ ހަަމައަށް އޮޅާފައި ހުރި އިރު ފިރިހެންވަންތަކަށް ވަނީ އިތުރު ވެފައިއެވެ. ކައިޒީން ހުރީ ޒިރާންގެ ބާރުގަދަ އަތުގެ މުލައްދަނޑީގައި ހިފަހައްޓާލައިގެންނެވެ. ޒިރާން ފެނުމާއިއެކު އާރިފާއަށް ސޯފާއިން ތެދުވެވުނީ ކުއްލިއަކަށެވެ. އަދި ޒިރާން ނޫން އެހެން ތާކަށް ކަޅި ހިންގާލަންވެސް އާރިފާއަށް ވީ އުނދަގޫ ކަމަކަށެވެ.\nޒިރާންގެ ހާލަކީވެސް އެއެވެ. ކަނޑު ނޫކުލައިގެ ފަލަމަސް ގަނޑާއި ހަމައަށް އަންނަ ޓޮޕް ކޮޅަކާއި ހަމަ އެއާއި ގުޅޭ އަޅި ކުލައިގެ ޖިންސެއް ލައިގެން ، ކުރިމަތީގައި ހުރި މީހާއަށް ޒިރާން ދިޔައީ އެސްފިޔަވެސް ޖަހާނުލައި ބަލަމުންނެވެ. ކޮނޑާއި ހަމައަށް އަރާ ރާޅު ބާނީ އިސްތަށިގަނޑު އެއްފަރާތަށް ފުނާ އަޅާފައި ހުރި އެމީހާ ނުހަނު ޗާލެވެ. ކައިޒީން ޒިރާންގެ އަތުގައި ދެތިން ފަހަރަކު ކޮށްޓާލުމުން ޒިރާންއަށް ހަމަ ބިމަށް އާދެވުނެވެ. އަދި އެމީހާގެ ގާތުގައި އިށީންނާށޭ ބުނެ ޒިރާން ގޮސް އެތާއި ވަކިން އިން ސޯފާގައި އިށީންދެލިއެވެ. ޒިރާން އަށް އެއީ ކާކު ކަމެއް އެއްވެސް ވަރަކަށް ނޭނގެއެވެ. އެމީހާގެ ސަބަބުން ކައިޒީން ގެއަށް ގެނައި ސަބަބުވެސް ޒިރާން ހަނދާންނެތުނެވެ. ”ބައްޕާ މީ އާރިފާ ދައްތަ.. ދައްތާ މިއީ އަހަރެންގެ ބައްޕަ..” ކައިޒީން އެދެމީހުންނަށް ދެމީހުން ތަޢާރަފު ކޮށްލަދިނެވެ. އަދި މިިއަދުވީ ކަންތައްތައް އަކުރުން އަކުރަށް ކިޔާދިނެވެ.\nMe first dhw nafuu..kiyaafa comment eh kohlaanan ingeyy❤❤❤???????????????????\nYeah jiji.. u r first.. Nd congratulation on being first jiji..??? waiting for your comment❤❤❤❤???\ndhn kn irakun tha meeege aneh part up kureveynee varah kiyaaa hihvehjje mi vaahaka\nThank you muneesha?…????\nOh so Nice masha Allah whan next part\nThank you trampu??????\nNafu dear..???. mi part ves hama habeys..???.. v reethi… so nice…. kondhuhukun next part up kurany…. waiting for next part …. ?❤?❤?❤?❤?much much much love frm me??????❤❤❤❤❤❤❤❤❤❤?\nThanks aishoo..❤❤❤❤ it meansalot dear..???? lots of love from me tooo❤❤❤❤❤❤❤❤\n❤??Vv salhi ingey mi bai vec dearr\nThank you jiji…?????????\nFinally miothy 2nd vana episode up vefaii.. alhamdulillah ??? unmeedhu kuran mi vaahaka kiyaa hurihaa kiyun therinnah mi episode Vs rythi vaane kamah… ???? Lots of love from me readers❤❤❤❤❤ and reader alhugandah thidhey support ah vr vr bodah shukuriyyaa…?????\nvrh rythi mi part… next part avahah up kihlla dhehchey ❤❤???\nThank you Shau… ??????\nSo wait.. Arifa just guessed abt Kai being the daughter of Ziran.? N for no reason at all.. Kai just took her to her house?\nYeah.. because the most famous shop in male is Kai traders.. aarifa knows everything about Kai traders.. but she didn’t go there.. kaizeen Eba bune ehnu Kai ey myhun kiyany.. that’s why.. yeah dear.. ??❤❤❤❤❤\nNxt prt 10 July gai.. ???? lahun up up kureveythy ekamaa vr bodah maafah edhen…\nSo Nice waiting for next part lots of love from me\nThank you its me????? lots of love from me too?????\nއަނިޔާ.. 21 ވަނަ ބައި\nނަޖާ (ފުރަތަމަ ބައި)\nއެހެނިހެން ލޯބި August 21, 2015


Dho?! Saudi Arabia ge dhivehi raajje\nސައޫދީ އަރަބިއްޔާގެ ދިވެހިރާއްޖެ\nސައޫދީ އަރަބިއްޔާގައި އޮންނަނީ ހަނަފަސް ސަހަރާތައް އެކަންޏެއް ނޫނެވެ. ތެލަށް ބަރޯސާވެގެން އޮތް ސައޫދީގެ އިގްތިސާދަށް ނުރައްކާ ކުޑަކުރުމަށް ޓޫރިޒަމްގެ ތެރެއަށް ވަނުމުގެ މަސައްކަތް ކުރާއިރު މިއީ މުހިންމު ވާހަކައެކެވެ.\nއެއްބަޔަކު ސިފަކުރަނީ މިއީ "ސައޫދީ އަރަބިއްޔާގެ ދިވެހިރާއްޖެ" ކަމަށެވެ. ސައޫދީ އަރަބިއްޔާގެ އައްސޭރި ފަހުގެ ހިސާބެއް ކަމަށްވާ "އުމްލުޖް" ގައި ސާފު ހިމުން ވެލީގެ ގޮނޑުދޮށް އެބަ އޮތެވެ. ދުރު ނޫން ހިސާބެއްގައި ރަށްތަކެއް ވެސް އެބަހުއްޓެވެ. އެ ރަށްރަކުގެ ފޮޓޯތަކަށް ބެލުމުން އެއީ ސައޫދީ އަރަބިއްޔާ ކަމަކަށް އެއްބަހެއް ވެސް ނުވެވެ އެވެ. ދިވެހިރާއްޖޭގެ ރީތިކަން ފެނިފައި ހުރި ކޮންމެ މީހަކަށް މި ދެ ތަން އަޅާކިޔޭނެ އެވެ.\nސައޫދީ އަރަބިއްޔާގެ ހުޅަނގުގައި އޮންނަ މި ރީތި ސަރަހައްދު 147 ކިލޯމީޓަރުގެ ސަރަހައްދަކަށް ފެތުރިފައިވެ އެވެ.\nމިފަހަރު މި ރީތިކަމުގެ ވާހަކަ މީޑިއާގެ ސަމާލުކަމަށް ގެނައީ ފޮޓޯގްރާފަރެއް ކަމަށްވާ ނާސިރު އަބްދުﷲ އަލް ޚަތީރީ އެވެ. އޭނާ ސިފަކުރީ އެއީ "ސައޫދީ އަރަބިއްޔާގެ ދިވެހިރާއްޖެ" ކަމަށެވެ.\nއުމްލުޖްގެ ރަށެއްގެ ގޮނޑުދޮށުގައި ދޫނި\n"ކިތަންމެ ކުޑަޔަސް އެއީ ސައޫދީ އަރަބިއްޔާގައި ޓޫރިޒަމަށް އެންމެ އެކަށީގެންވާ ތަން،" އޭނާ ބުންޏެވެ.\nސައޫދީ އަރަބިއްޔާގެ އުމްލުޖްގެ ރަށެއް\nއެ ތަނުގެ އެކި ހިސާބުގައި އަދި އެކި ރަށްތަކުގައި ވެލީގެ ކުލަ ތަފާތެވެ. ބައެއް ރަށްތަކުގައި ފަރުބަދަ ހުރި ނަމަވެސް ހުދު ވެލީގެ ރަށްތައް ވެސް އެބަހުއްޓެވެ. މޫދުގައި އެކި ކުލަކުލައިގެ މަހެވެ. ކޯމަސް ވެސް އުޅެ އެވެ.\nސައޫދީ އަރަބިއްޔާގެ އުމްލުޖް ސަރަހައްދުގެ ރަށެއް\nއުމްލުޖުން ފެށިގެން 10 މޭލު ދުރުގައި ހުރި ރަށްތަކާއި އެ ސަރަހައްދަކީ ތާރީޚާއި ތަގާފަތާ ގުޅުން ހުރި ތަންތަނެވެ. އިރު އޮއްސޭ މަންޒަރު ވަރަށް ހިތްގައިމުކޮށް މި ހިސާބަށް ފެންނަ ކަމަށް ފޮޓޯގްރާފަރު ބުނެފައިވެ އެވެ.\nސައޫދީ އަރަބިއްޔާގެ އުމްލުޖް ރަށެއްގެ ގޮނޑުދޮށް\nސައޫދީގެ ޓޫރިޒަމް ޕްރޮޖެކްޓާ އެކު މި ރަށްތަކުގެ މަޝްހޫރުކަން ވަރަށް ބޮޑުވެގެން ހިނގައިދާނެ އެވެ. -- އަލްއަރަބިއްޔާ


Nirubaveri hamalaa aai gulhigen hoadhamun dhiya3vana meeha hayyaru kohffi.\nނިރުބަވެރި ހަމަލާ އާއި ގުޅިގެން ހޯދަމުން ދިޔަ3ވަނަ މީހާ ހައްޔަރުކޮށްފި\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް އަމާޒުކޮށް މިދިޔަ ބުރާސްފަތި ދުވަހުގައި ދެވުނު ނިރުބަވެރި ހަމަލާއާއި ގުޅިގެން ފުލުހުން ހޯދަމުންދިޔަ ތިންވަނަ މީހާ ހައްޔަރުކޮށްފިއެވެ.\nފުލުހުން ހިންގި ޚާއްސަ ކައުންޓަރ ޓެރަރިޒަމް އޮޕަރޭޝަނެއްގައި މި ފިރިހެންމީހާ ހައްޔަރުކޮށްފައިވަނީ މިއަދު ހެނދުނުގެ ވަގުތެއްގައި ހުޅުމާލެއިންނެވެ. މި މީހާއަކީ ރައީސް ނަޝީދަށް އަނިޔާވި އައިއީޑީ ގޮއްވާލިކަމަށް ތުހުމަތުކުރެވިފައިވާ މީހާއެވެ.\nއޭނާ ހޯދަން ފުލުހުން ވަނީ އާންމުންގެ އެހީއަށްވެސް އެދިފައެވެ. މި މައްސަލައިގައި އޭނާގެ އިތުރުންވެސް ދެ ދިވެއްސަކު ވަނީ އިއްޔެ ހައްޔަރުކޮށްފައެވެ.\nފާހަގަކޮށްލެވޭ ގޮތުގައި ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދަށް ބުރާސްފަތި ދުވަހުގެ ރޭ ދިން ހަމަލާގެ ވީޑިއޯއެއް ފުލުހުން ވަނީ އާންމުކޮށްފައެވެ.\nފުލުހުން އާންމުކޮށްފައިވާ ވީޑިއޯގައި ފެނިގެން ދަނީ ރައީސް މުހައްމަދު ނަޝީދު އެމަނިކުފާނު ދިރިއުޅުއްވާ ގެކޮޅު ގ. ކެނެރީގެއިން ހަށިފާރަވެރިންނާއެކު ކާރުކޮޅަށް އަރާވަޑައިގެންނެވުމަށް ގޯޅިތެރެއިން ވަޑައިގެން ކާރުކޮޅާ ހަމައަށް އަރާވަޑައިގެންތަނާ ބާރު ގޮވުމެއް ގޮވާތަނެވެ.\nވީޑިއޯއިން ފެންނަ ގޮތުގައި، އެ ސަރަޙައްދުގައި ބައެއް އާންމު ރައްޔިތުންވެސް ތިއްބެވެ. އަދި ދުއްވާ އެއްޗެހިވެސް އެ ސަރަޙައްދުގައި ދުއްވަމުން ދާތަން ފެނެއެވެ. ގޮވުން ގޮވި ވަގުތު ރައީސް ނަޝީދު ވެއްޓިވަޑައިގަންނަވާ ތަންެވެސް ވިޑިއޯއިން ފެނެއެވެ.\nވީޑިއޯއިން ފެންނަ ފެނުމުގައިވެސް ގޮއްވާލާފައިވަނީ ވަރަށް ބާރުގަދަ އެއްޗެއްކަން އެނގެއެވެ. އަދި ގޮއްވާލި ވަގުތު އެސަރަޙައްދު ދުމުން ފުރިގެން ދިޔަތަން ފެނެއެވެ.


Apple in Google ah rahdhu dheefi\nގޫގުލްއިން ހެދި ދިރާސާއެއްގައި އެޕަލްގެ ފޯނުތައް ހެކް ކޮށްގެން އެޖެންސީއަކުން މެސެޖާއި ފޮޓޯތައް ބަލަމުންދާ ކަމަށް ބުނެ ތައްޔާރުކުރި ރިޕޯޓުގައި، އެ މައްސަލަ ހައްލު ކޮށްފައިވާ ކަމުގެ ވާހަކަ ހިމަނާފައި ނުވުމުން އެކަމާ ހިތްހަމަ ނުޖެހިގެން އެޕަލް އިން ވާހަކަ ދައްކައިފި އެވެ.\nއެޕަލް ކުންފުނި ނެރުނު ބަޔާނެއްގައި ބުނީ، ގޫގުލްގެ އިން އާންމު ކުރި ރިޕޯޓާއި ގުޅިގެން، އެޕަލްގެ ވަރަށް ގިނަ ކަސްޓަމަރުންގެ ކަންބޮނޑުވުން އެ ކުންފުންޏަށް ލިބިފައިވާ ކަމަށެވެ. އެ ބަޔާނުގައި އިތުރަށް ބުނީ، އެޕަލްގެ ފޯނުތަކުގައި ހުރި ސެކިއުރެޓީ މައްސަލަ ހައްލު ކޮށްފައިވާ ކަމަށެވެ. އަދި ގޫގުލް އިން އެ ރިޕޯޓް ނެރުނީ ސެކިއުރެޓީ މައްސަލަ ހައްލުކޮށްފައި ވަނިކޮށް ކަމަށެވެ.\nގޫގުލް އިން އާންމުކުރި ރިޕޯޓުގައި ވާގޮތުން، ރައްކާތެރި ނޫން ސައިޓުތަކަށް ވަނުމުން ފޯނުގައި ހުންނަ ފޮޓޯ ތަކާއި މެސެޖްތައް އެ ސައިޓު ހިންގާ މީހުންނަށް ލިބެން ހުރެ އެވެ. އަދި އެކަހަލަ އެތަކެއް ސައިޓުތަކެއް ހުންނާތީ އެ ސައިޓުތަކަކީ ސީދާ އެޕަލްގެ ފޯނުތަކަށް އަމާޒު ކޮށްގެން ހިންގާ ސައިޓުތަކެއް ނޫން ކަމަށްވެސް ބަޔާނުގައި ބުނެފައި ވެއެވެ. އަދި އެފަދަ ސައިޓުތަށް ހިންގަނީ ދެ މަހެއްހާ ދުވަސް ވަންދެން ކަމަށް ވެސް އެޕަލް އިން ބުންޏެވެ.\nބަޔާނުގައި އިތުރަށް ބުނީ، އެޕަލް އިން އަބަދުވެސް މަސައްކަތް ކުރަނީ ފޯނުގައި ހުންނަ ކަސްޓަމަރުންގެ މައުލޫމާތުގެ ސިއްރުތައް ހިފަހައްޓަން ކަމަށެވެ. އަދި އެކަމަށް ބޭނުންވާ އަޕްޑޭޓްތައް ދޭތެރެއިން ފޯނުތަކަށް ފޮނުވާ ކަަމަށެވެ. ގޫގުލްއިން އެޕަލްގެ ފޯނުތަކުގައި ސެކިއުރެޓީ މައްސަލައެއް ހުންނަ ކަމަށް ބުނެ ރިޕޯޓް އެކުންފުނީގެ އާ ފޯނުތަށް ލޯންޗުކުރަން އުޅެނިކޮށެވެ.\nއެޕަލް އިން އަންގާރު ދުވަހު ލޯންޗު ކުރަނީ އައިފޯން 11 ޕްރޯ، އައިފޯން 11 ޕްރޯ މެކްސް އަދި އައިފޯން 11 އެވެ. މި ފޯނުތަކުގެ އަގު އާންމު ކުރަނީ އެ ރަސްމިއްޔާތުގެ ތެރެއިންނެވެ.\nއާ ފޯނު ލޯންޗު ކުރުމަށް މަދު ދުވަސްތަކަކަށް ވެފައި ވަނިކޮށް، އެފަދަ ރިޕޯޓެއް ގޫގުލްއިން އާންމު ކުރިޔަސް އެކަމާ ކަންބޮޑުނުވާ ކަމަށް ވެސް އެޕަލް އިން ވަނީ ބުނެފަ އެވެ.


ﷲގެ ޙުކުމްފުޅުތަކަށް ބަދަލުނުގެންނާށެވެ! – DhiSalafiyyah\nމީސްތަކުންގެ މެދުގައި ޞުލްޙަމަސަލަސްކަން ޤާއިމުވެ، އެބައިމީހުންގެ މުޖުތަމަޢުތަކަކީ އަމާންކަން ލިބިގެންވާ މުޖުތަމަޢުތަކެއްކަމުގައިވުމަކީ މީސްތަކުންނަށް ލިބޭނޭ ނިޢުމަތްތަކުގެ ތެރެއިން ބޮޑުވެގެންވާ ނިޢުމަތެކެވެ. ކޮންމެ މުޖުތަމަޢުއެއްގައި މިޒާޖުގެގޮތުންނާއި، ކެރުމާއިނުކެރުމުގެގޮތުންނާއި، ވިސްނުމާއި އަދި މިނޫންވެސް އެކިގޮތްގޮތުން ތަފާތު އެތައް ބަޔަކު އުޅޭނެއެވެ. މިކަމުގެ ސަބަބުން ސުލްޙަމަސަލަސްކަން ގެއްލޭ ކަންކަން ބައެއް މީހުންކުރެއެވެ. މިފަދަ ކަންތައްތަކުގެ ތެރެއިން ބައެއް ކަންކަމަކީ އަނެއްބައިކަންކަމަށްވުރެ ބޮޑެތި ޖަރީމާތަކެކެވެ. މިއީ ކޮންމެ މުޖުތަމަޢުއެއްގެވެސް ޙާލަތެވެ. ނަމަވެސް، ކޮންމެ މުޖުތަމަޢުއެއްގެ ސުލްޙަމަސަލަސްކަމަށްޓަކައި މިފަދަ ކަންކަން މުޖުތަމަޢުތެރޭގައި ފާޅުވެ، ޢާއްމުކަމެއް ކަމުގައި ވުމަށް ދޫކޮށްލެވުމަކީ ބިރުހުރިކަމެކެވެ. މުޖުތަމަޢުގައިވާ ކޮންމެ ފަރުދެއްގެ ޒިންމާއަކަށް ވާންވާނީ ވީވަރަކުން މިފަދަ ކަންކަން މުޖުތަމަޢުތެރެއިން ނައްތާލުމެވެ. ނުވަތަ އެންމެކުޑަމިނުން މިފަދަ ޖަރީމާތަކަކީ މުޖުތަމަޢުގައި ބީރަށްޓެހިކަންކަމުގައި ހެދޭތޯއެވެ.\nމިގޮތުން، މުޅިކާއިނާތު ހައްދަވައި، އިންސާނުންގެ އެންމެހާ ކަމެއް މޮޅަށް ދެނެވޮޑިގެންވާ އިލާހުވަނީ އެބައިމީހުންގެ މުޖުތަމަޢުތަކަކީ ބުނެވިދިޔަ ޖަރީމާތަކުން ސަލާމަތްވެގެންވާ މުޖުތަމަޢުތަކެއްކަމުގައި ހެދޭނޭގޮތުގެ މައްޗަށް މަގުދައްކަވާފައެވެ. އެކަންކަން ބަޔާންކޮށްދެވި ފަރާތަކީ އިންސާނާގެ ޠަބީޢަތާއި، ދުނިޔޭގައި ވެފައިވާ އެންމެހާކަމަކާއި، ވާނޭ އެންމެހާ ކަމެއް މޮޅަށް ދެނެވޮޑިގެންވާ ފަރާތެވެ. ހަމައެހެންމެ، އެފަރާތަކީ ޙިކުމަތްވަންތަ، އޯގާވަންތަ ޢަދުލުވެރި ފަރާތެވެ. އެއިލާހުގެ ޙިކުމަތްފުޅާއި، ޢަދުލުވެރިކަމުން އެއްވެސް މީހަކަށް ޛައްރެއްގެ މިންވަރަށްވެސް އަނިޔާވެރިވެވޮޑިގެންނުވެއެވެ. އެހެންކަމުން، އެފަދަ މާތް ފުރިހަމަ ޞިފަފުޅުތަކެއް ލިބިވޮޑިގެންވާ ފަރާތުގެ ޙުކުމްފުޅަކީ އެންމެ ފުރިހަމަ، ޢަދުލުވެރި ޙުކުމްފުޅުތަކެވެ. އާދެ، އެއީ ﷲ ސުބުޙާނަހޫ ވަތަޢާލާގެ ޙުކުމްފުޅުތަކެވެ. މިފަދަ ފުރިހަމަ ފަރާތަކުން ބާވާލެއްވުނު ޙުކުމްފުޅުތައް ދޫކޮށް، އެހެންމީހުން ކޮށާމަށާ ހަދާފައިވާ ޙުކުމްތަކާއި ޤާނޫނުތަކަށް ތަބާވުމަކީ ބޮޑުވެގެންވާ މޮޔަކަމެކެވެ. އަމިއްލަ ނަފްސާއި، އަނބިންނާއި ދަރިންނާއި، މުޅިމުޖުތަމަޢު ހަލާކުގެ އަނދަވަޅުގެ ތެރެއަށް އެއްލާލެވެނީއެވެ. އަޅުގަނޑުމެންގެ މުޖުތަމަޢުއިން މިއަދު އެފެންނަނީ އެކަމުގެ ހިތި ނަތީޖާއެވެ. ޤާތިލަށް އޭނާ ޤަތުލުކޮށްލިމީހާގެ ކުށެއް ނޭނގެއެވެ. މަޤްތޫލަށް އޭނާ މަރާލެވުނު ސަބަބު ނޭނގެއެވެ. ރޯމާދުވާލުއެވެ. މިކަމާގުޅޭ އެންމެހާކަމެއް ވަނީ ސުވާލުތަކެއްގެ ތެރޭގައެވެ.\nމިފަދަ ދަށުދަރަޖައަކަށް އަޅުގަނޑުމެންގެ މުޖުތަމަޢު ގޮސްފައިވާއިރު، މިކަންކަން ހުއްޓުވުމަށްޓަކައި ކޮންމެ ބަޔަކުވެސް މަސައްކަތްކުރަންޖެހެއެވެ. ޢާއްމު ރައްޔިތުންނެވެ. ވެރިންނާއި، އަމަންއަމާންކަން ބެލެހެއްޓުމާ ޙަވާލުވެ ތިއްބެވި މީހުންނެވެ. ޤާނޫނުތަކާއި ޤަވާޢިދުތައް ފާސްކުރަން ތިއްބެވި މީހުންނެވެ. މުޖުތަމަޢުތެރޭގައި މިފަދަ ނޭއްގާނީ ޖަރީމާތައް ފެތުރެމުންދާއިރު، ކޮންމެ މީހަކީ އެމީހެއްގެ ކުޅަދާނަކަން ލިބިގެންވާ މިންވަރެއްގެ މަތިން އެކަންކަމުގެ މަސްޢޫލިއްޔަތު އުފުލަންޖެހޭނެ މީހެކެވެ. ޤިޔާމަތްދުވަހު ﷲ ސުބުޙާނަހޫ ވަތަޢާލާގެ ދަރުބާރުގައި ޖަވާބުދާރީވާންޖެހޭނެމީހެކެވެ. އެދުވަހުން ތިމަންނައެއް ނޫނޭ އޭނައޭ، ޤާނޫނުތައް ތަންނުދެނީއޭ، އިންސާނީ ޙައްޤުތަކޭ، ނުވަތަ މިނޫންވެސް ބަހަނާތައް ދައްކައިގެން ސަލާމަތްނުވެވޭނެއެވެ. ކޮންމެ މީހަކަށްވެސް އޮތީ އެމީހެއްގެ މަސްޢޫލިއްތުތައް އެންމެ ފުރިހަމަގޮތުގައި އަދާކުރުމެވެ.\nމިގޮތުން ޖިނާއީ ކުށްތަކުގެ ތެރެއިން އެއްކުށަކީ ޙައްޤަކާނުލައި މީހަކު މަރާލުމެވެ. އަދި އެއިގެ ތެރެއިންވެސް އެންމެ ބޮޑުވެގެންވަނީ ޤަޞްދުގައި މަރާލުމެވެ. އެންމެހާ މުސްލިމުން އިޖުމާޢުވެފައިވާގޮތުގައި ޙައްޤަކާނުލައި މީހަކު މަރާލުމަކީ ޙަރާމްކަމެކެވެ. ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ. ((وَلا تَقْتُلُوا النَّفْسَ الَّتِي حَرَّمَ اللَّهُ إِلاَّ بِالْحَقِّ)) الإسراء: 33 މާނައީ: “އަދި ތިޔަބައިމީހުން، ﷲ ޙުރުމަތްތެރިކުރައްވާފައިވާ ނަފްސެއް ޙައްޤަކާ ލައިގެންމެނުވީ ނުމަރާށެވެ!” އަދި މާތްނަބިއްޔާ ޞައްލަﷲ ޢަލައިހިވަސައްލަމަ ޙަދީޘް ކުރައްވާފައިވެއެވެ. ((لَا يَحِلُّ دَمُ امْرِئٍ مُسْلِمٍ، يَشْهَدُ أَنْ لَا إِلَهَ إِلَّا اللهُ وَأَنِّي رَسُولُ اللهِ، إِلَّا بِإِحْدَى ثَلَاثٍ: الثَّيِّبُ الزَّانِي، وَالنَّفْسُ بِالنَّفْسِ، وَالتَّارِكُ لِدِينِهِ الْمُفَارِقُ لِلْجَمَاعَةِ)) (متفق عليه)މާނައީ: “ﷲ ފިޔަވައި ޙައްޤުވެގެން އަޅުކަމެއްވެވޭ އިލާހެއްނުވާކަމަށާއި، ތިމަންކަލޭގެފާނީ ﷲގެ ރަސޫލާކަމަށް ހެކިވާ މުސްލިމެއްގެ ލެއި ތިންގޮތަކުން މެނުވީ ޙަލާލުވެގެންނުވެއެވެ. އެއީ، މުޙްޞަން ޒިނޭކުރިމީހާއާއި، ނަފްސަކަށް ނަފްސެއްގެގޮތުންނާއި، އަދި އެމީހާގެ ދީން ދޫކޮށް ޖަމާޢަތާ ދުރުވެގަންނަމީހާއެވެ.”\nޤަޞްދުގައި މީހުންމެރުމަކީ، މަޢުޞޫމް އާދަމުދަރިއެއް، ޤަޞްދާއެކު، މަރުވާނެކަން ޔަޤީންވާފަދަ އެއްޗަކުން މަރާލުމެވެ. މިތަޢުރީފުން3ޝަރުޠެއްނެގެއެވެ. އެއީ، ލެއި ޙަރާމްވެގެންވާ މަޢުޞޫމް އާދަމުގެ ދަރިއަކަށްވުމާއި، ޤާތިލުގެ ޤަޞްދުގައި އެކަންކުރުމާއި، މަރާލުމަށް ބޭނުންކުރާ އެއްޗަކީ ޢާއްމުކޮށް އެއެއްޗަކުން މަރާލެވޭ ފަދަ އެއްޗަކަށްވުމެވެ. ތޫނު އެއްޗެއް ނަމަވެސް ނުވަތަ ތޫނު ނޫން އެއްޗެއް ނަމަވެސްމެއެވެ. ޤަޞްދުގައި މީހުން މެރުމުގެ9ޞިފައެއްވެއެވެ.\n(1) ވަޅި، ކަޓަރު ފަދަ ތޫނު އެއްޗަކުން ހަމަލާދީ ޒަޚަމްކޮށްލައިގެން މަރާލުމެވެ.\n(2) ބޮޑު ހިލަގަނޑެއް ނުވަތަ ގާގަނޑެއްފަދަ ބަރު އެއްޗަކުން މަރާލުމެވެ. ޢާއްމުކޮށް މަރުނުވާނެވަރުގެ ކުޑަ ގަލަކުން ޖަހައިގެން މަރުވުމަކީ ޤަޞްދުގައި މެރުމަކަށް ނުވާނެއެވެ.\n(3) މިނިކާވަގު، ހަރުފަ ފަދަ މިނިކާޖަނަވާރެއްގެ ތެރެއަށް ޤަޞްދުގައި އެއްލާލައިގެން މަރާލުމެވެ.\n(4) އަލިފާނުގެ ތެރެއަށް އެއްލާލައިގެން، ނުވަތަ ފެނުގެ ތެރެއަށް ޣަރަޤުކޮށްގެން މަރާލުމެވެ.\n(5) ދަންޖައްސައިގެން ނުވަތަ ނޭވާހާސްކޮށްގެން މަރާލުމެވެ.\n(6) ބަނޑަށްޖައްސައިގެން މަރާލުމެވެ.\n(7) ސިޙުރު ހަދައިގެން މަރާލުމެވެ. އެސިޙުރުގެ ސަބަބުން މަރުވާނެކަން ސިޙުރުހަދާމީހާއަށް އެނގެންޖެހޭނެއެވެ.\n(8) ކާއެއްޗަކާ އެއްކޮށްގެން ނަމަވެސް ވިހައެއްދީގެން މަރާލުމެވެ.\n(9) ޒިނޭކުރުން، މުރުތައްދުވުން، ނުވަތަ މީހަކުމެރިކަމުގެ ކުށް މީހެއްގެ ބޮލުގައި ހެކިވެރިން އަޅުވައި، އެމީހާ މަރާލުމަށްފަހު، ދޮގު ހެއްކެއްކަމަށް ހެކިވެރިން ބުނެފިކަމުގައިވާނަމައެވެ. އެކަމުގެ ސަބަބުން އެހެކިވެރިންގެ މައްޗަށް ޙައްދު އަންނާނެއެވެ. އެހެނީ، އެގޮތަށް ދޮގުހެކިދިނުމަކީ އެކަމުގެ ޙައްދު އެހެކިދެވުނުމީހާގެ މައްޗަށް އަންނާނެކަން ހެކިވެރިންނަށް އެނގޭނެތީއެވެ.\nމީހުން ޤަޞްދުގައި ޙައްޤަކާނުލައި މެރުމަކީ ބޮޑުވެގެންވާ ފާފައެކެވެ. އެޢަމަލުކުރާ މީހަކީ ފާސިޤެކެވެ. ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ. ((وَمَنْ يَقْتُلْ مُؤْمِناً مُتَعَمِّداً فَجَزَاؤُهُ جَهَنَّمُ خَالِداً فِيهَا وَغَضِبَ اللَّهُ عَلَيْهِ وَلَعَنَهُ وَأَعَدَّ لَهُ عَذَاباً عَظِيماً)) النساء: 93 މާނައީ: “އަދި، ޤަޞްދުގައި މުއުމިނަކު މަރާމީހާ (ދަންނާށެވެ!) ފަހެ، އެމީހާގެ ޖަޒާއަކީ ނަރަކަޔެވެ. އެތާނގައި ދެމިހުންނަނިވި ގޮތުގައެވެ. އަދި، ﷲ، އެމީހާގެ މައްޗަށް ކޯފާލައްވައި ލަޢުނަތްލެއްވިއެވެ. އަދި، ބޮޑުވެގެންވާ ޢަޛާބު އެމީހާއަށް ތައްޔާރު ކުރެއްވިއެވެ.” މިޖަރީމާ ހިންގާމީހާ ވާހުށީ ﷲ ސުބުޙާނަހޫ ވަތަޢާލާގެ މަޝީއަތުގައެވެ. އެއިލާހު އެދިވޮޑިގެންފިނަމަ އެމީހަކަށް ޢަފޫކުރައްވާ ހުއްޓެވެ. އަދި އެއިލާހު އިރާދަކުރައްވައިފިނަމަ ޢަޛާބުދައްކަވާ ހުއްޓެވެ. އެހެނީ، ޝިރުކު ފިޔަވައި އެހެންފާފަތައް ފުއްސަވާދެއްވާނެތެވެ. އަދި ތަޥްބާވުމުން ޝިރުކުގެ ފާފަވެސް ފުއްސަވާހުއްޓެވެ. ނަމަވެސް އަޅުގަނޑުމެން ބިރުގަންނަންޖެހޭ ކަމަކީ، ތަޥްބާނުވެ ﷲ ޢަފޫކުރައްވާނޭ ކިޔައި ހުރުމެއްނޫނެވެ. އަޅުގަނޑުމެން ދެނެގަންނަޖެހޭކަމަކީ އެއިލާހީ އިންތިޤާމު ހިއްޕެވުމުގައި ގަދަފަދަވަންތަ އިލާހުކަމެވެ. އެއިލާހަށް އޮޅުވާލުމަށްޓަކައި، ހިތަށް އެރިހާގޮތަކަށް އުޅުމެއްނޫނެވެ.\nބަޔާންވެ މިދިޔައީ ތަޥްބާނުވެއްޖެމީހެއްގެ ވާހަކައެވެ. ތަޥްބާވެއްޖެނަމަ ﷲ ސުބުޙާނަހޫ ވަތަޢާލާ އެމީހާގެ ފާފަފުއްސަވާ ދެއްވާނެތެވެ. ނަމަވެސް ކަމުގެ ނުރައްކާތެރިކަމަކީ، މީހަކު މަރާލުމަކީ3ފަރާތެއްގެ ޙައްޤު އެކަމުގައި އޮތްކަމެކެވެ. އެއީ:\n(1) ﷲ ސުބުޙާނަހޫ ވަތަޢާލާގެ ޙައްޤެވެ. މީހުން ޤަޞްދުގައި ޙައްޤަކާނުލައި މަރާމީހުން އެއަރައިގަންނަނީ ﷲ ޙަރާމްކުރައްވާފައިވާ ކަމަކަށެވެ. ތަޥްބާވުމުން ﷲ ފާފަފުއްސަވާ ދެއްވާނެތެވެ. ނަމަވެސް، އަންނަނިވި2ޙައްޤަކީ ތަޥްބާއިން ޢަފޫލިބޭނެ2ޙައްޤެއްނޫނެވެ.\n(2) މަޤްތޫލު (މަރާލެވުނުމީހާ) ގެ ޙައްޤެވެ. ތަޥްބާވުމަކުން މިޙައްޤަށް ޢަފޫނުލިބޭނެއެވެ. ޤިޔާމަތްދުވަހުން މަރާލެވުނުމީހާ، ޤާތިލުގެ އަނިޔާއާ އެއްވަރަށް އެމީހާގެ ހެޔޮކަންތަކުން އެކަމުގެ ބަދަލު ހޯދާނެއެވެ. ނުވަތަ ﷲ ސުބުޙާނަހޫ ވަތަޢާލާގެ މަޝިއްޔަތުން ޤާތިލުގެ ބަދަލުގައި މަރާލެވުނުމީހާއަށް އެކަމުގެ ބަދަލުދެއްވައިފާހުއްޓެވެ. އަދި މަރަށްމަރުހިފުމަކުން މަރާލެވުނުމީހާގެ ޙައްޤު ފިލައިނުދާނެއެވެ. އެހެނީ، މަރަށް މަރުހިފުމަކީ މަރާލެވުނުމީހާގެ ވަލިއްޔުންގެ ޙައްޤެކެވެ. މިކަމުން ކަމުގެ ނުރައްކާތެރިކަމާއި، ބިރުވެރިކަން އެނގިގެންދެއެވެ.\n(3) މަރާލެވުނުމީހާގެ ވަލިއްޔުންގެ ޙައްޤެވެ. މިޙައްޤު ޢަފޫވާނީ ތިންކަމަކުންނެވެ. އެއީ ވަލިއްޔުން ޤާތިލަށް ޢަފޫކުރުން، ނުވަތަ މަރުގެ ދިޔަދިނުމަށް އެއްބަސްވުން، ނުވަތަ މަރަށް މަރުހިފުމެވެ. ކުރިން ދެންނެވުނު ފަދައިން މިކަންކަމުން މަރާލެވުނުމީހާގެ ޙައްޤު ޢަފޫއެއްނުވާނެއެވެ.\nމިގޮތުން، ﷲ ސުބުޙާނަހޫ ވަތަޢާލާ ވަނީ މަރާލެވުނުމީހާގެ ވަލިއްޔުންނަށް ބާރުތަކެއް ދެއްވާފައެވެ. ﷲ ވަޙީ ކުރައްވާފައިވެއެވެ. ((وَلا تَقْتُلُوا النَّفْسَ الَّتِي حَرَّمَ اللَّهُ إِلاَّ بِالْحَقِّ وَمَنْ قُتِلَ مَظْلُوماً فَقَدْ جَعَلْنَا لِوَلِيِّهِ سُلْطَاناً فَلا يُسْرِفْ فِي الْقَتْلِ إِنَّهُ كَانَ مَنصُوراً)) الإسراء: 33 މާނައީ: “އަދި ތިޔަބައިމީހުން، ﷲ ޙުރުމަތްތެރިކުރައްވާފައިވާ ނަފްސެއް ޙައްޤަކާ ލައިގެންމެނުވީ ނުމަރާށެވެ! އަދި އަނިޔާގެގޮތުގައި، މަރައިލެވޭމީހާ (ދަންނާށެވެ!) ފަހެ، ހަމަކަށަވަރުން، އެމީހާގެ ވަލީވެރިޔާއަށް، ތިމަންރަސްކަލާނގެ ބާރެއް ދެއްވީމެވެ. ފަހެ، ޤަތުލުކުރުމުގައި އޭނާ އިސްރާފުނުކުރާހުށިކަމެވެ! ހަމަކަށަވަރުން، އެ ވަލީވެރިޔާއަކީ، ނަޞްރުލިބިގެންވާ މީހެއް ކަމުގައިވިއެވެ.” އެކަމުގައި ކަންކުރާނެގޮތުގެ ބާރު ލިބިގެންވަނީ ވަލިއްޔުންނަށެވެ. ކުރިން ބުނެވުނުފަދައިން އެބައިމީހުންނަށް ޤާތިލަށް ޢަފޫކުރެވިދާނެއެވެ. ނުވަތަ މަރުގެ ދިޔަދިނުމަށް އެއްބަސްވެވިދާނެއެވެ. ނުވަތަ މަރަށް މަރުހިފުމަށް އެދެވޭނެއެވެ. ރަސޫލާ ޞައްލަﷲ ޢަލައިހިވަސައްލަމަ ޙަދީޘް ކުރައްވާފައިވެއެވެ. ((وَمَنْ قَتَلَ مُؤْمِنًا مُتَعَمِّدًا، دُفِعَ إِلَى أَوْلِيَاءِ الْمَقْتُولِ، فَإِنْ شَاءُوا قَتَلُوهُ، وَإِنْ شَاءُوا أَخَذُوا الدِّيَةَ)) (أبوداود، وحسنه الألباني)މާނައީ: “އަދި މުއުމިނެއްގެ ޤަޞްދުގައި މަރައިފިމީހާގެ (ޙުކުމް) ދެވިފައިވަނީ މަރާލެވުނުމީހާގެ ވަލިއްޔުންނަށެވެ. ފަހެ، އެބައިމީހުން އެދިއްޖެނަމަ އޮތީ އެމީހާ ޤަތުލުކުރުމެވެ. އަދި އެބައިމީހުން އެދިއްޖެނަމަ އޮތީ ދިޔަ ހޯދުމެވެ.”\nއެހެންކަމުން، މިއީ ﷲ ސުބުޙާނަހޫ ވަތަޢާލާގެ ޙުކުމްފުޅެވެ. އެއިލާހުގެ ޙައްދުތަކެވެ. އެއްވެސްމީހަކަށް މިޙުކުމްފުޅުތަކާ ޚިލާފަށް ޙުކުމްކުރުމަކީ ހުއްދަވެގެންވާކަމެއްނޫނެވެ. އަދި އެޙުކުމްފުޅުތައް ގޮތްގޮތަށް އަނބުރާ، މަރަށް މަރުއޮއްވައި އުމުރުދުވަހަށް ޖަލަށް ބަދަލުކޮށް ހެދުމަކީ އެއިލާހުގެ ޙުކުމްފުޅުތައް ބަދަލުކޮށް ހެދުމެވެ. އަދި ޙައްޤުތައް ލިބިގެންވާ ފަރާތުގެ ޙައްޤުތައް ނިގުޅައިގަތުމެވެ. މިއީ އަނިޔާވެރިންނަށާއި، މުޖުރިމުންނަށާއި، ޤާތިލުންނަށް ދެވޭ ހިތްވަރެކެވެ. ﷲގެ ޙުކުމްފުޅުތަކަކީ އެއަށްކުޅިވަރުކުޅެ، ހިތަށް އެރިއިރަކު ބަދަލުކޮށް، ޔަހޫދީންނާއި ނަޞާރާއިން ބަދަލުގެނައިފަދައިން ބަދަލުގެނެސް ހެދޭނެ އެއްޗެއް ނޫނެވެ. މިފަދަ ޙުކުމްފުޅުތައް ބޮލާލައިޖަހާ ހެދުމަކީ ބޮޑުވެގެންވާ ފާފައެކެވެ. އަދި އެކަމުގެ ސަބަބުން މީހާ މިއްލަތުން ބޭރުވެގެން ހިނގައިދާނެކަމެކެވެ.\nއަޅުގަނޑުމެންގެ މުޖުތަމަޢުގައި ފެތުރިފައިވާ ބިރުވެރިކަމުން ދުރުވުމަށްޓަކައި އަޅުގަނޑުމެންނަށް އޮތީ އަޅުގަނޑުމެންގެ ވެރި އިލާހުގެ ފޮތާއި، އެއިލާހުގެ ރަސޫލާ صلى الله عليه وسلمގެ ސުންނަތެވެ. އަޅުގަނޑުމެންނަށް އޮތީ އެދެމަޞްދަރުގައިވާ ޙުކުމްތައް ތަންފީޒުކުރުމެވެ. ﷲއަށް ބިރުވެތިވެ، އެއިލާހުގެ އަމުރުފުޅުތަކަށް ބޯލެނބުމެވެ. ކިޔަމަންތެރިކަން އަދާކުރުމެވެ.\nﷲ އަޅަމަންނަށް ހިދާޔަތް ދައްކަވައި، އަޅުގަނޑުމެންގެ މުޖުތަމަޢުއަށް އަމާންކަމާއި ފާގަތިކަން މިންވަރުކުރައްވާށި! އާމީން.


Chois end plas in dhookuraa 200r. ge pekeyjah au 8 chenal ithurukohfi\nޗޮއިސް އެންޑް ޕްލަސް އިން ދޫކުރާ 200ރ. ގެ ޕެކޭޖަށް އައު 8 ޗެނަލް އިތުރުކޮށްފި\nކުޅުދުއްފުށީގައި ފުޅާ ދާއިރާއެއްގައި ކޭބަލް ޓީވީގެ ހިދުމަތް ދެމުން އަންނަ ޗޮއިސް އެންޑް ޕްލަސްގެ 200ރ. ގެ ޕެކޭޖަށް އައު 8 ޗެނަލް އިތުރުކޮށް މި މަހު އެ ޗެނަލްތައް ދޫކުރަން ފަށާނެ ކަމަށް ހާމަކޮށްފި އެވެ.\n“އެޗް ޑީ އެކްސްޓްރާ” ޕެކޭޖަށް އިތުރު ކުރި އައު 8 ޗެނަލާ ބެހޭ ގޮތުން ޗޮއިސް އެންޑް ޕްލަސްގެ ފަރާތުން ވާހަކަ ދައްވަމުން މުހައްމަދު އަލީ ވިދާޅުވީ 200ރ. ޕެކޭޖަށް 8 ޗެނަލް އިތުރުކޮށްފައި ވަނީ އިތުރު ފީ އެއް ނެގުމަކާ ނުލާ ހިލޭ ކަމަށެވެ. އަދި މިހާރު އެ ޗެނަލްތައް ޓެސްޓް ކުރުމަށްޓަކައި ދޫކޮށްފައިވާކަމަށް އޭނާ ވިދާޅުވި އެވެ.\nއަލަށް އިތުރުކުރަން އަދި ހަމަޖެހިފައިވާ ޗެނަލްތަކަކީ ސްޓާރ އުތްސެވް، ސްޕޯރޓް އެޗްޑީ 1، ސްޕޯރޓް އެޗްޑީ 2، ބެއިން ސްޕޯރޓް، ނެޓް ޖިއޯ މިއުޒިކް، ނެޓް ޖިއޯ ވައިލްޑް، ޓްރޫ ޓީވީ އަދި ޑަބްލިއު ބީ އެވެ. މީގެ ތެރެއިން ބައެއް ޗެނަލްތައް ބަދަލުވުމަކީ އެކަށީގެންވާ ކަމެއް ކަމަށް އެފަރާތުން ބުނެ އެވެ.\nމި 8 ޗެނަލް އިތުރު ވުމާއެކު އެޗް ޑީ އެކްސްޓްރާ ޕެކޭޖްގައި ޖުމްލަ 64 ޗެނަލް ހިމެނޭނެ އެވެ. ކުރިން އެ ޕެކޭޖްގައި ހިމެނެނީ 56 ޗެނަލެވެ.\nޗޮއިސް އެންޑް ޕްލަސްގެ ހިދުމަތްތައް ބޭނުންކުރާ ކަސްޓަމަރުން މި މަހުގެ 10 ވަނަ ދުވަހުގެ ކުރިން ޑިކޯޑަރ އަޕްޑޭޓްކޮށް ނިންމުމަށް އެފަރާތުން އެދެ އެވެ. މިކަމުގެ އެންމެ ބޮޑު މަގްސަދަކީ ޗެނަލްތަކަށް އަންނަ ބަދަލުތައް ކަސްޓަމަރުނަން ފަސޭހަކަމާއެކު ހިއްސާކުރުން ކަމަށް ޗޮއިސް އެންޑް ޕްލަސްއިން ހާމަކުރެ އެވެ.\nޗޮއިސް އެންޑް ޕްލަސް އަކީ ކުރިން ކޭބަލް ޗޮއިސް އާއި ކޭބަލް ޕްލަސްގެ ނަމުގައި ހިދުމަތް ދެމުންއައި ދެ ކުންފުނި އެއްކޮށްލައިގެން ފަހުން ހިދުމަތް ދޭން ފެށި ކުންފުންޏެވެ.


Summit Ga Baiverivevadaigathumah China Raees India Ah - Vaguthu\nއިންޑިއާގައި ބޭއްވުމަށް ހަމަޖެހިފައިވާ ބްރިކްސް ސަމިޓުގައި ބައިވެރިވެވަޑައިގަތުމަށް ޗައިނާގެ ރައީސް ޝީ ޖިންގްޕިން އެގައުމަށް ވަޑައިގަތުމަށް ހަމަޖެހިއްޖެއެވެ.\nޗައިނާގެ ރައީސް އިންޑިއާއަށް ވަޑައިގަތުމަށް ހަމަޖެހިފައިވަނީ މިއަހަރު ފަހުކޮޅުގައި ކަމަށް މީޑިއާތަކުން ރިޕޯޓް ކުރެއެވެ.\nމި ބައްދަލުވުމުގެ ސަބަބުން ދެ ގައުމުގެ ދޭތެރޭގައި އިތުރު މައްސަލަތަކެއް ދިމާވާނެތޯ ސުވާލު ކުރުމުގައި ޗައިނާގެ ފޮރިން މިނިސްޓްރީން ބުނެފައިވަނީ ބްރިކްސް ސަމިޓަކީ މުޅި ދުނިޔެއަށް އެނގޭ އެއްޗެއް ކަމަށެވެ. އެހެން ކަމުން މި ސަމިޓުގެ ސަބަބުން ދެ ގައުމުގެ ދޭތެރޭގައި އިތުރު މައްސަލައެއް ޖެހޭނެ ކަމަކަށް ނުބެލެވޭ ކަމަށް މިނިސްޓްރީން ބުންޏެވެ.\n"ޗައިނާއިން އިންޑިއާގައި މި ސަމިޓު ބޭއްވުމަށް ފުރިހަމައަށް ތާއިދު ކުރާނެ. އަދި ޗައިނާއިން ބަލީ އިންޑިއާއާއި ގުޅިގެން ބްރިކްސް ސަމިޓު އެހެން ގައުމުތަކަށްވެސް ފުޅާ ކުރުމަށް. އޭގެ ސަބަބުން އިގުތިސާދާއި ސިޔާސީ ގޮތުން ފައިދާ ކުރާނެ" ޗައިނާގެ ފޮރިން މިނިސްޓްރީގެ ސްޕޯކްސްޕާސަން ވެންގް ވެންބިން ބުންޏެވެ.\nވެންބިން އެގޮތަށް ބުނެފައިވަނީ އިންޑިއާ އާއި ޗައިނާއިން ޕެންގޮންގޮ ލޭކުގައި ތިބި އެގައުމުގެ ސިފައިން ބޭލުމުގެ އެއްބަސްވުމުގައި ސޮއިކުރި ފަހުންނެވެ. މި އެއްބަސްވުން ކުރިއަށް ގޮސްފައިވަނީ 10 ވަނަ ޗައިނާ-އިންޑިއާ ކޯޕްސް ކޮމާންޑަރު ލެވެލް މީޓިންގެ ތެރެއިންނެވެ.\nދެ ގައުމުން ވެސް އެގޮތަށް އެއްބަސްވެފައިވަނީ މިދިޔަ އަހަރުގެ އޭޕްރިލް އަދި މެއި މަހުގެ ތެރޭގައި ޗައިނާ ސިފައިންގެ ސަބަބުން ދެ ގައުމުގެ ދެމެދުގައި ހިނގާފައިވާ ހަމަނުޖެހުމަށް ފަހުގައެވެ.


Maruvi Yahoodheen Ge Aailaa Thakah Ehee Vaan Muslimun 15 Lakka Rufiya Ehkohfi - Vaguthu\nމަރުވި ޔަހޫދީންގެ އާއިލާތަކަށް އެހީވާން މުސްލިމުން 15 ލައްކަ ރުފިޔާ އެއްކޮށްފި\nއެމެރިކާގެ ޕިޓްސްބާގްގައި ހިންގި ބަޑި ޖެހުމުގެ ހާދިސާގައި މަރުވި ޔަހޫދީންގެ އާއިލާތަކަށް އެހީވުމަށް އެމެރިކާގެ މުސްލިމުން ދެދުވަސް ތެރޭގައި އެއްލައްކަ އެމެރިކާ ޑޮލަރު (15 ލައްކަ ދިވެހި ރުފިޔާ) އެއް ކޮށްފިއެވެ.\nއެމެރިކާގެ ޕިޓްސްބާގްގައި އަޅުކަން ކުރަން ތިބި ޔަހޫދީންތަކެއްގެ ގަޔަށް ބަޑި ޖަހާ އިއްޔެ ރޭ ވަނީ 11 މީހުން މަރާލާ6މީހަކު ޒަހަމް ކޮށްލާފައެވެ.\nމަރުވި މީހުންނާއި ޒަހަމްވި މީހުންގެ އާއިލާތަކަށް އެހީވުމަށް މުސްލިމުން ކެމްޕޭނެއް ފެށީ މަރުވި މީހުންގެ ޖަނާޒާއަށާއި، ޒަހަމްވި މީހުން ހޮސްޕިޓަލަށް ދައްކަން ޖެހޭ ފައިސާ ހަމަ ކުރުމަށެވެ. ފަންޑް ހުޅުވިތާ ކުޑަ އިރުކޮޅެއްގެ ތެރޭގައި ގިނަ އަދަދެއްގެ ބަޔަކު ވަނީ ފަންޑަށް އެހީތެރިވެދީފައެވެ.\nފަންޑް ހުޅުވި މީހުން ފުރަތަމަ މަސައްކަތް ކުރީ 11 ދުވަހުން 25000 ޑޮލަރު އެއް ކުރާށެވެ. ނަމަވެސް ފަންޑް ހުޅުވިތާ ހަގަޑިއިރުގެ ތެރޭގައި ވަނީ 50000 ޑޮލަރު ލިބިފައެވެ. ފަންޑަށް ލިބުނު ފައިސާގެ އަދަދު މިހާރު ވަނީ 106000 ޑޮލަރަށް އަރާފައެވެ. އަދި ނުވަ ދުވަސް ވަންދެން ފަންޑަށް ފައިސާ ހޯދުމުގެ މަސައްކަތް ކުރިއަށް ގެންދާނެއެވެ.\nޔަހޫދީންނަށް އެހީތެރިވުމަށް މުސްލިމުން މިފަދަ ކެމްޕޭނެއް ކުރިއަށް ގެންދާތީ ވަރަށް ގިނަ ބައެއްގެ ތާއީދު ވަނީ އެކަމަށް ލިބިފައެވެ. އަދި ގިނަ އަދަދެއްގެ ބަޔަކު ގެންދަނީ މުސްލިމުންނަށް ޝުކުރު އަދާކުރަމުންނެވެ.\nއަޅުކަން ކުރަން ތިބި މީހުންގެ ގަޔަށް ބަޑި ޖެހި މީހާ ހައްޔަރު ކޮށް މިހާރު ވަނީ 29 ދައުވާއެއް އޭނާގެ މައްޗަށް އުފުލާފައެވެ. ރިޕޯޓްތައް ބުނާ ގޮތުގައި އޭނާގެ މައްޗަށް މަރުގެ ޙުކުމް އައުން އެކަށީގެންވެއެވެ.


Cycle nagan Alia in ranuge furusatheh\nސައިކަލް ނަގަން އެލިއާއިން ރަނުގެ ފުރުސަތެއް\nޔަމަހާ ހައްޓި ހަތަރެއް ޕްރޮމޯޝަންގެ މައުލޫމާތު ދެނީ: މި ޕްރޮމޯޝަންގައި ސައިކަލްގެ އަގު ހެޔޮކޮށްފައިވޭ- ވީޑިއޯ: އަހުމަދު އަޔާދު | އަވަސް\nސައިކަލެއް ނަގާއިރު ބަލަނީ ކޮންކަމަކަށް ހެއްޔެވެ؟ އަގަށް ހެއްޔެވެ؟ ނޫނީ ފަސޭހައިން ފައިސާ ދެއްކޭނެ ލުއި މޮޑެލް އަކަށް ހެއްޔެވެ؟ ނޫނީ ސައިކަލުގެ މޮޑެލްއަށް ހެއްޔެވެ؟ މި ހުރިހާ ގޮތަކަށް ބަލާމީހަކަށް ވެސް އެލިއާ އިންވެސްޓްމަންޓުން ވިއްކާ "ޔަމަހާ ސައިކަލް" ހެޔޮ ވަރުވާނެ އެވެ. އަދި އެލިއާ އިން ސައިކަލް ނެގުމުން ލިބޭ އެހެން ހިތްހަމަޖެހުމެއް ވެސް އޮވެ އެވެ. އެ ހިތްހަމަ ޖެހުމަކީ އިސްލާމީ ޝަރިއާ ހުއްދަ ކުރާ ސްކީމަކުން ސައިކަލް ނެގުމުގެ ޔަގީންކަން ލިބުމެވެ. މި ހުރިހާ ގޮތަކަށް ބެލިއަސް އެލިއާ އިން ސައިކަލް ނެގުމަކީ ލިބޭނެ ރަނުގެ ފުރުސަތަކަށްވެ އެވެ.\nމިހުރިހާ ފުރުސަތެއް އޮތްއިރު، އެލިއާ އިން އަންނަ މަހުގެ 15 ވަނަ ދުވަހާ ހަމައަށް މިވަނީ ހާއްސަ ޕްރޮމޯޝަނެއް ވެސް ފަށާފަ އެވެ. މި ޕްރޮމޯޝަން ހާއްސަކޮށްފައިވަނީ އެލިއާ އިން ވިއްކައި ސާވިސް ދޭ ޔަމަހާ ސައިކަލް ތަކަށެވެ. މި ޕްރޮމޯޝަނުން ރަމްޒުކޮށްދެނީ ޔަމަހާ އާއި އެލިއާގެ ޒަމާންވީ ބަދަހި ގުޅުމެވެ.\nއެލިއާގެ ޔަމަހާ ޝޯރޫމް: ޔަމަހާ ސައިކަލްގެ މަގުބޫލުކަން ރާއްޖޭގައި ބޮޑު- ފޮޓޯ: އަހުމަދު އަޔާދު | އަވަސް\nއެލިއާގެ ވިޔަފާރި އަށް 55 އަހަރު ފުރުނުއިރު، ޖަޕާނުގެ ޔަމަހާ ކުންފުންޏާ ދެމެދު އޮތް ގުޅުމަށް 45 އަހަރު ފުރިއްޖެ އެވެ. އަދި މިހާރުގެ ޕްރޮމޯޝަން ކުރިއަށް ގެންދާނީ ޔަމަހާ މޮޓޯސް ކުންފުންޏަށް 64 އަހަރު ފުރުމާ ދިމާކޮށެވެ. މި ޕްރޮމޯޝަނަށް ދީފައިވާ ނަމަކީ "ޔަމަހާ ހައްޓި ހަތަރެއް" އެވެ. ސުވާލަކީ މި ޕްރޮމޯޝަންގެ ތަފާތަކީ ކޮބައި ހެއްޔެވެ؟ އަގު ހެޔޮވޭ ހެއްޔެވެ؟\nއެލިއާ ޝޯރޫމުގައި ޔަމަހާ ސައިކަލް ވިއްކަން ބަހައްޓާފައި- ފޮޓޯ: އަހުމަދު އަޔާދު | އަވަސް\n"މި ޕްރޮމޯޝަންގައި އިންސްޓޯލްމަންޓަށް ސައިކަލް ނަގާ ފަރާތްތަކާއި އެއް ފަހަރާ ފައިސާ ދައްކާފަ ސައިކަލް ނަގާ ފަރާތްތަކަށް ވެސް ޑިސްކައުންޓު ލިބޭނެ. މިއީ ހާއްސަ ޕްރޮމޯޝަނެއް،" އެލިއާގެ މާކެޓިން އެގްޒެކެޓިވް ސުހާ މަމްދޫހް ވިދާޅުވި އެވެ.\n"ޔަމަހާ ހައްޓި ހަތަރެއް" ޕްރޮމޯޝަންގައި އެއް ފަހަރާ ފައިސާ ދައްކާ ފަރާތްތަކަށް ބޮޑު ޑިސްކައުންޓެއް ލިބޭނެ އެވެ. މީގެ އިތުރުން މަހުން މަހަށް ފައިސާ ދައްކާ އުސޫލުން ސައިކަލް ނަގާ ފަރާތްތަކަށް ޑައުން ޕޭމަންޓުން 50 ޕަސެންޓުގެ ޑިސްކައުންޓެއް ލިބެ އެވެ.\nއެލިއާގެ އިންސްޓޯލްމަންޓް ސްކީމް އަކީ ދީނީ އިލްމުވެރިންގެ އިރުޝާދުގެ ދަށުން ކުރިއަށް ގެންދާ އިންސްޓޯލްމަންޓް ސްކީމެކެވެ. މި ސްކީމުގައި މަހުން މަހަށް ސައިކަލް ނަގާ ފަރާތްތަކަށް ވެސް ސައިކަލް ލިބިގެން ދާނީ އެ ފަރާތެއްގެ ނަންމަތީ ސީދާ ޕްރައިވެޓް ބޯޑުގަ އެވެ. އެހެންވީމަ "ޕީ" ބޯޑާއެކު ސައިކަލް ނަގަން ވެސް މިއީ ރަނގަޅު ފުރުސަތެކެވެ. ސައިކަލް ނަގަން މިއަށްވުރެ ރަނުގެ ފުރުސަތެއް މަދުވާނެ އެވެ.\nޔަމަހާ މޮޓޯ ގާޑިއަން ޕްރޮމޯޝަނަށް ހާއްސަ ދެ ދުވަސް!\nއިންޝުއަރެންސާއެކު އެލިއާއިން ސައިކަލް ޕްރޮމޯޝަނެއް\nއެލިއާ އިން "ޔަމަހާ މޮޓޯ ގާޑިއަން" ޕްރޮމޯޝަން ފަށައިފި\nސައިކަލް ހިލޭ ސާވިސް ކޮށްދޭ ޕްރޮގްރާމެއް އެލިއާއިން ފަށައިފި


މަސްޖިދުލް ފާރޫޤްގެ އެތެރެބައިގައި ނެވިލޯން އެޅުމާއި ގުޅޭ\nމަސްޖިދުލް ފާރޫޤްގެ އެތެރެބައިގައި ނެވިލޯން އެޅުމާއި ގުޅޭ؛\nމިއިދާރާގެ ނަންބަރު (IUL)337-C-AB/337/2022/31 (17 އޭޕްރިލް 2022) އިޢުލާނާއި ގުޅިގެން އެއްވެސް ފަރާތަކުން ބިޑްހުށަހަޅާފައި ނުވާތީ އެއިޢުލާން ބާޠިލްކޮށް އަލުން އިޢުލާން ކުރަމެވެ. މިއީ މިކަމާއި ގުޅިގެންކުރެވޭ ތިންވަނަ އިޢުލާނެވެ.\nމިއިދާރާއިންދޭ މަޢުލޫމާތާއި އެއްގޮތަށް މަސްޖިދުލް ފާރޫޤްގެ އެތެރެބައިގައި އަމިއްލަ ތަކެތީގައި ނެވިލޯން އަޅައިދޭނެ ފަރާތެއް ހޯދަން ބޭނުންވެއްޖެއެވެ. މިއިއުލާނާއި ގުޅޭ މަޢުލޫމާތު ކަރުދާސް މިއިއުލާނާއި އެޓޭޗް ކުރެވިފައި ވާނެއެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން ތިރީގައި ބަޔާންކޮށްފައިވާ ތާރީޚަށް އަންދާސީ ހިސާބު ހުށަހެޅުއްވުން އެދެމެވެ.\nއަންދާސީހިސާބު ހުށަހަޅަންއެދޭ ފަރާތްތަކުން މި ކައުންސިލުގެ މެއިލް [email protected] އަށް މައުލޫމާތު ފޮނުވައިގެން ނުވަތަ ލިޔުމަކުން ހުށަހަޅައި ރަޖިސްޓްރީ ކުރެއްވުން އެދެމެވެ. ރަޖިސްޓަރ ކުރެވުންތޯ ކަށަވަރުކުރުމަކީ އެފަރާތެއްގެ ޒިންމާއެކެވެ. ރަޖިސްޓްރީ ކުރުމަށް ފޮނުވާ މެއިލް ނުވަތަ ލިޔުމުގައި ކޮންމެހެން ހިމަނަންޖެހޭ މަޢުލޫމާތު:\n16 މޭ 2022 ވަނަ ދުވަހުގެ 10:00 ގެކުރިން\n16 މޭ 2022 ވަނަދުވަހުގެ 11:00 ގައި މާފުށި ކައުންސިލް އިދާރާގެ މީޓިންގ ރޫމްއަށް،\nއަންދާސީ ހިސާބު ހުށަހަޅަންވާނީ ބަންދު ކޮށްފައިވާ ސިޓީއުރައެއްގައެވެ. އަންދާސީ ހިސާބު ހުށަހެޅޭނީ މިނިސްޓްރީ އޮފް އިކޮނޮމިކް ޑިވެލޮޕްމަންޓް ގައި ރަޖިސްޓްރީކޮށްފައިވާ ފަރާތްތަކަށް އެކަނި ކަމުގައިވެސް ދަންނަވަމެވެ. ރަޖިސްޓަރ ނުކުރައްވާ ފަރާތްތަކާއި ގަޑިއަށް ހާޒިރު ނުވާ ފަރާތްތަކަށް އަންދާސީ ހިސާބު ބަލައިނުގަނެވޭނެ ވާހަކަ ދަންނަވަމެވެ.\n08 މޭ 2022\nޕަބްލިޝްކުރި ތާރީޚު: 09 މޭ 2022\nޕަބްލިޝްކުރި ގަޑި: 14:26\nސުންގަޑި: 16 މޭ 2022 11:00


ސިޙުރާއި އޭގެފަރުވާ (2) – DhiSalafiyyah\nސިޙުރާއި އޭގެފަރުވާ (2)\n21/12/2011 ޢަޤީދާއާއި ފިރުޤާތައްއައްޝައިޚް މުޙައްމަދު ސިނާން\nއިބްނު ޤުދާމާ ރަޙިމަހުﷲ ވިދާޅުވެފައިވެއެވެ. “އަދި ސިޙުރުވެރިޔާގެ ޙައްދަކީ ޤަތުލުކުރުމެވެ. މިފަދައިން ޢުމަރުގެފާނާއި، ޢުޘްމާންގެފާނާއި، އިބްނު ޢުމަރު އާއި، ޙަފްޞަތުގެފާނާއި، ޖުންދުބު ބުން ޢަބްދުﷲ އާއި، ޖުންދުބު ބުން ކަޢުބު އާއި، ޤައިސް ބުން ސަޢުދު އާއި، ޢުމަރު ބުން ޢަބްދުލްޢަޒީޒު ކިބައިން ރިވާވެފައިވެއެވެ.”\nﷲއަށް ކިޔަމަންތެރިވާ މުއުމިނު އަޅުންގެ އަޤީދާއަކީ އެއީ ޙަޤީޤަތެއް އެކުލެވިގެންވާ، އެކަމުގައި އަސަރުތަކެއް އެކުލެވިގެންވާ ކަމެކެވެ. ނަމަވެސް ސިޙުރަކީ ﷲ ގެ ޤުދުރަތްފުޅާއި، އިރާދަފުޅުގެ ބާރުގެ ދަށުގައިވާ ކަމެކެވެ. އެއިލާހުގެ އިރާދަފުޅާ ލައިގެން މެނުވީ ސިޙުރަކުން އެއްވެސް މީހަކަށް ފައިދާއެއްވެސް އަދި ގެއްލުމެއްވެސް ނުދެވޭނެއެވެ.\nމުސްލިމެއްގެ އީމާންތެރިކަން އިތުރުވެ، ﷲއަށް ބިރުވެތިވެ، ޙަރާމްކަންތައްތަކުން އެއްކިބާވެ، އެއިލާހަށް ތަވައްކުލުކުރުން ބޮޑުވިވަރަކަށް ޝައިޠާނާ އެމީހެއްދެކެ ބިރުގަންނަލެއް ބޮޑުވާނެއެވެ. ޝައިޠާނާ މީހާއަށް ބާރުފޯރުވުމަށް ހަށިގަނޑަށް ވަދެގަންނަނީ މީހާ ﷲ މަތިން ހަނދުމަނައްތާލައި ޣާފިލުވުމުންނެވެ. އަޅުގަނޑުމެންނަށް ސަލާމަތެއްގެ ގޮތުން ކިޔުމަށް ވާރިދުވެފައިވާ ޛިކުރުތަކާއި ދުޢާތައް ކިޔައި، ﷲ ގެ އެންގެވުންތަކަށް ބޯލަނބާ ކިޔަމަންތެރިވާކަމުގައިވާނަމަ، ﷲގެ އިރާދަފުޅުން ސިޙުރުފަދަ ނުބައި ކަންތައްތަކުން ﷲ އެމީހާ ސަލާމަތްކުރައްވާނެތެވެ. އެކަލާނގެ ވަޙީ ކުރައްވާފައިވެއެވެ. ((وَمَنْ يَتَوَكَّلْ عَلَى اللَّهِ فَهُوَ حَسْبُهُ)) الطلاق:3މާނައީ: “އަދި ﷲއަށް ވަކީލުކުރާމީހާ ދަންނާށެވެ! އެމީހާއަށް އެކަލާނގެ ފުދެއެވެ.”\nއަޅުގަނޑުމެން ބިރުވެތިވެ، ދުޢާކޮށް ދަންނަވަންޖެހޭ ފަރާތަކީ ޢާލަމްތަކުގެ ވެރި ﷲއެވެ. އަޅުގަނޑުމެން ޤަބޫލުކުރަންވީ އެއްވެސް މީހަކަށް އެއްވެސް ފައިދާއެއް އަދި ގެއްލުމެއްވެސް އެއިލާހުގެ އިޒުނަފުޅާލައިގެންމެނުވީ ނުލިބޭނެކަމެވެ.އަދި އަމުރުކުރައްވާފައިވާގޮތަށް އަޅުގަނޑުމެން އުޅޭކަމުގައިވަނީނަމަ، އެކަލާނގެ އަލުގަނޑުމެން ސަލާމަތްކުރައްވާނެކަމުގެ ޔަޤީންކަން އަޅުގަނޑުމެންގެ ހިތްތަކުގައި އިތުރުކުރަންވީއެވެ.\nމިއާޚިލާފަށް ސިޙުރުވެރިންނަށާއި، ޝައިޠާނުންނަށް އަޅުގަނޑުމެން ބިރުގަތްވަރަކަށް އެމީހުން އަޅުގަނޑުމެން ބިރުގަންނަވައި ގޯނާކޮށް ހަދާނެއެވެ.\nސިޙުރުން ރައްކާތެރިވުމަށްޓަކައި ކުރެވިދާނެ ކަންތައްތައް:\n1. ﷲއަށް އިޚްލާޞްތެރިވުމާއި، އެކަލާނގެ އެއްކައުވަންތަކުރުމާއި، ޝިރުކުކުރުމުން ދުރުހެލިވުން.\n2. ﷲއަށް އެންމެހާ ޙާލެއްގައި ކިޔަމަންތެރިވުމާއި، ފާފަތަކުން ދުރުހެލިވުން. މިގޮތުން ފަރުޟުފަސްނަމާދު ވަގުތުގައި ކުރުމަކީ ވަރަށް މުހިއްމުކަމެކެވެ.\n3. ޤުރުއާނާއި ސުންނަތުގައި ވާރިދުވެގެންވާ ޛިކުރުތަކާއި ދުޢާތައް ކިޔުން. މިގޮތުން ހެނދުނާއިހަވީރުގެ ދުޢާއާއި، ނިދުމުގެ ކުރިންކުރާ ދުޢާތަކާއި، ފާޚާނާއަށް ވަންނަމުންނާއި ނިކުންނަމުން ކިޔާ ދުޢާއާއި، ގެއަށް ވަންނަމުންނާއި ނިކުންނަމުން ކިޔާ ދުޢާފަދަ ދުޢާތަކަކީ ވަރަށް މުހިއްމު ދުޢާތަކެކެވެ.\n4. ޤުރުއާން ކިޔެވުން. މިގޮތުން ވީވަރަކުން ޚާއްޞަކޮށް ބަޤަރާސޫރަތް ކިޔެވުމަކީ ޝައިޠާނާގެ ދުއްތުރާތަކުން ގެއާއި މީހާ ސަލާމަތްވާނެކަމެކެވެ.\n5. މިއުޒިކު ސާމާނާއި، ދިރޭތަކެތީގެ ޞޫރަތައް ފަދަ ﷲ ޙަރާމްކުރެއްވި ތަކެތިން ގޭތެރެ ޠާހިރުކުރުން.\n6.އިރުއޮއްސުނީއްސުރެ ގަޑިއިރެއްހާއިރު ވެލަންދެން ކުޑަކުދިން ގެއިންބޭރަށް ނުނެރުން. މިވަގުތަކީ ބިންމަތީގައި ޝައިޠާނުން ފެތުރިގަންނަ ވަގުތެވެ.\nސިޙުރު ބާޠިލުކުރާނެ ގޮތްތައް:\n1.ގިނަގިނައިން ސަލާމަތްކުރެއްވުމަށް ދުޢާކުރުން. އެހެނީ، ނަބިއްޔާ ޞައްލަﷲ ޢަލައިހިވަސައްލަމައަށް ސިޙުރުޖެހިވަޑައިގަތުމުން ވަރަށް ގިނަ ފަހަރު ދުޢާކުރެއްވިއެވެ.\n2. ސިޙުރު ހުރިތަން އެނގޭނަމަ، އެއެއްޗެއް ނެތިކޮށްލުން.\n3. ކަވާޖެހުން (ޙިޖާމާޖެހުން). ސިޙުރުޖެހިފައިވާ ގުނަވަނުގައި ކަވާޖެހުމަކީ ފައިދާކުރުވަނިވި ކަމެކެވެ.\n4. ޛިކުރުތަކާއި، ދުޢާތަކާއި، ޤުރުއާންކިޔެވުމާއި، އިސްތިޣުފާރުކުރުން ގިނަކުރުން.\nސިޙުރަށް ފަރުވާކުރުން (ރުޤްޔާހެދުން):\nމިގޮތަށް ރުޤްޔާ ހެދުމުގައި ތިން ޝަރުޠެއް އެކުލެވިގެންވާކަން ދެނެގަންނަންޖެހެއެވެ.\n1. ﷲގެ އިސްމުފުޅުތަކުންނާއި ޞިފަފުޅުތަކުން ކުރެވޭ ދުޢާއަކަށް ވުން.\n2. ޢަރަބިބަހުން ނުވަތަ އެހެން ބަހަކުން ނަމަވެސް އެކިޔެވޭ އެއްޗެއްގެ މާނައެނގޭ ބަހުރުވައެއްކަމުގައި ވުން.\n3.މިގޮތަށް ރުޤްޔާ ހެދުމަކީ ބަލިފަސޭހަވުމުގެ ސަބަބެއްކަމަށާއި، ޝިފާލިބޭހުށީ ﷲގެ އިޒުނަފުޅުންކަމުގައި ފަރުވާކުރާމީހާއާއި ފަރުވާކުރެވޭމީހާ ތެދުހިތުން ޤަބޫލުކުރުން.\nމިގޮތުން ފަރުވާކުރުމަށްޓަކައި ޤުރުއާނުގެ ކޮންމެ ސޫރަތެއް އަދި ކޮންމެ އާޔަތެއްވެސް ކިޔެވިދާނެއެވެ. ﷲވަޙީކުރައްވާފައިވެއެވެ. ((وَنُنَزِّلُ مِنْ الْقُرْآنِ مَا هُوَ شِفَاءٌ وَرَحْمَةٌ لِلْمُؤْمِنِينَ وَلا يَزِيدُ الظَّالِمِينَ إِلاَّ خَسَاراً)) الإسراء: 82 މާނައީ: “އަދި މި ކީރިތި ޤުރުއާނުގައި މުއުމިނުންނަށްޓަކައިވާ (މާއްދީ އަދި ނަފްސާނީ ބަލިބަލީގެ) ޝިފާއާއި ރަޙްމަތް ވެއެވެ. އަދި އަނިޔާވެރިންނަށް ގެއްލުމާއި ހަލާކުމެނުވީ އިތުރުނުވެއެވެ.” މިއާޔަތުން އެނގޭގޮތުގައި ކީރިތި ޤުރުއާނުގެ ކޮންމެ ސޫރަތަކާއި އާޔަތަކީ ޝިފާއެކެވެ.\nޝެއިޚް ޢަބްދުލްޢަޒީޒް ބުން ބާޒް ރަޙިމަހުﷲ “ޙުކުމުއް ސިއްޙުރު ވަލްކިހާނާ ވަމާ ޔަތަޢައްލަޤުބިހާ” މިފޮތުގައި ބަޔާންކުރައްވާފައިވެއެވެ.\nބަލިޖެހިފައިވާމީހާގެ ހަމަބުއްދިހުރެ، އަމިއްލައަށް ރުޤްޔާ ކިޔެވޭނަމަ އަމިއްލައަށް ރުޤްޔާކުރެވިދާނެއެވެ. އެހެންނޫންނަމަ، އެހެން މީހަކު ކިޔަވާފައި ބަލިމީހާގެ މެއަށް ނުވަތަ ގަޔަށް ނަމަވެސް ފުމޭނީއެވެ.\n1. ((بسم الله الرحمن الرحيم (1) الْحَمْدُ لِلَّهِ رَبِّ الْعَالَمِينَ (2) الرَّحْمَنِ الرَّحِيمِ (3) مَالِكِ يَوْمِ الدِّينِ (4) إِيَّاكَ نَعْبُدُ وَإِيَّاكَ نَسْتَعِينُ (5) اهْدِنَا الصِّرَاطَ الْمُسْتَقِيمَ (6) صِرَاطَ الَّذِينَ أَنْعَمْتَ عَلَيْهِمْ غَيْرِ الْمَغْضُوبِ عَلَيْهِمْ وَلا الضَّالِّينَ (7))) الفاتحة: 1 – 7\n2. ((اللَّهُ لا إِلَهَ إِلاَّ هُوَ الْحَيُّ الْقَيُّومُ لا تَأْخُذُهُ سِنَةٌ وَلا نَوْمٌ لَهُ مَا فِي السَّمَوَاتِ وَمَا فِي الأَرْضِ مَنْ ذَا الَّذِي يَشْفَعُ عِنْدَهُ إِلاَّ بِإِذْنِهِ يَعْلَمُ مَا بَيْنَ أَيْدِيهِمْ وَمَا خَلْفَهُمْ وَلا يُحِيطُونَ بِشَيْءٍ مِنْ عِلْمِهِ إِلاَّ بِمَا شَاءَ وَسِعَ كُرْسِيُّهُ السَّمَوَاتِ وَالأَرْضَ وَلا يَئُودُهُ حِفْظُهُمَا وَهُوَ الْعَلِيُّ الْعَظِيمُ)) البقرة: 255\n3. ((وَأَوْحَيْنَا إِلَى مُوسَى أَنْ أَلْقِ عَصَاكَ فَإِذَا هِيَ تَلْقَفُ مَا يَأْفِكُونَ (117) فَوَقَعَ الْحَقُّ وَبَطَلَ مَا كَانُوا يَعْمَلُونَ (118) فَغُلِبُوا هُنَالِكَ وَانقَلَبُوا صَاغِرِينَ (119))) الأعراف: 117 – 119\n4. ((وَقَالَ فِرْعَوْنُ ائْتُونِي بِكُلِّ سَاحِرٍ عَلِيمٍ (79) فَلَمَّا جَاءَ السَّحَرَةُ قَالَ لَهُمْ مُوسَى أَلْقُوا مَا أَنْتُمْ مُلْقُونَ (80) فَلَمَّا أَلْقَوْا قَالَ مُوسَى مَا جِئْتُمْ بِهِ السِّحْرُ إِنَّ اللَّهَ سَيُبْطِلُهُ إِنَّ اللَّهَ لا يُصْلِحُ عَمَلَ الْمُفْسِدِينَ (81) وَيُحِقُّ اللَّهُ الْحَقَّ بِكَلِمَاتِهِ وَلَوْ كَرِهَ الْمُجْرِمُونَ (82))) يونس: 79 – 82\n5. ((قَالُوا يَا مُوسَى إِمَّا أَنْ تُلْقِيَ وَإِمَّا أَنْ نَكُونَ أَوَّلَ مَنْ أَلْقَى (65) قَالَ بَلْ أَلْقُوا فَإِذَا حِبَالُهُمْ وَعِصِيُّهُمْ يُخَيَّلُ إِلَيْهِ مِنْ سِحْرِهِمْ أَنَّهَا تَسْعَى (66) فَأَوْجَسَ فِي نَفْسِهِ خِيفَةً مُوسَى (67) قُلْنَا لا تَخَفْ إِنَّكَ أَنْتَ الأَعْلَى (68) وَأَلْقِ مَا فِي يَمِينِكَ تَلْقَفْ مَا صَنَعُوا إِنَّمَا صَنَعُوا كَيْدُ سَاحِرٍ وَلا يُفْلِحُ السَّاحِرُ حَيْثُ أَتَى (69))) طه: 65 – 69\n6. (((بسم الله الرحمن الرحيم) قُلْ يَا أَيُّهَا الْكَافِرُونَ (1) لا أَعْبُدُ مَا تَعْبُدُونَ (2) وَلا أَنْتُمْ عَابِدُونَ مَا أَعْبُدُ (3) وَلا أَنَا عَابِدٌ مَا عَبَدتُّمْ (4) وَلا أَنْتُمْ عَابِدُونَ مَا أَعْبُدُ (5) لَكُمْ دِينُكُمْ وَلِيَ دِينِ (6))) الكافرون: 1 – 6\n7. (((بسم الله الرحمن الرحيم) قُلْ هُوَ اللَّهُ أَحَدٌ (1) اللَّهُ الصَّمَدُ (2) لَمْ يَلِدْ وَلَمْ يُولَدْ (3) وَلَمْ يَكُنْ لَهُ كُفُواً أَحَدٌ (4))) الإخلاص: 1 – 4\n8. (((بسم الله الرحمن الرحيم) قُلْ أَعُوذُ بِرَبِّ الْفَلَقِ (1) مِنْ شَرِّ مَا خَلَقَ (2) وَمِنْ شَرِّ غَاسِقٍ إِذَا وَقَبَ (3) وَمِنْ شَرِّ النَّفَّاثَاتِ فِي الْعُقَدِ (4) وَمِنْ شَرِّ حَاسِدٍ إِذَا حَسَدَ (5))) الفلق: 1 – 5\n9. (((بسم الله الرحمن الرحيم) قُلْ أَعُوذُ بِرَبِّ النَّاسِ (1) مَلِكِ النَّاسِ (2) إِلَهِ النَّاسِ (3) مِنْ شَرِّ الْوَسْوَاسِ الْخَنَّاسِ (4) الَّذِي يُوَسْوِسُ فِي صُدُورِ النَّاسِ (5) مِنْ الْجِنَّةِ وَالنَّاسِ (6))) الناس: 1 – 6\n10. ((اللَّهُمَّ رَبَّ النَّاسِ مُذْهِبَ الْبَأْسِ اشْفِ أَنْتَ الشَّافِي لاَ شَافِيَ إِلاَّ أَنْتَ شِفَاءً لاَ يُغَادِرُ سَقَمًا))\n11. ((بِسْمِ اللَّهِ أَرْقِيكَ مِنْ كُلِّ شَيْءٍ يُؤْذِيكَ وَمِنْ شَرِّ كُلِّ نَفْسٍ أَوْ عَيْنٍ حَاسِدٍ اللَّهُ يَشْفِيكَ بِسْمِ اللَّهِ أَرْقِيكَ))\nއަދި މިބުނެވުނު އާޔަތްތަކާއި ދުޢާތައް ފެންއެއްޗަކަށް ކިޔެވުމަށްފަހު، އެފެނުގެ އެއްބައި ބޮއެފައި، އަނެއްބައިން ހަށިގަނޑު ދޮވެލުމަކީވެސް ފައިދާކުރުވަނިވި ކަމެކެވެ. އަދި ހަތް ކުންނާރުފަތް ޗިސްކޮށްލެވުމަށްފަހު، ފެން އެއްޗަކަށް އަޅައިގެން ކިޔަވާފައި، އެފެނުގެ އެއްބައި ބޮއެފައި، އަނެއްބައިން ހަށިގަނޑު ދޮވެލުމަކީވެސް ފައިދާކުރުވަނިވިކަމެކެވެ. މިއިން ކޮންމެ ގޮތަކީވެސް ﷲގެ އިރާދަފުޅުން ޝިފާ ލިބޭނޭކަމެކެވެ.ރަނގަޅު ވަންދެން މިގޮތަށް ތަކުރާރު ކުރާނީއެވެ.\nދުޢާ ތަކަކީ ތޫނު ކަނޑިއެއް ފަދަ އެއްޗެއްކަން ދަންނާށެވެ! އެދުޢާއެއް އިޖާބަވުން ވަރަށް ގިނަސަބަބުތަކާ ގުޅިފައިވާކަން ދަންނާށެވެ. މިގޮތުން ﷲ ސުބުޙާނަހޫ ވަތަޢާލާއީ ދުޢާތައް އައްސަވާވޮޑިގެންވާ، ދުޢާތައް އިޖާބަކުރައްވާ އިލާހުކަން ހިތުއަޑިން ޤަބޫލުކުރަންޖެހޭނެއެވެ. އަދި އެއިލާހަށް ކުރާ ދުޢާ، އެއިލާހު އިޖާބަކުރައްވާނެކަމުގެ ފުރިހަމަ ޔަޤީންކަން ހިތުގައި އޮންނަންޖެހޭނެއެވެ. އަދި ދުޢާކުރުމުން މާޔޫސްނުވުންވެއެވެ. ހަމައެހެންމެ، ވީވަރަކުން ހެޔޮޢަމަލުތައް ކުރުމުން އެއިލާހަށް ކުއްތަންވުމާއި، އެއިލާހަށް އުރެދުމުން ދުރުހެލިވުމަކީ ތިމާގެ ދުޢާތައް އިޖާބަވުމުގެ ސަބަބުތަކެވެ.\nމިލިޔުމުގެ ފުރަތަމަ ބައި\n البخاري: 5742، مسلم: 2191.\n حكم السحر والكهانة وما يتعلق بها لعبد العزيز بن عبد الله بن باز: ص. 26-29.